
I.  HISTORIESKRIVNINGEN  I  AARHUNDREDETS 
FØRSTE  HALVDEL 

1.  DET  18.  AARHUNDREDES  AAND 
NYE  BEVÆGELSER  I  TIDEN  VED  AARHUNDREDSKIFTET 

DET  attende  Aarhundrede  fortoner  sig  i  den  almindelige  Bevidst- 
hed som  en  Tidsalder  med  mere  ensartet  Karakter  end  noget 
forudgaaende  Aarhundrede.  Det  har  Navn  som  det,  der  vilde  give 
alt  forstandsmæssigt  Raaderum  og  som  hyldede  den  sunde  Sans,  det 
tog  Sigte  paa  at  forbedre  og  omforme,  overfor  den  religiøse  Tro  havde 
det  Tvivl,  hvorimod  det  følte  en  klippestærk  Tillid  til  Menneske- 
heden og  dens  Evner.  Men  i  disse  Evner  og  denne  Stræben  laa  intet, 
der  bar  hen  imod  en  skærpet  Interesse  for  Fortiden  og  en  dybere 
Forstaaelse  af  den.  Alligevel  er  det  en  Miskendelse  af  hvad  der  da 
blev  udrettet,  at  betegne  Aarhundredet  som  uhistorisk.  Videnskaben 
havde  tværtimod  gjort  Kæmpeskridt  fremad  og  udrettet  langt  mere 
end  i  Aarhundredets  „lærde"  Forgænger.  Ikke  blot  havde  man  fort- 
sat med  Udgivelsen  af  Kilder  og  Vejledninger  til  Forstaaelse  af  dem, 
vidtseende  Forfattere  havde  draget  Opmærksomheden  hen  paa  an- 
dre Sider  af  Fortiden  end  dem,  man  hidtil  havde  ladet  Historien 
dvæle  ved,  Ludvig  Holberg  havde  skildret  Staternes  indre  Bygning 
og  Folkenes  Karakter  og  Sæder,  Voltaire  havde  fremdraget  Fortidens 
Anskuelser  og  dens  Tilstande  som  fuldt  saa  vigtige  som  Kongeskifter 
og  Krige.  Tiden  var  human,  den  havde  udvidet  sin  Horizont  ved  at 
have  Interesse  for  Folkeslag  udenfor  den  europæiske  Civilisation  og 
deres  Levevis  og  ved  at  drage  historisk  Lære  deraf,  men  dens  Hu- 
manitet havde  dog  for  meget  den  hele  Menneskehed  til  Baggrund 

uden  med  sympatisk  Forstaaelse  at  se  de  forskellige  Folkeslags  og 
Tiders  særlige  Krav.  Der  har  imidlertid  sjælden  været  en  Tidsalder, 
der  satte  sig  selv  saa  højt  over  de  henrundne  Aldre  og  som  var  over- 
bevist om  at  det  fuldkomne  var  fundet  og  kunde  virkeliggøres,  den 
havde  et  altfor  opmærksomt  Øje  for  Misbrug  i  Fortiden  og  forsømte 
at  se  det  brugbare  i  det  overleverede.  Til  at  arbejde  sig  ud  af  det  be- 
staaende  —  siger  Voltaire  —  er  der  kun  ét  Vaaben,  det  er  Fornuf- 
ten, der  er  kun  ét  Middel  til  at  hindre  Menneskene  i  at  være  taabelige 
og  onde,  det  er  at  oplyse  dem.  Det  er  altsaa  Oplysningens  Tidsalder. 

Tidens  mangelfulde  Forstaaelse  af  Fortiden  stod  atter  i  Forbin- 
delse med,  at  man  ikke  havde  Syn  for,  hvorledes  det  overleverede 
var  det  tilblevne  og  skyldtes  en  langsom  Groning,  derfor  maatte  og- 
saa  Hændelsen  i  rigelig  Grad  træde  til  som  Begivenhedernes  Aarsag. 
Grunden  var  endvidere  den  mangelfulde  Sans  for  Sjælelivet.  Den 
mod  Aarhundredets  Slutning  raadende  Psychologi  lærte,  at  Sjælen 
udelukkende  havde  modtaget  sit  Indhold  ad  de  ydre  Sansers  Vej, 
hvorledes  kunde  en  saadan  Opfattelse  faa  Øje  for  Sjæles  sammen- 
satte og  uendelig  vekslende  Art  eller  lægge  Mærke  til,  i  hvilken  Grad 
Mennesket  besad  Individualitet  og  denne  atter  afspejlede  sig  i  alt 
hvad  der  øvedes  af  det  eller  udgik  fra  dets  Haand.  Paa  den  Tid  skar 
man  da  ogsaa  i  Udgaver  af  Aarbøger  ubarmhjertigt  disse  over  og 
fordelte  dem  efter  Aarhundredtallet  paa  de  enkelte  Bind,  uden  at 
forstaa,  hvor  nødvendigt  det  var  at  opfatte  Aarbogen  som  Helhed. 
Der  manglede  Biografier  med  virkelig  Opfattelse  af  en  Personlighed, 
Sjæleskildringer  i  Lighed  med  saa  mange  ypperlige  hos  Oldtidens 
Forfattere.  Allermest  saas  denne  Mangel  overfor  de  sammensatte 
Naturer  eller  naar  denne  Tid,  med  dens  sløvede  Sans  for  det  religiøse 
Liv,  stilledes  overfor  vanskelige  Opgaver;  Voltaire  skildrede  Muham- 
med som  den  store  Bedrager  baade  i  sin  Verdenshistorie  og  i  det 
Drama,  som  Goethe  og  Schiller  tog  under  deres  Vinger.  Fantasien 
havde  i  hele  Aarhundredet  været  Stifbarn,  og  uden  den  formaar  in- 
gen at  trænge  til  Bunds  i  Fortidens  Dybder  eller  i  Menneskers  Sjæle. 
Men  der  manglede  ogsaa  Forfatterne  det  Temperament,  som  ved  sin 
Modsætning  til  den  skildrede  Tid  eller  sin  Samstemning  med  den 
avler  nye  Synsmaader  og  Opfattelser. 

Tiden  forstod  ikke  heller,  hvad  der  krævedes  af  et  historisk  Bevis. 
Det  var  ikke  indset,  paa  hvor  stort  et  Forarbejde  en  Fremstilling 
maa  hvile,  man  havde  Tillid  til  det  vide  Syn,  den  aandfulde  Tanke, 
den  levende  Optagethed  af  Stoffet.  Den  historiske  Fremstilling  blev 
en  statelig  Søndagsgerning,  efter  at  man  i  Ugens  Hverdage  havde 

været  fyldt  af  andre  Opgaver.  Derfor  kunde  man  tillade  sig  at  frem- 
kalde „Lovtaler"  over  berømte  historiske  Skikkelser,  skrevne  uden 
Forstudier,  Geijer  tænkte  med  Ruelse  paa,  hvordan  han  som  ung 
Student  vandt  det  svenske  Akademis  Pris  for  „en  Lovtale"  over  Sten 
Sture.  Da  Schiller  ansattes  som  Professor  i  Jena,  havde  han  ikke 
gjort  Historien  til  Genstand  for  noget  særligt  Studium,  og  selv  om 
hans  Skildringer  af  „Nederlandenes  Opstand"  og  „Trediveaarskri- 
gen"  vidnede  om  hans  skarpe  Blik  for  Tidens  Kærne  og  for  Be- 
givenhedernes dramatiske  Sammenhæng,  ligesom  hans  Evne  til  træf- 
fende Karakteristik  af  Personer,  mærkes  dog,  især  i  den  første  af 
dissse  Bøger,  en  lidet  omfattende  Brug  af  Kilder. 

Men  en  ny  Tids  Bebudere  eller  Fortrop  havde  meldt  sig.  J.  G. 
Herder  paaviste  i  sit  Skrift  om  „Historiens  Filosofi",  at  man  ved 
Humanitet  burde  forstaa  det  Ideal,  hvortil  ethvert  Folk  kunde  naa 
hen  efter  sine  Anlæg  og  efter  de  Omgivelser,  hvori  det  af  Naturen 
var  sat  og  at  der  altsaa  for  hvert  Folk  kunde  være  et  ulige  Maal  at 
stræbe  efter  og  endda  et  forskelligt  Maal  til  ulige  Tider,  medens  det 
var  Uret  at  anlægge  en  Maalestok,  skaaret  efter  Europas  Tilstande 
paa  Betragterens  Tid.  Herder  lærte  Menneskene  at  forstaa  Værdien 
af  mange  Arter  Kultur,  at  opfatte  Folket  som  hensat  i  en  bestemt 
Naturomgivelse,  saaledes  som  allerede  Montesquieu  havde  aabnet 
Øjet  for,  og  han  lærte  at  lytte  til  Folkesjælen. 

Som  der  i  Herders  Skrifter  var  varm  Følelse  og  en  forstaaende, 
smidig  Fantasi,  kom  disse  Egenskaber  frem  hos  Schweizeren  Johan- 
nes Muller,  der  herved  bragte  et  nyt  Syn  paa  mange  Dele  af  Ver- 
denshistorien. Hidtil  havde  man  set  med  Ringeagt  paa  Middelalde- 
ren (Voltaire:  man  bør  alene  kende  disse  Tider  for  at  foragte  dem; 
disse  Vankundighedens,  Overtroens,  Bedragets  og  Barbariets  Aar- 
hundreder,  der  kun  forstod  sig  paa  at  drikke,  slaas  og  skrifte  hos 
Munke),  endnu  1818  kunde  Englænderen  Hallam  i  sin  ret  fortjenst- 
lige „Skitse  af  Europa  i  Middelalderen"  udtale,  at  denne  Tid,  især 
dens  ældste  Halvdel,  var  saa  blottet  for  Begivenheder,  der  var  værdt 
at  erindre,  at  man  ved  faa  Ord  kunde  karakterisere  hele  Slægtled 
og  lange  Rækker  af  obskyre  Konger.  Johannes  Muller  kom  de  mange 
imøde,  som  følte  Uvillie  ved  altid  at  skulle  dadle  og  kritisere,  man 
ønskede  at  omfatte  med  Varme  og  kunde  se,  at  Barmhjertighed  ikke 
blot  skulde  være  en  Frugt  af  Retfærdighed,  men  udrundet  af  Kær- 
lighed. I  Miillers  med  Fantasi  og  Følelse  skrevne  Værker  over  Ver- 
denshistorien og  over  Schweiz's  Historie  tages  Læseren  paa  en 
ukendt  mild  Maade  om  Haanden  og  føres   ind  i  hidtil  lidet  hørte 

Betragtninger.  Muller  lærer  at  være  billig  overfor  Pavemagt  og  Hie- 
rarki, at  forstaa  den  Kultur  og  det  Værn  for  Folket,  som  udgik  fra 
Gejstligheden,  man  fængsles  af  hans  Billeder  af  Livet  paa  Ridderbor- 
gene, han  sætter  Fantasien  i  Bevægelse,  men  naar  han  ogsaa  af  Dati- 
den skattedes  højt  som  Tænker,  var  det  mest  paa  Følelsens  og  Mora- 
lens Omraade,  thi  nogen  dybt  skuende  Forfatter  var  han  visselig  ikke. 

Med  langt  større  Ret  end  naar  man  kalder  Oplysningstiden  uhisto- 
risk, vilde  man  kunne  tildele  den  ved  Aarhundredskiftet  opkom- 
mende  nye  Retning  i  Poesien  og  Litteraturen  denne  Egenskab.  Der 
er  i  Romantiken  en  Hang  til  drømmende  at  fly  fra  Virkeligheden, 
som  det  netop  er  Historikerens  Kald  at  opsøge,  hvor  meget  end  Tids- 
afstanden sætter  Hindringer  derfor,  den  har  en  Tilbøjelighed  til  at 
gøre  det  skønne  til  det  sande,  at  omsætte  det  faste  til  det  flygtende, 
medens  Historikeren  netop  har  den  modsatte  Opgave,  uden  at  be- 
snæres af  Skønheden  at  fastslaa  det  visse,  at  lutre  „Traditionen"  for 
mangt  et  Drømmebillede.  Hvor  priseligt  det  end  var,  at  Fantasien 
atter  kom  til  at  arbejde,  virkede  den  hos  Romantikeren  mere  som 
Midlet  til  at  lade  Evigheden  afspejle  sig  i  det  legemlige  end  som  en 
Evne  til  at  levendegøre  det  givne  Stof,  her  manglede  et  haardhændet 
Greb,  et  ubønhørligt  Krav  om  Prøvelse,  en  Evne  til  ikke  blot  at  ar- 
bejde med  forskellige  Tiders  Kostyme  og  ydre  Fremtræden,  men  at 
trylle  sig  ind  i  deres  Forestillingskreds  og  deres  Gemytstilstande, 
hvortil  der  hørte  en  større  Bøjelighed  end  den,  Tidens  skole- 
strænge  Tankeveje  hidtil  havde  indøvet  i.  Men  det  skyldtes  Roman- 
tiken, at  der  skabtes  en  større  Frihed  til  at  vælge  Emner  og  til  at 
følge  egne  selvbestemte  Former,  Horizonten  var  bleven  udvidet  ved 
det  rige  Bekendtskab  med  Folk  fra  fjerne  Verdensegne  og  fjerne 
Tider,  dette  bragte  med  sig  en  Fylde  af  Farver  og  Fortoninger.  End- 
videre havde  man  faaet  Sans  for  et  Folks  Liv  i  det  ubevidste.  Af 
den  hos  Almuen  bevarede  rige  Overlevering  af  Sagn,  Digtning  og 
Sprogminder,  som  man  først  nu  naaede  fuldt  at  vurdere,  kunde  der 
uddrages  nye  Resultater  for  Historien. 

Strænge  Linier,  regelret  Bygning,  plastisk  formede  Skikkelser,  saa- 
ledes  havde  hidtil  Kravet  lydt  i  Digtningen  og  Litteraturen.  Voltaire 
var  en  af  de  sidste  af  Reglernes  Vogtere,  nu  var  efter  Haanden  andre 
Idealer  ved  at  erobre  sig  Indflydelse.  Dog  bevægede  Revolutionens 
Tidsalder  sig  endnu  i  romersk  Ledebaand  som  den  gik  i  romersk 
Dragt,  de  Franske  vilde  ikke  opgive  Tanken  om  at  være  Romernes 
Ætlinge.  Den  ved  Aarhundredskiftet  styrende  Første  Konsul  var  in- 
genlunde tilbøjelig  til  at  tillade,  at  enhver  forudgaaet  Tidsalder  blev 

fremstillet  som  Idealet;  men  netop  paa  denne  Tid  forberedte  han 
en  Fredsslutning  med  Paven  gennem  Konkordatet.  Chateaubriand 
udsendte  sit  første  Skrift  „Aanden  i  Kristendommen"  (1802),  hvori 
han  paaviste,  at  Kristendommen  ejede  en  lige  saa  stærk  Kulturværdi 
som  Hedenskabet,  og  at  der  fra  Klostrene  var  udgaaet  en  rig  Ud- 
vikling, han  redegjorde  for,  hvorledes  den  kristne  Kunst  fuldt  saa 
vel  besad  Skønhed  som  den  hedenske.  I  „Martyrerne"  (1810)  skil- 
drer han  de  to  Kulturers  Stilling  overfor  hinanden  og  hvorledes  de 
satte  Præg  paa  Folkets,  som  paa  det  enkelte  Menneskes  Syn,  poli- 
tiske Handlevis  og  Samfundsopfattelse.  Man  lærte  at  forstaa  de 
gamle  Galler  og  kunde  føle  sig  i  Slægtskab  med  dem,  man  maatte 
altsaa  have  Lov  til  at  elske  det  hjemlige  gamle,  Følelsen  havde  Ret 
saa  vel  som  Forstanden,  det  gjaldt  om  at  kende  den  enkelte  Tid  i 
alle  dens  Forbindelser  og  hele  dens  Sammensætning.  Den  samme 
Lære  kom  netop  frem  i  Mad.  de  Staél-Holsteins  Bog  „Om  Tysk- 
land" (1810),  der  skildrer  det  tyske  Folks  Ejendommelighed  ved 
at  belyse  det  fra  de  forskelligste  Synspunkter,  især  fremdrager  Bo- 
gen, hvorledes  Landets  rige,  af  den  frie  Individualitets  Aand  præ- 
gede Litteratur  afspejler  Samfundets  Tilstande. 

Det  hedder  jo,  at  medens  Vaabnene  rasler,  er  Klio  stum.  Men  de 
Franskes  Kejser  var  heller  ikke  gunstigt  stemt  mod  historiske  Stu- 
dier, det  lidet,  der  udkom,  var  under  Opsigt,  Mad.  de  Staéls  Bog 
blev  forbudt  i  Frankrig. 

2.  NIEBUHRS  FREMTRÆDEN  OG  RANKES  FØRSTE 
SKRIFTER 

Hvor  meget  end  Interesen  var  vakt  for  hidtil  forsømte  Tider  og 
Emner,  og  hvor  meget  nyt  Materiale  der  end  samledes  ind  paa  Ar- 
bejdspladsen, havde  man  endnu  ikke  lært  at  behandle  det,  at  sondre 
og  at  tolke.  Det  var  Sprogforskerne  R.  Rask,  Bopp  og  Grimm,  som 
vejledede  om  den  rette  Behandling  og  Sammenføring  af  Ord  og  Sprog, 
af  Myter  og  Sagn,  af  Folkeminder  og  Retsformler,  og  det  var  Bar- 
thold  Georg  Niebiihr,  der  først  lærte  Verden  den  kritiske  Brug  af  Hi- 
storiens Kilder  og  Erkendelsen  af  Videnskabens  strænge  Sandhedskrav. 

Det  kunde  synes  mærkeligt,  at  den,  som  omstyrtede  en  fra  Old- 
tiden bevaret  Helligdom,  ikke  ramtes  af  Had,  som  jo  dog  maatte 
følge  en  saadan  Ødelægger,  ja  at  han  endog  vandt  den  største  Hæder 
for  sin  Daad.  Fortællingen  om  Roms  Grundlæggelse  og  ældste  For- 
tid, saaledes  som  den  hørtes  fra  Livius'  veltalende  Mund,  var  ind- 

gaaet  i  det  romerske  Folks  Bevidsthed  og  havde  gennem  et  Par  Aar- 
tusinder  været  godkendt  af  alle  Verdens  Folkeslag,  nu  paaviste  en 
Mand  Overleveringens  Usikkerhed  eller  Falskhed,  og  saa  godt  som 
alle  bøjede  sig  for  hans  Lære.  Men  Grunden  var,  at  det  føltes,  at 
han,  som  bragte  det  mørke  Bud,  var  en  Mand,  der  var  grebet  af 
dybt  Alvor  og  den  største  Ansvarsfølelse,  en  Mand,  der  adlød  Plig- 
ten om  at  tale  Sandhed  og  at  sige  den  uden  Menneskefrygt  som  et 
af  de  højeste  Moralbud;  ingen  Spot  eller  Ødelæggelseslyst  kunde 
mærkes  hos  denne  Forsker,  der  var  trængt  dybt  ind  i  Kilderne,  den 
erfarne  Statstjener,  der  var  prøvet  i  mange  af  den  praktiske  Ger- 
nings vanskeligste  Forhold.  Endelig  saa  man  ham  stræbe  efter,  i 
Stedet  for  alt  hvad  han  maatte  kuldkaste,  at  paavise  Midler  og  Veje, 
hvorved  en  sandere  Kundskab  om  Roms  Fortid  kunde  naas. 

Ved  det  i  1810  aabnede  Universitet  i  Berlin  holdt  Niebuhr  Fore- 
læsninger over  Roms  Historie,  der  kort  efter  udkom  i  Trykken 
(1811,  2.  Bd.  1812).  Niebuhr  var  ikke  Universitetslærer.  Han  var 
født  i  København;  i  Danmark  havde  den  højt  begavede,  tidligt  udvik- 
lede unge  Mand  havt  Stillingen  som  Direktør  i  Banken  og  for  det 
ostindiske  Kontor,  derpaa  var  han  gaaet  i  tysk  Tjeneste  som  Direk- 
tør for  den  preussiske  Bank  og  Søhandel.  Preussens  onde  Skæbne 
efter  Napoleons  Sejre  var  egnet  til  at  ægge  til  Kamp  mod  Illusioner, 
det  stemmede  ogsaa  med  Niebuhrs  mandige  Kraft  at  lade  alle  dé 
Tvivl,  han  havde  næret  under  tidligere  Studier,  komme  til  Orde  uden 
noget  Forbehold.  Historien  kunde  som  Videnskab  kun  have  det  ene 
Maal  at  fmde  Sandheden,  den  skulde  ikke  tjene  nationale  Følelser 
eller  politiske  Principer,  den  skulde  hverken  smigre  eller  udsmykke. 

Drevet  af  en  uimodstaaelig  indre  Kraft,  „som  Søvngængeren,  der 
vandrer  paa  en  Tagryg",  fremsætter  Niebuhr  sine  Anskuelser  om 
Roms  Urtid.  Livius  har  skrevet  Roms  Historie  gennem  de  fire  første 
Aarhundreder  paa  Grundlag  af  Folkets  mundtlige  Overlevering, 
men  har  ikke  havt  Støtte  af  Krøniker  eller  andre  Optegnelser  fra 
ældre  Tid,  og  sand  Historie  kan  ikke  bevares  paa  et  saadant  Grund- 
lag. Opdigtelse  og  Fabel  har  i  rigt  Maal  viklet  sig  om  den  saride 
Kærne,  som  et  helt  Svøb  af  Usandsynligheder  og  selvgode  Betragt- 
ninger. Enhver,  som  vil  øve  sund  Kritik,  maa  gøre  sig  klart,  at  ét 
er  Begivenheden  selv,  et  andet  Beretningen  om  den,  hvori  vi  kun  kan 
se  et  Aftryk  eller  Genskin  af  det  skete;  dette  er  gaaet  gennem  Berette- 
rens Person,  og  Kilden  gengiver  kun  hans  Erfaring  om,  hvad  han 
mente  at  se  eller  høre,  hans  Opfattelse  deraf  og  dets  Forhold  til  andet 
i  Tiden.  Derfor  er  det  Forskerens  Opgave  at  trænge  gennem  Beretnin- 

geii  ind  til  det  virkelig  forefaldne.  Denne  Tanke,  der  kunde  synes  saa 
selvfølgelig,  er  blevet  en  Hovedlære  i  al  Granskning  af  Historien, 
hvilke  Tidsrum  og  Perioder  den  end  tog  op  til  Behandling. 

Det  Grundlag,  hvorpaa  Niebuhr  kunde  rejse  en  anden  Bygning 
end  den  omstyrtede,  var  hans  omfattende  Viden,  hans  Belæsthed  i 
hele  den  historiske 
Litteratur,  hans  yp- 
perlige filologiske 
Kundskaber,  der  og- 
saa  omfattede  de 
orientalske  Sprog. 
Dertil  var  han  ver- 
denserfaren,  uddan- 
net i  det  offentlige 
Livs  Tjeneste,  kyn- 
dig i  Finansvæsen 
og  Økonoini  af  al 
Art,  rig  paa  etno- 
grafisk og  geografisk 
Kundskab.  Hvad  de 
historiske  Kilder 
gav  kunde  han  sam- 
menholde med  hvad 
han  med  levende 
Øje  og  Sans  havde 
iagttaget  rundt  om 
i  Landene.  Han 
havde  saaledes  set, 
livorledes  Stater  op- 
stod eller  havde 
iagttaget   Samfunds 

organiske  Vækst,  han  var  bleven  var,  at  et  Folk  langt  hellere  om- 
former det  bestaaende  end  det  ved  Spring  skaber  noget  helt  nyt, 
han  kunde  i  de  senere  romerske  Institutioner  paavise  Trin  og 
Led,  der  maatte  være  gaaede  forud.  Saaledes  tog  Niebuhr  fat  paa 
helt  anden  Maade  end  Filologerne,  han  drog  Staten  frem  i  Forgrun- 
den, skildrede  den  romerske  Almues  Karakter  og  Plebejerstandens 
Historie  paa  en  Maade,  som  en  Stands  Udvikling  hidtil  aldrig  var 
set,  han  henviste  til  parallele  Dannelser  hos  andre  Bondesamfund 
(i  Dithmarsken,  Schweiz).  Af  Niebuhr  lærte  man,  at  dyb  Forstaa- 


Fig.  1.    Barthold  Georg  Niebuhr.  Tegning  af 
Sclinorr  v.  Carolsfeld. 

else  af  de  reelle  Forhold  maatte  være  en  Historikers  Hovedopgave, 
og  at  han  aldrig  maatte  forsømme  det  verdenshistoriske  Syn.  Man 
skulde,  saaledes  hævdede  Niebuhr,  skabe  sig  en  Indsigt  i  den  gran- 
skede Tid  som  var  man  en  dalevende.  Vi  bør  ikke  —  siger  han  — 
som  de  gamle  fremstille  Fortiden  som  et  Kort  eller  et  tegnet  Land- 
skab, men  fremkalde  for  vor  Sjæl  et  levende  Billede  af  Tingene.  Og 
han  sagde  ogsaa:  jeg  er  Historiker,  thi  jeg  kan  af  det  enkelte,  som 
er  bevaret,  forme  et  fuldstændigt  Maleri. 

Meget  af  hvad  Niebuhr  havde  hævdet  i  sin  romerske  Historie  har 
senere  maattet  opgives,  særlig  var  det  urigtigt,  naar  han  opfattede 
Romernes  Tradition  som  byggende  paa  Folkeviser,  men  ingen  har 
vovet  atter  at  gøre  Sagnenes  Indhold  til  Historie.  Og  de  fundne  Grund- 
principer for  historisk  Granskning  er  blevne  en  Ledesnor  for  alle. 

Efter  at  Niebuhr  i  en  længere  Aarrække  havde  været  Preussens 
Udsending  ved  Pavehoffet,  knyttedes  han  en  kort  Tid  til  Universite- 
tet i  Bonn,  men  døde  allerede  1831;  af  hans  „Romische  Geschichte" 
udkom  et  tredie  Bind  efter  hans  Død.  Inden  denne  havde  han  kun- 
net hylde  en  ung  Forsker  Leopold  Ranke,  der  skulde  optage  hans 
Gerning  som  Retleder  i  historisk  Forskning  og  føre  den  videre  ad 
de  udpegede  Veje,  hans  Virksomhed  skulde  spænde  over  syv  Aar- 
tier  og  skabe  en  tæt  Række  Værker,  der  overalt  satte  dybe  Spor. 

Ranke  fastslog  ved  sit  Skrift  „Zur  Kritik  neuerer  Geschichtsschrei- 
ber"  (1824)  yderligere,  hvor  vid  Afstanden  var  mellem  selve  Begi- 
venheden og  Beretningen  om  den,  idet  han  især  fremdrog,  i  hvor 
høj  Grad  det  meddelte  vilde  i  Indhold  og  Form  afhænge  af  Berette- 
rens personlige  Egenart,  hans  Evners  Karakter.  Niebuhr  havde  især 
betragtet  Udsagnet,  Ranke,  der  var  udrustet  med  et  lydhørt  Øre  for 
sjælelige  Egenskaber,  henledede  Opmærksomheden  især  paa  selve 
Vidnet.  Hans  Undersøgelser  var  rettede  mod  Guicciardini,  den  be- 
rømte Historieskriver  fra  Renæssancetiden,  og  mod  samtidige  itali- 
enske Berettere,  men  der  var  i  hans  Behandling  af  denne  Opgave 
og  de  Resultater,  han  naaede  til,  en  lærerig  Vejledning  for  Forsk- 
ningen i  Almindelighed.  I  en  Række  senere  Arbejder  gav  Ranke  nye 
Prøver  paa,  hvor  frugtbringende  det  var,  saa  sandt  man  stræbte 
efter  at  erfare,  „hvordan  Tingene  egentlig  forholdt  sig",  at  have  Øje 
for  Meddelerens  Individualitet,  hans  politiske,  sociale  eller  religiøse 
Standpunkt  og  hans  Stilling  i  den  Kreds,  han  tilhørte.  Ranke  søgte 
at  bringe  Forskningen  til  at  lade  de  berettende  Kilder  træde  tilbage 
i  anden  Plan  og  at  lægge  stærkere  Vægt  paa  hvad  der  havde  været 
Bestanddel  af  Fortidens  egen  Gerning,  altsaa  juridiske  Aktstykker, 

Depescher,  Breve,  Dagbøger  og  lignende,  der  ikke  særlig  havde 
Eftertiden  i  Sigte.  Som  Ranke  selv  var  en  flittig  og  opfindsom  Søger 
i  Arkiver,  tilskyndede  han  andre  til  at  drive  Studier  i  disse  altfor 
lidt  benyttede  Gemmesteder  og  til  at  sørge  for,  at  Dele  af  de  beva- 
rede Skatte  blev  udgivne. 

Vi  kommer  senere  tilbage  til  Rankes  Forfattervirksomhed. 

3.  HISTORIKERNE  I  FRANKRIG  PAA  RESTAURATIONSTIDEN 

I  Frankrig  er  det  —  efter  Tausheden  paa  Napoleonstiden  —  af- 
gjort de  statsretlige  Spørgsmaal,  der  lader  betydelige  Historikere  op- 
staa.  Det  er  Frihedsfølelsen  overfor  Regeringen,  Brydningen  mellem 
Stænderne,  der  kalder  til  Undersøgelser.  Derfor  er  det  paa  Restaura- 
tionstiden  Statsmænd,  Politikere  eller  Pressemænd,  der  gaar  i  Spid- 
sen for  Forskningen,  om  end  enkelte  af  dem  har  en  Tid  virket  som 
Universitetslærere.  Og  naar  de  franske  Historikere  i  Aarhundredets 
første  Halvdel  trængte  stærkere  ind  hos  de  forskellige  Folkeslag  i 
Europa  end  de  berømte  tyske  Forskere,  var  Grunden  ikke  alene  det 
franske  Sprogs  og  den  franske  Skrivekunsts  bekendte  Tryllemagt, 
men  fordi  disse  Historikere  fremfor  at  granske  Forskningens  Metode 
udelukkende  behandlede  de  gamle  Tiders  Indhold  og  særlig  de 
Spørgsmaal  om  Staternes  indre  Bygning  og  Kampene  for  at  fmde 
den  rette  Styreform,  der  overalt  optog  Tidens  Tanker. 

Frangois  Giiizot  staar  ved  sin  Løbebane  og  sin  videnskabelige 
Virksomhed  som  et  levende  Vidnesbyrd  om  den  Tids  Opfattelse  af 
Historien  og  af  Fagets  søsterlige  Stilling  til  Politiken.  1812  var  Guizot 
bleven  Professor  ved  Sorbonne,  men  overtog  efter  Restaurationen 
forskellige  Embeder  i  den  øverste  Styrelse.  1820  fik  han  dog  Afsked 
fra  Statsraadet  og  kunde  genoptage  sin  Professorgerning  og  Forfat- 
tervirksomhed. Der  samlede  sig  om  hans  Lærestol  en  Tilhørerskare, 
som  henreves  af  hans  formfuldendte  Foredrag  med  det  tankerige 
Indhold;  fra  hans  Studerestue  udgik  Værker,  der  viste  hans  hvileløse 
Arbejde  og  store  Viden.  Maalet  for  hans  Fremstilling  var  ikke  saa 
meget  at  anskueliggøre  Fortiden  for  en  umiddelbar  Betragtning  som 
derimod  at  gøre  den  forstaaelig,  fremfor  alt  at  vise  Samfundenes 
Oprindelse  og  Udvikling,  Statslivet  og  dets  Vækst,  Stænderne  og 
deres  Opgaver.  Allerede  1823  udsendte  Guizot  sine  „Essais  om 
Frankrigs  Historie",  1826 — 27  begyndte  „Den  engelske  Revolutions 
Historie"  at  udkomme,  1828 — 30  „Civilisationens  Historie  i  Frank- 
rig" (4  Bd.),  med  en  Indledning  „Civilisationens  Historie  i  Europa" 

(1828).  Disse  er  hans  Hovedværker,  men  de  omsluttes  af  en  Kreds 
af  andre  Arbejder.  Her  var  en  Tænkning  over  Historien,  saaledes 
som  det  sjælden  var  set,  i  alt  Fald  paa  saa  fast  et  Grundlag,  en  Evne 
til  at  fmde  i  Kildeteksten  den  til  Grund  liggende  Tanke. 

Først  og  fremmest  var  det  Guizots  Maal  at  se  det  franske  Sam- 
funds og  Folks  Udvikling.  1  det  gamle  Gallien  paaviste  han  Betyd- 
ningen af  Købstadsty- 
relsen i  Municipierne 
og  disses  Forfald,  ind- 
til de  germanske  Ind- 
vandrere bragte  nye 
frugtbare  Tanker  om 
Individernes  personlige 
Frihed  og  om  Sam- 
menslutninger ad  Fri- 
villighedens Vej.  De 
nye  Principer  brødes 
med  det  overleverede, 
og  et  Lens  væsen  op- 
stod, der  fuldkomment 
svarede  til  Tidens  Be- 
hov. Især  forfulgte 
Guizot  Borgerstandens 
Opstaaen,  hans  Under- 
søgelser strakte  sig  ud 
over  det  hele  Europa, 
han  saa  i  denne  Stands 
Dannelse  og  Udvikling 
Tidernes  egentlige  be- 
vægende Princip,  der  i 
sit  Skod  bar  Nutidens  repræsentative  System.  Middelstanden  var  for 
Guizot  Samfundets  egentlige  Marv  og  Kærne,  i  de  halvanden  Aar- 
tier,  han  var  Minister,  var  „Midtvejspolitiken"  hans  ledende  Idé, 
og  han  ønskede  nok  at  godtgøre  dens  Berettigelse  gennem  Historien. 
I  Skildringen  af  den  engelske  Revolution  forsvarer  han  da  ogsaa 
Stændernes  berettigede  Kamp  for  at  bevare  Forfatningen  imod  et 
anmassende  Kongedømme. 

Det  var  ikke  gennem  pinlige  Undersøgelser  af  Kildesteder,  ikke 
ved  filologisk  Kunst,  at  Guizot  naaede  sine  Resultater.  Han  vil  be- 
lyse Samfundets  Organisme,  Institutionernes  Herkomst,  Rødder  og 

Forgreninger,  Frugterne  af  Væksten  og  dens  Misdannelser,  han  ta- 
ger Hensyn  til  Udviklingen  i  andre  Lande  og  Paavirkninger  fra 
fremmede  Nationer.  Enhver  syntes  at  kunne  følge  med  i  denne  Re- 
degørelse, der  lededes  af  høje  Tanker  og  et  vidtskuende  Blik,  det 
var  lærerigt  at  følge  hans  kloge  Paavisninger  og  mange  Paralleler, 
altid  taler  han  fra  den  sikre  Overbevisnings  og  den  gode  Samvittig- 
heds Stade,  ofte  fælder  han  en  moralsk  Dom.  Men  unægtelig  havde 
denne  Mand,  der  forstod  saa  godt  at  spænde  for  Arbejdskærren  og 
at  holde  Tøjlerne,  en  Tilbøjelighed  til  systematisk  at  indordne  det 
fundne  Stof  i  sluttet  Række  som  Led  i  Udviklingen;  uden  Betænke- 
lighed fulgte  han  den  valgte  Kursretning  uden  at  erindre  Afdriften 
eller  Nødvendigheden  af  en  Krydsning.  Derfor  blev  det  sagt  om 
Guizot,  at  han  holdt  Historien  under  Disciplin  (Jules  Simon)  og 
gjorde  den  altfor  logisk  (Sainte-Beuve). 

Et  andet  Forhold  virkede  i  den  samme  Retning.  Guizot  tillagde 
ikke  den  betydelige  Mand  som  Individualitet  nogen  afgørende  Ind- 
sats i  Historien.  Han  stod  for  ham  som  en  legemliggjort  Kraft,  der 
uden  at  gøre  sig  selv  Regnskab  derfor  ser  Verden  opladt  for  sig 
som  dens  Enemærke  og  arbejder  paa  at  tage  den  i  Besiddelse,  den 
har  ingen  anden  Plan  end  at  fyldestgøre  sig  selv  ved  at  udfolde  sig. 
..Den  handler  saa  at  sige  som  en  forudbestemt  Magt,  der  er  i  Drift, 
udvider  sig,  erobrer  og  lægger  for  sin  Fod  kun  for  at  tilfredsstille 
sin  egen  Natur  og  opfylde  sin  Mission,  som  den  selv  ikke  kender." 
Michelet  sagde  om  Guizot:  ,.han  lod  os  se  Ideernes  Historie",  og 
det  vil  iagttages,  hvorledes  her  de  samme  Tanker  møder  os  som 
dem,  der  med  Navnet  Idélære  har  gennem  hele  Aarhundredet  været 
stærkt  fremme  i  den  tyske  Videnskab. 

I  Guizots  Arbejder  var  det  Udtalelsens  Aabenhed  og  den  klare 
Stil,  der  fængslede,  en  vis  Patos  kunde  afbryde  dens  kølige  Jævnhed, 
men  hans  Fremstilling  var  for  værdig  til  at  rive  den  med,  som  kun 
fængende  Kraft  eller  stærk  Farve  kunde  paavirke.  Der  var  ogsaa 
ved  Guizots  Forskning  den  Mangel,  at  han,  hvor  flittigt  han  end 
læste  Kilderne,  ikke  naaede  til  en  metodisk,  dyberegaaende  Under- 
søgelse af  dem.  Ikke  heller  opsøgte  han  vitrykt  Materale;  først  for 
de  senere  Bind  af  den  engelske  Revolutions  Historie  raadspurgte 
han  de  franske  Arkiver.  løvrigt  har  Guizot  netop  den  store  Fortje- 
neste at  have  ledet  Studiet  i  Frankrig  frem  til  Kilderne.  Efter  det 
lysende  Eksempel,  Tyskland  gav  ved  at  ofTentliggøre  sine  ældste 
Kildeskrifter,  gennemførte  Guizot  et  lignende  Foretagende  i  Frank- 
rig. Han  vandt  Louis  Philippes  Interesse  for  Sagen,  saaledes  at  der 


12  MIGNET,   THIERS,   AUGUSTIN   THIERRY 

dannedes  en  Komité  til  at  forestaa  Udgivelsen  af  hidtil  utrykte  Akt- 
stykker; med  dens  Støtte  udgav  Mignet  Akter,  der  vedrørte  den 
spanske  Arvefølgekrig,  Thierry  en  Samling  Dokumenter  til  Tredie- 
stands  Historie,  atter  andre  offentliggjorde  Klostres  Brevbøger.  Men 
ogsaa  Almenheden  skulde  gøres  fortrolig  med  de  gamle  Kilder  gen- 
nem Oversættelser  af  dem.  Guizot  arbejdede  selv  med  ved  den 
Række  af  saadanne,  der  efter  Haanden  udkom.  Regeringen  havde 
iøvrigt  paa  disse  Tider  stræbt  efter  at  hævde  Frankrigs  gamle  An- 
seelse indenfor  Videnskaben  om  Aktstykkers  og  Diplomers  ydre 
Art  og  indre  Væsen,  idet  den  grundlagde  École  des  chartes  (1821), 
der  havde  til  Opgave  at  uddanne  unge  til  Tjeneste  i  Arkiver  og 
Biblioteker. 

Samtidig  med  at  Guizot  var  optraadt  som  Historiker,  havde  en 
ung  Provengaler  Frangois  Mignet  vakt  stor  Opmærksomhed  ved  sit 
Skrift  „Grundrids  af  den  franske  Revolution"  (1824).  Her  var  atter 
en  Forfatter,  der  studerede  Udviklingsgangen  i  det  franske  Samfund 
og  som  saa  paa  Begivenheder  som  Frugter  af  Tilstande.  Den  nylig 
saa  haardt  bedømte  Revolution  fandt  en  Tolker,  der  pegede  paa, 
hvad  der  havde  fremtvunget  den,  uden  at  han  forsvarede  dens  Ræds- 
ler. Og  Mignet  hørte  til  Oppositionen  mod  Regeringen;  sammen  med 
Thiers  og  Armand  Carrel  grundlagde  han  „National",  et  af  de  Or- 
ganer, mqd  hvilke  Karl  X's  Presseforordninger  af  1830  var  rettede. 
Denne  og  de  andre  Ordonnancer  havde  Revolutionen  i  Juli  til  Følge; 
den  nye  Regering  gjorde  Mignet  til  Direktør  for  Arkivet  i  Udenrigs- 
ministeriet. Hans  Virksomhed  blev  nu  af  en  anden  Natur;  vi  kom- 
mer tilbage  dertil  i  et  følgende  Afsnit.  Dér  kommer  vi  ogsaa  til  at 
omtale  Mignets  Kollega  Thiers.  Han  havde  behandlet  „Revolutionens 
Historie"  i  et  Værk  i  10  Bind  (1823 — 27),  der  delvis  var  bygget  paa 
Meddelelser  fra  samtidige;  ogsaa  Thiers  havde  ønsket  at  drage  prak- 
tisk Lære  af  det  skete.  I  det  Hele  havde  Julirevolutionen  bragt  Sejr 
for  de  af  Historikerne  forsvarede  Anskuelser;  endnu  en  fjerde  Vi- 
denskabsmand kan  nævnes  som  kæmpende  i  Oppositionens  Rækker, 
Augustin  Thierry.  I  en  Række  Artikler  i  „Courrier  Frangais"  og 
andensteds  havde  han  givet  den  Fremstilling  af  det  franske  Sam- 
funds Udvikling,  som  han  senere  samlede  i  „Breve  om  Frankrigs 
Historie"   (1827)  og  i  „Historiske  Studier  gennem  ti  Aar"   (1834). 

Hos  de  tre  først  nævnte  Historikere  mærkedes  der  kun  i  ringe 
Grad  en  Paåvirkning  af  Romantiken,  og  dog  skulde  denne  sætte  et 
stærkere  Mærke  paa  Historieskrivningen  i  Frankrig  end  paa  den 
tyske.  Allerede  Chateaubriand  havde  vist,  at  Historien  kunde  nærme 

sig  Romanen,  Walter  Scott  udsendte  sine  Prosafortællinger,  hvor 
Fortidens  Virkelighed  var  snildt  omsat  til  Poesi.  Hvorfor  skulde  en 
historisk  Fremstilling  af  Emner  eller  Tider,  hvorom  der  forelaa 
Kilder  af  mere  righoldig  Art,  ikke  kunne  gives  saaledes,  at  den  til- 
talte lige  saa  stærkt  som  en  Roman?  Var  ikke  en  malende  Skildring 
af  Fortiden  bleven  forsømt  til  Gunst  for  en  forstandsmæssig  Ind- 
sigt, var  ikke  Detaillen  med  Urette  skudt  til  Side,  uagtet  den  maaske 
netop  røbede  Tidens  dybeste  Indhold? 

Thierrys  Bog  om  „Englands  Erobring  ved  Normannerne"  (1825) 
blev  et  karakteristisk  Eksempel  paa  den  sidste  Opfattelse.  Her  var 
benyttet  et  mylrende  Antal  Kilder,  skønne  og  fantasifulde  keltiske 
Traditioner,  engelske  Krøniker  og  Aarbøger,  de  franske  Normanners 
dramatiske  Beretninger,  de  nordiske  Sagaers  klassiske  Skildringer, 
alt  hvad  der  kunde  give  den  af  Romantiken  yndede  lokale  Kolorit 
kom  til  at  virke.  Thierry  var  desuden  selv  en  stor  Stilist  med  mange 
Tonearter  og  megen  Følelse,  han  kunde  skildre  de  sejrendes  Glæde, 
men  især.  udtale  den  Medynk  med  overvundne,  som  jævnlig  hørtes 
paa  disse  Tider  hos  Historikerne  og  som  var  i  Slægt  med  Tidens 
Sans  for  Elegier  og  for  Drømme  i  Ruiner.  Thierrys  brogede  Bog 
vandt  en  Læsekreds  i  den  hele  Verden. 

Bag  den  spraglede  Skildring  søgte  Thierry  at  belyse  en  Hoved- 
tanke og  netop  en  saadan,  som  Romantikerne  med  deres  Opmærk- 
lied  for  Folkets  Urgrund  særlig  var  interesserede  i,  nemlig  at  Eng- 
lands Historie  endnu  langt  ned  i  den  nyere  Tid  vidnede  om,  at 
Folket  især  var  sammensat  af  to  Elementer,  et  germansk  og  et  ro- 
mansk, og  at  disse  „Racer"  kun  langsomt  havde  ladet  sig  forene. 

Den  kritiske  Eftertid  har  erkendt,  at  dette  Værk  er  Thierrys 
mindst  heldige.  Den  har  set,  at  Kampen  mellem  Folkets  ulige  Be- 
standdele var  kort,  faa  Slægtled  efter  Erobringen  var  Nationen  ble- 
ven en  Enhed.  Thierry  havde  ganske  forsømt  at  prøve  de  enkelte 
Kilders  Værdi,  han  havde  ikke  benyttet  Lovtekster  eller  Breve,  ikke 
ladet  nøgterne  Tal,  Antikviteter  og  sproglige  Minder  bringe  et  møj- 
somt vundet,  men  desto  mere  sikkert  Resultat.  I  sine  „Beretninger 
fra  Merovingertiden"  (1840)  gav  Thierry  en  ikke  mindre  livfuld 
Skildring  af  hine  blodfyldte  Tider,  der  hidtil  mest  havde  skræmmet 
Læsere  bort;  han  viste  de  mærkelige  Brydninger  mellem  Kristendom 
og  Hedenskab,  Kultur  og  Barbari.  I  denne  Bog  og  ligeledes  i  Thier- 
rys „Betragtninger  over  Frankrigs  Historie",  hans  „Afhandlinger" 
og  „Breve"  genfinder  vi  den  Grundtanke,  at  en  Kamp  mellem  Racer 
har   været  et   Hovedtræk   ogsaa   i   det   franske   Folks    Historie.   Det 

gallisk-romerske  Element  af  Befolkningen  skal  have  holdt  sig  stærkt 
i  Sydens  Byer  og  efter  Haanden  have  vundet  "Overtaget  over  Ger- 
manerne og  de  Institutioner,  der  skyldtes  dem;  derved  banedes  der 
Vej  for  Frihed  og  Lighed,  saa  at  en  tredie  Stand  kunde  opstaa. 
Thierry'  har  i  disse  Undersøgelser  lært  i  langt  stærkere  Grad  at  bygge 
paa  Retskilder  og  andet  sikkert  Materiale,  han  vilde  give  en  Bor- 
gerstandens Historie  gennem  Tiderne  og  saa  i  denne  Stand  det  ægte 
franske  Folk. 

Med  de  samme  Midler  som  Thierry,  til  Dels  med  mere  Kritik  og 
med  stærkere  Brug  af  Kildernes  egen  Tale,  fremstillede  de  Barante 
..Hertugerne  af  Burgunds  Historie"  (1824:).  Her  var  igen  et  rigt  og 
funklende  Kildemateriale  fundet:  i  Skildringen  af  de  mærkelige  Her- 
tugers talrige  Kampe  og  filtrede  Politik,  deres  glimrende  Turnerin- 
ger og  glade  Fester  var  der  meget  for  Øje  og  Fantasi,  men  lidet  til 
Brug  for  Eftertanke. 

Den  rigest  begavede  af  de  Historikere,  som  prægedes  af  Roman- 
tiken,  var  dog  Jules  Michelet.  Han  var  ogsaa  den,  der  forstod  at 
drage  størst  Nytte  af  Bevægelserne  i  Udlandet  paa  Historiens  Om- 
raade.  Michelet  og  hans  Ven  Quinet  var  Elever  af  Filosofen  Cousin. 
og  denne  paalagde  dem  at  have  Øjet  vendt  mod  Folket  i  dets  Hel- 
hed, mod  det  Land.  hvoraf  det  var  omgivet,  og  mod  de  store  Mænd. 
Efter  deres  Lærers  Raad  oversatte  Michelet  den  italienske  Tænker 
Vicos  Bog  om  Historiens  Filosofi,  Quinet  Herders  Skrift  om  Menne- 
skehedens Historie,  altsaa  Boger,  der  sogte  efter  de  evige  Love,  der 
ligger  bagved  Menneskenes  Handlinger,  eller  som  vilde  finde  saa- 
danne  i  Tidernes  Løb  tilbagevendende  Perioder,  der  beherskedes  af 
de  samme  Magter  og  Forestillinger. 

Allerede  i  Michelets  første  Skrift,  en  Haandbog  til  Skolebrug, 
mærker  man  i  Stedet  for  den  tabelagtige,  kronologiske  Opregning  en 
mere  sammenhængende  Opfattelse,  en  dramatisk  Fremadskriden: 
det  for  Tiden  eller  den  enkelte  Mand  typiske  bliver  draget  frem, 
hvad  der  langt  lettere  vilde  indprente  sig  i  de  unges  Hukommelse 
end  en  udtalt  Almensætning.  Tillige  var  Michelet  opfyldt  af  Herders 
Tanke  om  at  granske  Folkeaanden:  at  dette  kunde  gennemføres  ved 
haandgribelige  Kendsgerninger,  derpaa  havde  J.  Grimms  ,.Deutsche 
Rechtsaltertiimer"  for  nylig  afgivet  Bevis.  Hos  Michelet  var  det  alt- 
saa ikke  som  for  de  andre  Historikere  politiske  Interesser  og  For- 
maal,  der  var  bestemmende  for  de  valgte  Emner  eller  for  Arbejds- 
maaden.  Hans  Maal  er  at  opfatte  den  franske  Nation  efter  dens  hele 
Aand  og  dens  Udfoldelse  i  alle  Retninger,  han  vil  skildre  sine  Lands- 

mænd  saaledes  at  de  kender  sig  selv  i  Billedet,  *han  vil  gore  Folket 
fortroligt  med  hele  Landets  Ejendommelighed.  Dette  Maal  naaede 
Michelet  ved  sit  store  Værk  om  ..Frankrigs  Historie";  vi  skal  i  det 
følgende  dvæle  derved. 

Saaledes  var  der  under  Restaurationen  udfoldet  en  betydelig  Virk- 
somhed paa  Historiens  Omraade.  I  hele  Folket  mærkedes  en  sprud- 
lende Sans  for  Fortiden;  skønlitterære  Forfattere  skulde  snart  om- 
sætte Fortællingen  derom  i  Dramer,  Digte  og  Romaner. 

4.  DEN   NATIONALE    BEVÆGELSE   I   TYSKLAND. 

FREMSTILLINGER  AF  VERDENSHISTORIEN  OG  RANKES 

SYN  PAA  HISTORIENS  OPGAVE 

Det  18.  Aarh.s  Mænd  var  Verdensborgere.  Lessing  kunde  udtale: 
„Jeg  har  intet  Begreb  om  Fædrelandskærlighed,  og  den  forekom- 
mer mig  i  det  Højeste  som  en  heroisk  Svaghed,  jeg  gerne  vilde  und- 
være." Goethe  kunde  aldrig  slippe  sin  Beundring  for  Frankrig,  han 
kunde  ikke  tvinge  sin  Muse  til  ved  flammende  Sang  at  støtte  Kam- 
pen for  Landets  Frigørelse.  Hegel  var  belaget  af  Napoleons  Storhed 
og  ønskede,  at  han  maatte  sejre  over  Tyskerne.  Man  lod  Begrebet 
„Nation"  sigte  nærmest  til  det  intellektuelle  Liv  hos  et  Folk,  først 
ved  Aarhundredets  Slutning  fik  det  tillige  et  politisk  Indhold.  Det 
var  muligt  at  være  Fædrelandsven,  som  Fichte,  Stein,  Wilh.  v.  Hum- 
boldt,  og  dog  at  have  en  kosmopolitisk  Tankegang;  omsider  tilintet- 
gjorde den  sidste  store  Sammenslutning  mod  Napoleon  Resterne  af 
den  gamle  Opfattelse,  den  fælles  tyske  Kultur  mærkedes  som  Binde- 
midlet mellem  de  mange  tyske  Stater. 

Netop  i  Befrielsesaaret  1814  blev  et  Spcrgsmaal  af  den  største 
nationale  Betydning  drøftet,  da  Savigny  i  sit  Skrift  „Om  vor  Tids 
Kald  til  Lovgivning  og  Retsvidenskab"  værgede  Tyskland  imod  Ind- 
vandringen af  Code  Napoleon.  Men  Savigny,  som  særlig  er  fortjent 
af  Studiet  over  Romerret,  ønskede  en  fortsat  /Vnvendelse  af  denne 
Ret;  hvad  han  kæmpede  for  var,  at  man  saa  paa  et  Lands  Ret  som 
historisk  tilblevet,  vokset  og  udviklet  sammen  med  Folket  paa  lig- 
nende Maade  som  Folkets  Sprog.  Det  lykkedes  Savigny  at  forjage 
den  abstrakte  „Naturret",  han  blev  en  af  Stifterne  af  den  „histo- 
riske Retsskole".  Eichhorn,  som  gav  den  første  betydelige  Frem- 
stilling af  den  tyske  Rets  Historie,  knyttede  den  noje  sammen  med 
selve  Statens  Historie  („Deutsche  Staats-  und  Rechtsgeschichte", 
1808—23). 

Stein  —  Grundlæggeren  af  hele  den  nye  Samfundsordning  i  Preus- 
sen, hvori  Rejsningen  mod  Napoleon  fandt  sin  bedste  Støtte  —  følte 
sig  1815  lidet  tilfreds  med  den  af  Fyrsterne  vundne  Magt  i  Riget  og 
ønskede  ikke  at  tjene  dem;  men  Folket  viede  han  fremdeles  sin 
Interesse.  Det  skyldtes  Stein,  at  der  ved  privat  Initiativ  blev  dannet 
et  „Selskab  for  Studiet  af  ældre  tysk  Historie"  (1819),  det  skulde 
have  Udgivelsen  af  de  Tyskes  ældste  historiske  Kilder  til  Opgave, 
dets  „Arkiv"  kom  til  at  indeholde  alle  saadanne  Forundersøgelser, 
der  kunde  berede  Vejen  for  en  Udgave  af  dem.  Ved  Henvendelse  til 
Forbundsforsamlingen  opnaaede  Selskabet  kun  en  Anbefaling  for 
sin  Virksomhed,  i  Wien  lød  Svaret,  at  Foretagendet  ikke  var  Kej- 
seren behageligt  og  at  man  forst  maatte  høre,  til  hvilket  Øjemed 
Historien  skulde  benyttes.  Først  efter  Steins  Død  (1831)  blev  der 
sikret  Selskabet  en  Understøttelse  fra  forskellige  Regeringer.  Til  Le- 
der af  det  uhyre  Foretagende  havde  Stein  udset  Pertz,  og  allerede 
1826  kunde  det  første  Foliobind  af  „Monumenta  Germaniæ  Histo- 
rica"  udkomme.  Det  indledede  den  Afdeling,  der  indeholdt  Forfat- 
tere („Scriptores"),  en  anden  Afdeling  skulde  udgive  Lovene,  endnu 
andre  (3)  Diplomer,  (4)  Breve,  (5)  Antikviteter.  Værkets  latinske 
Valgsprog  lød:  „Hellig  Kærlighed  til  Fædrelandet  giver  Mod",  og 
Ordningen  var  den,  at  enhver  Kilde  eller  en  sammenhørende  Gruppe 
af  Kilder  blev  overladt  til  en  enkelt  Medarbejder,  der  ved  Under- 
søgelse af  Arkiver  og  ved  Rejser  i  Udlandet  var  bleven  forberedt 
til  sin  Gerning. 

Ogsaa  mod  det  store  Publikum  havde  man  Tankerne  vendt,  idet 
man  udsendte  Haandudgaver  af  enkelte  Kilder  i  et  mindre  Format 
og  dernæst  udgav  Oversættelser  af  mange  af  Krønikerne  enkeltvis. 

I  Tyskland  levede  der  endnu  langt  ind  i  Aarhundredet  ansete  Hi- 
storikere, der  var  uberørte  af  den  Lære  om  Historiens  Opgave  og 
om  Behandlingen  af  dens  Kilder,  som  Niebuhr  og  Ranke  havde 
hævdet.  De  forstod  endnu  ikke,  at  Videnskabens  første  Maal  var  at 
fremkalde  Fortiden  i  dens  sande  Skikkelse,  de  anvendte  Historien 
til  at  give  moralsk  eller  politisk  Vejledning  eller  til  at  bevise  deres 
filosofiske  Opfattelse  og  Verdensanskuelse. 

En  saadan  Mand  var  Professor  K.  Rotteck  i  Freiburg,  der  i  1812 
begyndte  at  offentliggøre  en  Verdenshistorie.  I  hvor  høj  Grad  han 
havde  Held  med  sit  Værk,  vil  fremgaa  af,  at  dets  9  Bind  efter  Haan- 
den  udkom  i  25  Oplag,  foruden  i  mange  Udtog,  og  oversattes  paa 
en  Mængde  af  Verdens  Sprog.  Det  er  Rottecks  Maal  at  styrke  Villien 
hos   de   unge   og   at   uddanne   deres   Karakter,   den    djærve  liberale 

Politiker  taler  overalt  Frihedens  Sag,  men  hans  Værk  hviler  paa 
overfladisk  Kundskab,  og  det  mangler  enhver  selvstændig  Værdi. 
Endnu  mere  af  den  svundne  Tidsalders  Opfattelse  gaar  igen  hos 
F.  C.  Schlosser,  der  fra  1817  var  Professor  i  Heidelberg.  To  Aar  tid- 
ligere var  han  begyndt  at  udgive  en  Verdenshistorie,  som  i  sin  første 
Form  kun  omfattede  4  Bind,  men  i  nye  og  ændrede  Udgaver  ud- 
videdes til  at  rumme  endog  19  Bind  (endnu  i  det  20.  Aarh.  er  der 
udkommet  en  ny  Udgave).  Schlosser  har  i  et  andet  Værk  fremstillet 
det  18.  Aarh.s  og  hans  Samtids  Historie,  i  en  udvidet  Form  tæller 
det  7  Bind.  Saaledes  var  disse  sydtyske  Professorer  ikke  ængstelige 
for  at  paatage  sig  Opgaver  af  den  videste  Udstrækning,  og  atter  hos 
Schlosser  mærker  man,  hvor  lidt  Vægt  der  lagdes  paa  Forstudiet. 
Schlosser  har  dog  draget  nye  Omraader  ind  under  Betragtningen, 
han  kan  skildre  Tendenser  og  Rørelser  i  Tiderne,  hans  Fremstilling 
af  aandelige  og  religiøse  Bevægelser  eller  af  Litteraturens  Forfattere 
hører  til  hans  Bøgers  bedste  Sider.  Schlossers  politiske  Standpunkt 
træder  mindre  stærkt  frem,  men  overalt  gør  en  moralsk  Betragtning 
sig  gældende,  han  værdsætter  hver  historisk  Person  efter  hans  Brav- 
hed, han  dømmer  strængt  og  fordømmer  idelig.  Schlosser  lærte  aldrig 
at  vurdere  Ranke,  og  for  denne  Historiker  har  Schlosser  staaet  som 
et  skræmmende  Forbillede.  Ranke  vilde  forstaa  Fortiden  og  lære  af 
den  uden  at  foreholde  den  Nutidens  Standpunkt,  han  forfulgte  ikke 
egne  Ideer,  men  vilde  finde  Tidens,  han  var  forsigtig  indtil  Æng- 
stelse, men  Schlosser  altid  overlegen. 

Schlossers  haandgangne  Mand  var  den  unge  G.  G.  Gervinus.  I  den 
„Historik",  som  han  udgav  paa  den  Tid,  da  han  sammen  med  6 
andre  Professorer  ved  Gøttingens  Universitet,  deriblandt  Dahlmann 
og  Brødrene  Grimm,  var  bleven  afskediget  paa  Grund  af  deres  Pro- 
test mod  Kongens  Brud  paa  Forfatningen,  skildrer  han  Schlosser 
som  Idealet  af  en  Historiker,  og  denne  Opfattelse  fastholdt  han  til 
sin  Død.  I  Gervinus'  store  Værk  over  „Det  19.  Aarh.s  Historie"  (1855 
— 66)  har  den  aandfulde  Forfatter  bragt  meget  nyt  for  Dagen,  og- 
saa  fra  utrykte  Kilder,  stadig  fmder  man  ham  paa  Opositionens  Side 
og  stræbende  efter  at  paavirke  den  offentlige  Mening.  Størst  Betyd- 
ning har  Gervinus  havt  ved  sin  Fremstilling  af  „Den  tyske  Digtnings 
Historie",  der  aabnede  Øjet  for  den  nære  Forbindelse  mellem  Digt- 
ningen og  Folkets  politiske  Liv. 

Ganske  upaavirket  af  den  nye  kritiske  Metode  var  endelig  ogsaa 
Fr.  V.  Raiimer;  hans  store  Bog  over  „Hohenstaufernes  og  deres  Tids 
Historie"   (1823 — 25,  6  Bd.)  har  dog  den  Fortjeneste  at  bygge  paa 

Joh.  Steenstrup 

Studier  i  Arkiver  og  at  give  en  vækkende  og  forstaaende  Fremstil- 
ling af  Kongerne  af  denne  Slægt,  især  af  Frederik  II,  der  nu  ogsaa 
ses  paa  Baggrund  af  Kulturlivet  paa  den  Tid,  dens  sociale  og  økono- 
miske Tilstande,  det  var  Emner,  hvorom  Raumer  kunde  tale  ud  fra 
Erfaringer,  han  havde  vundet  i  praktisk  Administration. 

Efter  Schlossers  Tid  var  der  ingen  Enkeltmand  i  Tyskland,  der 
turde  paatage  sig  at  skrive  en  Verdenshistorie  i  større  Maalestok, 
bygget  paa  Kilder  fra  første  Haand  eller  dog  under  jævnlig  Prøvelse 
ved  deres  Hjælp  —  vi  kan  bortse  fra  Georg  Webers  iøvrigt  meget 
fortjenstlige  Verdenshistorie  (begyndt  1857)  i  15  Bind.  Kun  en  saa 
enestaaende  Aand  som  Ranke  kunde  stille  sig  en  saadan  Opgave; 
først  da  Tabet  af  Synet  hindrede  ham  i  at  læse  og  skrive,  havde  han, 
84  Aar  gammel,  det  Vovemod  at  begynde  en  Verdenshistorie  (9  Bd.), 
der  hvilede  paa  selvstændig  Anskuelse,  og  han  naaede  til  henimod 
Middelalderens  Slutning,  til  de  Tidsrum,  som  han  i  talrige  tidligere 
Værker  havde  søgt  at  skildre. 

Længe  før  Ranke  tog  fat  herpaa,  havde  han  været  den  af  verdens- 
historiske Tanker  mest  fyldte  Historiker  i  Europa,  den,  som  havde 
skuet  videst  om  i  Folkenes  Fortid  og  knyttet  den  sammen  med 
Nutiden,  den,  som  mest  havde  havt  Øje  for  de  enkelte  Folkeslags 
Berøringer  indbyrdes  og  deres  gensidige  Paavirkninger  paa  hinan- 
den, som  havde  fmest  Sans  for  de  Luftninger,  der  førte  svangrende 
Stof  ind  paa  nye  Omraader.  Ingen  havde  som  han  ledet  Opmærk- 
somheden hen  paa,  at  nu  gjaldt  det  om,  at  alle  Lande  ved  deres 
Arkivers  Indhold  belyste  ogsaa  de  fremmede  Rigers  Historie.  Saa 
stærkt  kan  Ranke  være  hævet  over  Tanken  om  at  skrive  et  Lands 
„Nationalhistorie",  at  han  kan  forekomme  kold  overfor  de  Følelser 
og  Principer,  som  dog  mest  maatte  fylde  den  skildrede  Tids  Menne- 
sker og  saaledes  fratage  Folket  noget  af  hvad  der  tilkommer  det. 

De  Kilder,  Ranke  især  fordybede  sig  i  og  paa  hvis  store  Betyd- 
ning han  henledede  Opmærksomheden,  har  vel  ogsaa  bidraget  til  at 
give  ham  denne  verdenshistoriske  Betragtningsmaade.  I  de  veneti- 
anske Gesandters  Indberetninger  til  deres  Herrer  fandt  han  dette 
skarpe  Syn  paa  de  Landes  Tilstande,  paa  deres  diplomatiske  Kræf- 
ter og  politiske  Partier,  hvor  de  virkede  som  Udsendinge.  Det  er 
med  væsentlig  Støtte  af  dette  Grundlag,  at  han  skrev  sine  Værker 
om  „De  romanske  og  germanske  Folks  Historie  fra  1494  til  1535" 
(1824),  „De  romerske  Paver,  deres  Kirke  og  Stat  i  16.  og  17.  Aarh." 
(1834—36),  „Tysk  Historie  i  Reformationens  Tidsalder"  (1839—47). 
I  de  følgende  Arbejder  behandlede  han  „Fransk  Historie,  fornemlig 

i  16.  Og  17.  Aarh.",  „Engelsk  Historie,  fornemlig  i  17.  Aarh.",  i  Bo- 
gen om  Wallenstein  skildrede  han  den  første  Halvdel  af  Tredive- 
aarskrigen.  Preussens  Historie  har  han  fremstillet  i  „Tolv  Bøger 
preussisk  Historie"  og  i  Værket  om  Minister  Hardenberg.  Hertil 
slutter  sig  talrige  andre  Arbejder  og  Afhandlinger;  Rankes  „Samlede 
Værker"  udgør  52 
Bind. 

Om  end  Rankes 
Virksomhed  har 
strakt  sig  over  mang- 
foldige Omraader, 
har  han  med  For- 
kærlighed studeret 
Overgangen  fra  Mid- 
delalderen til  den 
nyere  Tid.  Her  var 
der  Lejlighed  for 
hans  skarpe  Øje  til 
at  følge  med  i  det 
diplomatiske  Spil 
hos  Kabinetterne  og 
deres  Ledere,  han 
synes  at  have  siddet 
i  Fyrsternes  Løn- 
kamre og  havt  Fa- 
voriternes  Fortrolig- 
hed, han  kan  klar- 
gøre politiske  Intri- 
ger, gennemskue 
hemmelige  Forbin- 
delser eller  udenlandske  Paavirkninger,  samtidig  med  at  han  har  en 
vaagen  Sans  for  hver  Persons  Ejendommelighed  og  kan  give  fine 
Karakteristiker. 

Hvor  lidt  der  end  kommer  nogen  politisk  Tendens  frem  i  Ran- 
kes Skrifter,  er  han  dog  afgjort  kongeligsindet,  han  tager  saaledes 
Parti  for  Karl  I  imod  Parlamentet.  Det  urolige  Liv  i  Kamre  eller  i 
Folkeforsamlinger  stemmer  slet  ikke  med  hans  stilfærdige  Tilbøje- 
lighed; med  Folkemasser  i  deres  Helhed  giver  han  sig  ikke  i  Lag, 
hvorfor  han  ogsaa  kommer  til  at  overse  de  sociale  og  økonomiske 
Tilstande,  der  er  Baggrund  for  en  Bevægelse,  ikke  heller  dvæler  han 

ved  Institutioners  Udvikling,  naar  det  da  ikke  er  for  at  belyse  en 
bestemt  Personlighed.  Man  kan  vel  saaledes  sige,  at  Ranke  ikke 
kommer  til  at  give  et  fuldt  Billede  til  alle  Sider  af  nogen  Tid,  han 
udvælger  i  det  Hele  af  sit  Stof  det,  hvorom  han  i  Følelse  af  sine  Ev- 
ners Rækkevidde  vil  kunne  give  noget  nyt,  eller  hvorom  han  i  Ar- 
kiverne har  fundet  ukendte  Ting. 

Wilhelm  v,  Humboldt  havde  søgt  at  drage  Tænkerne  bort  fra 
alle  de  forgæves  spekulative  Forsøg  paa  at  fmde  Endeaarsager  for 
Verdens  Gang,  hvad  der  kun  „ødelægger  og  forfalsker  al  fri  An- 
skuelse af  Kræfternes  ejendommelige  Virken."  Derimod  skulde  man 
være  opmærksom  paa,  at  der  var  aandelige  Magter,  der  greb  ind  i 
Verdensudviklingen,  uden  at  de  havde  faaet  legemlig  Skikkelse  gen- 
nem Partiernes  Program  eller  gennem  Trosbekenderes  Læresætnin- 
ger. De  til  en  enkelt  Tid  raadende  Tendenser  kan  være  saa  over- 
vældende, at  de  virker  som  en  Magt,  saaledes  som  de  fra  Oplysnings- 
tidens Filosofer  udgaaede  Tanker  indvirker  paa  Revolutionen.  Ranke 
er  grebet  af  den  samme  Forestilling,  der  er  lige  saa  fjernt  fra  en 
teleologisk  Opfattelse  som  fra  en  materiel,  han  mærker  jævnlig  saa- 
danne  Ideers  Indgriben,  ja  han  vælger  til  Studium  netop  med  For- 
kærlighed Tider,  da  fælles  Ideer  var  de  bærende,  saaledes  Reforma- 
tionens og  Modreformationens  Tidsaldre.  Han  udtaler  ikke  nogen 
Dom  over  Ideerne,  undersøger  ikke,  hvorfra  de  kommer,  de  synes 
opstaaede  ikke  saa  meget  gennem  Forstand,  som  de  er  Udslag  af 
Villie  og  Følelse,  de  hører  med  til  de  inderste,  uudgrundelige  Bestand- 
dele af  Verdensgangen.  Det  er  dog  næppe  lykkedes  hverken  Hum- 
boldt eller  Ranke  nærmere  at  bestemme  disse  Ideers  Forhold  til 
Menneskets  personlige  frie  Villie. 

Det  er  denne  „Idélære",  som  saa  stærkt  har  optaget  tyske  For- 
skere i  Overensstemmelse  med  deres  udprægede  Tilbøjelighed  til  at 
fmde  Begreber  og  at  behandle  dem  som  Faktorer.  Vi  har  truffet 
den  samme  Tanke  i  Frankrig  (S.  11),  men  her  dog  neppe  opstillet 
som  anvendelig  til  en  almindeligere  Løsning  af  historiske  Proble- 
mer. Man  har  dér  som  i  andre  Lande  paavist  hvad  man  i  mere 
jævne  Udtryk  kalder  Tidens  mægtigt  raadende  Tendenser  eller  Tan- 
ker, løvrigt  venter  Ranke  ikke,  at  vi  ved  Studiet  af  Verdenshistorien 
skal  kunne  naa  til  en  Løsning  af  Verdensgangens  sidste  Maal,  og 
han  skriver  i  Anledning  af  Jesu  Fremtræden,  at  han  ikke  formaster 
sig  til  at  skrive  om  det  religiøse  Mysterium,  som  er  ufatteligt  for 
menneskelig  Indsigt. 

Ligesom  Ranke  straks  stod  fuld  færdig,  og  en  Udvikling,   hvad 

hans  Forskningsmaade  angaar,  vanskeligt  kan  paavises,  er  det  hel- 
ler ikke  let  i  hans  Fremstillinger  enkeltvis  at  pege  paa  den  skridt- 
vise Gang,  den  Tankevækst,  som  langsomt  har  ført  til  Resultatet. 
Han  synes  straks  at  gribe  det  rette,  at  sætte  det  behandlede  i  den 
rigtige  Forbindelse  og  op  mod  den  rette  Baggrund. 

Rankes  Stil  er  præget  af  Ligevægten  i  hans  rolige  Sind  ligesom  af 
hans  Klarhed  i  Tanken,  alt  er  velordnet,  alt  forstyrrende  skudt  til 
Side  for  at  fremhæve  Hovedsagen,  overraskende  Udtryk  eller  glø- 
dende Farver  mærkes  ikke;  han  holder  snarere  en  dannet  Læse- 
kreds i  Aande  end  han  virker  paa  den  store  Mængde.  Ranke  ud- 
taler, at  han  vil  udslukke  sig  selv,  men  man  kan  —  saaledes  naar 
han  i  Frankrigs  Historie  skildrer  Karl  IX  eller  Katarina  af  Medici 
uden  at  lokkes  til  en  Dom  —  fristes  til  at  spørge,  om  ikke  et  humant 
Sind  kan  være  saa  optaget  af  de  „formildende  Omstændigheder", 
at  en  samlet  Opfattelse  vildledes  derved. 

5.  HENRI  MARTIN  OG  JULES  MICHELET. 

I  Frankrig  var  der  ingen,  der  satte  sig  til  Opgave  at  skrive  en 
Verdenshistorie  i  større  Maalestok.  I  Tyskland  var  der  ingen,  som 
paatog  sig  at  skrive  en  omfattende  Tysklands  Historie  eller  i  alt 
Fald  fik  en  saadan  Plan  gennemført.  Men  dette  Land  var  jo  ogsaa 
i  langt  mindre  Grad  en  Enhed  end  Frankrig,  dets  Grænser  havde 
aldrig  ligget  fast,  dets  Folk  var  sammensat  af  Stammer  med  beva- 
rede Forskelligheder,  Tysk  taltes  langt  udenfor  Rigets  Omraade,  de 
Ty  skes  Historie  rakte  langt  ud  over  det  tyske  Forbunds  Lande. 

I  Frankrig  var  der  Forskere,  som  ikke  blot  satte  sig  til  Opgave, 
men  gennemførte  i  store  Værker  at  belyse  Landets  Historie  fra  den 
ældste  Tid  til  Nutiden.  Hæderlig  og  paaskønnelsesværdig,  i  lige  Grad 
anset  af  alle  Partier  og  Retninger  var  Henri  Martins  „Frankrigs  Hi- 
storie" (begyndt  1833;  sammen  med  dens  Fortsættelser  henved  30 
Bd.).  Uden  at  have  gjort  selvstændige  Studier,  men  med  godt  Kend- 
skab til  alle  fremkomne  Undersøgelser  skildrer  han  paa  en  tiltalende 
og  fordringsløs  Maade  sit  Lands  Historie  og  alle  Hovedlinierne  af 
Folkets  Udvikling;  sit  Standpunkt  som  liberal  Republikaner  lader 
Forfatteren  ikke  skinne  igennem. 

Men  lige  saa  upersonligt  som  H.  Martins  samvittighedsfulde  Værk 
var,  lige  saa  individuelt  særpræget  var  Michelets  „Frankrigs  Hi- 
storie" (1833—67,  17  Bd.,  indtil  det  18.  Aarh.;  derpaa  Fortsættelser), 
han  var  i  det  Hele  blandt  Datidens  Forskere  den  mest  ejendomme 

lige  Og  videst  spændende.  Uden  at  have  egentlige  Elever  har  Michelet 
paavirket  mangfoldige,  og  han  har  virket  dybest  ind  paa  Folkets 
og  de  unges  Bevidsthed.  Han  stod  som  Historiker  Skønlitteraturen 
nær  og  er  betegnende  for  den  tætte  Tilknytning  til  Digtningens  og 
til  den  bildende  Kunsts  Verden,  som  udmærker  Historieskrivningen 
i  Frankrig  i  stærkere  Grad  end  i  andre  Lande. 

Michelet  var  ganske  uberørt  af  Stuelærdom.  Ved  Besøg  i  Samlin- 
gen for  gammel  kirkelig  Kunst  fængedes  hans  Fantasi  af  Middelal- 
derens Liv,  senere  studerede  han  indgaaende  Gotiken,  paa  Rejser 
i  Tyskland  og  Italien  lærte  han  Kunstværker  og  Folkeliv  at  kende, 
hjemme  i  sit  eget  Land  gjorde  han  sig  fortrolig  med  hver  enkelt 
Provins,  dens  Sceneri  og  Befolkning,  han  kunde  med  Indsigt  og 
Varme  udmale  Landskabers  og  Byers  særlige  Karakter  og  Indvirk- 
ningen deraf  paa  deres  Beboere,  han  havde  Sky  for  at  fmde  en  alt- 
for central  Faktor  eller  at  tolke  ved  nogen  almenraadende  Kraft, 
han  vilde  netop  redegøre  for  de  mange  i  P^olket  indbyrdes  kæmpende 
Kræfter  og  Paavirkninger.  En  Fortolkning  ved  Hjælp  af  en  Bryd- 
ning mellem  Racer  —  endnu  hos  H.  Martin  spiller  det  keltiske  Ele- 
ment en  stor  Rolle  —  opgav  han  snart,  han  fandt  i  det  franske  Folk 
selv  Spiren  til  den  Udvikling,  som  det  fulgte.  Michelet  var  ikke 
heller  tilbøjelig  til  at  tillægge  enkelte  Mænd  en  afgørende  Indvirk- 
ning, hvorimod  det  nok  var  ham  en  Lyst  at  fremstille  Menneskenes 
indbyrdes  Kampe,  hellere  end  at  udforske  Institutionernes  Historie, 
og  han  skildrer  Optrin  med  Dramaets  fulde  Kraft. 

En  Genopstandelse  af  Fortiden,  saaledes  fremstiller  Michelet  Hi- 
storikerens Opgave.  Læseren  skulde  se  alt  saa  livagtigt,  som  var 
han  selv  tilstede.  Dette  Maal  er  smukt  og  rigtigt,  men  at  betegne  det 
som  en  Genopstandelse  fyldestgør  ikke.  Læseren  skal  ikke  føle  Angst 
som  en  samtidig,  det  overraskende  hører  hjemme  i  Virkelighedens 
Verden,  men  ikke  i  Historien;  det  tilkommer  derimod  Historieskri- 
veren at  gøre  Læseren  Tiden  og  Begivenheden  forstaaelig  i  dens  hele 
Sammenhæng,  medens  den  dalevende  ikke  kunde  opfatte  den  efter 
dens  Rækkevidde  og  i  Forhold  til  dens  Følger.  Fejlen  hos  Michelet 
ved  at  overse  den  Belysning  fra  Historikerens  egen  Samtid,  der  nød- 
vendig maatte  falde  paa  Begivenheden,  var  saa  meget  mere  mærkelig 
som  hans  egen  lidenskabelige  og  følelsesfulde  Individualitet  prægede 
hver  Linie  fra  hans  Haand.  Dette  maa  ikke  forstaas  saaledes,  at 
han  ensidigt  fulgte  bestemte  Tanker  og  Synspunkter,  kun  mærkes 
overalt  hans  brændende  Kærlighed  til  hans  eget  Folk,  uden  at  han 
dog  nærede  Had  imod  fremmede  Nationaliteter.  Troslivet  og  Kirken 

i  Middelalderen  har  han  fremstillet  med  Varme  og  beundrende  For- 
staaelse,  hans  Skildringer  af  Jeanne  d'Arc  og  Ludvig  XI  er  gribende, 
i  sin  „Revolutionens  Historie"  redegør  han  for,  hvordan  Udbrudet 
maatte  komme,  og  han  beundrer  det  Heltemod,  Folket  viste  i  Kam- 
pen mod  de  fremmede  Hære.  Michelet  skildrer  ud  af  sit  Hjertes 
Fylde  og  med  et 
forunderligt  Liv, 
men  han  tager 
da  ogsaa  alt  med 
i  Billedet  og  sam- 
menbrænder det 
til  Enhed;  den 
ledende  Idé  ses 
bagved  Begiven- 
heden, den  en- 
kelte Personlig- 
hed bliver  Sym- 
bol paa  Retnin- 
ger i  Tiden.  Og- 
saa hans  Stil  præ- 
ges af  det  mang- 
foldige og  skif- 
tende; naar  Gui- 
zot,  som  iMaler- 
konsten  David, 
havde  været  saa 
liniestræng,  har 
Michelet  en  Far- 
verigdom og  en 
Liniekrydsning 
som  Delacroix.  Michelet  har  Udraab,  tiltaler  eller  spørger  Læseren, 
bryder  overraskende  af,  har  samlende  Betragtninger  og  Enkeltskil- 
dringer i  Afveksling,  han  henkaster  Syner,  snart  taler  han  fra  Ta- 
lerstolen, snart  hvisker  han. 

I  denne  Art  Historieskrivning  lurer  der  mange  Farer.  Det  er  ikke 
sundt  at  søge  et  sjæleligt  Element  i  hvert  ydre  Fænomen,  at  fmde  i 
hver  Handling  et  Symbol  paa  Tidens  Indhold,  her  bygger  Forfatte- 
ren paa  et  saa  subjektivt  Skøn,  at  han  ikke  kan  kræve  netop  det 
samme  af  sin  Næste  og  Læser.  Romantikeren  Thierry  bliver  skræm- 
met  ved  at  se  Michelet  skildre  Egne,  Bygninger  og  andet  livløst  som 

levende  Organismer  og  fmde  i  hver  Begivenhed  Tidens  Aand  legem- 
liggjort, medens  Michelet  paa  sin  Side  senere  hen  veg  tilbage  ved 
hos  Renan  overalt  at  læse  om  den  Atmosfære,  hvori  hver  Ting  er 
hyldet,  og  den  Stemning,  som  den  fremkalder.  Men  det  er  ogsaa 
farligt  altfor  stærkt  at  vinde  Folkets  Øre.  Michelet,  som  ret  grun- 
digt havde  studeret  Middelalderens  Historie  og  i  højere  Grad  end 
Guizot  benyttet  utrykt  Materiale,  trættedes,  da  han  naaede  til  det 
18.  Aarh.,  i  sin  Fremstilling  af  Napoleonstiden  raser  han  med  Ubæn- 
dighed mod  Kejseren.  Han  var  paa  den  Tid  gledet  helt  bort  fra 
Katolicismen  og  desuden  betaget  af  en  Lyst  til  at  være  Sandsiger 
overfor  sit  Folk,  hvad  der  ogsaa  kom  frem  i  flere  Skrifter  af  ham 
af  moralsk  eller  æstetisk  Indhold. 

Det  var  Tyskland,  som  havde  ført  Forskningen  det  store  Skridt 
frem  og  lært  den  rette  Metode  i  Benyttelsen  af  Kilder.  I  Frankrig 
havde  man  i  højere  Grad  taget  fat  paa  Emner,  som  besad  den  store 
Tiltrækning  for  Læsere  i  Almindelighed,  man  havde  søgt  at  drage 
de  store  Linier  ned  gennem  mange  Tider.  Man  havde  ikke  forsømt 
den  fortællende  Beretning,  men  samtidig  stræbt  efter  at  finde  de 
Principer,  der  udtalte  sig  i  Begivenhederne,  eller  hvad  man  kaldte 
„Filosofien"  i  Historiens  Gang.  Det  blev  i  denne,  som  ogsaa  i  den 
efterfølgende  Tid  især  de  franske  Historikere,  der  trængte  sig  frem 
hos  de  fremmede  Nationer  og  paavirkede  dem. 

Under  Louis  Philippe  toges  der  for  Alvor  fat  paa  at  udgive  Kil- 
der. Vi  har  allerede  tidligere  næivnt  Guizots  Bestræbelser  i  denne 
Henseende  og  hvad  han  opnaaede  hos  Regeringen.  Allerede  tidligere 
var  der  dannet  en  privat  „Forening  for  Frankrigs  Historie"  (1833), 
der  paatog  sig  Udgivelsen  af  Krøniker-  og  Aktstykkesamlinger  (saa- 
ledes  udgav  den  Mazarins  Breve,  Akterne  i  Processen  mod  Jeanne 
d'Arc  og  i  Sagen  om  hendes  Rehabilitation),  den  virker  endnu  og 
har  offentliggjort  talrige  Kilder.  Det  Arbejde  for  Frankrigs  Historie, 
som  i  de  foregaaende  Aarhundreder  Benediktinerordenen  (Mauri- 
nerne)  havde  udfoldet,  var  bleven  standset  ved  Revolutionen,  men 
Académie  des  Inscriptions  paatog  sig  at  fortsætte  den  store  Udgave 
af  Middelalderens  Krøniker,  ligeledes  Værket  Gallia  christiana,  der 
indenfor  hvert  Bispedømme  giver  Oplysninger  om  alle  Gejstlige  i 
højere  Stillinger,  Abbeder  og  Priorer  (sluttet  1865  med  Bd.  16), 
samt  den  franske  Litteraturhistorie. 

6.  HISTORIESKRIVNINGEN  I   ENGLAND.   GROTE 
OG   MACAULAY 

I  Aarhundredets  første  Trediedel  er  det  afgjort  Tyskland  og 
Frankrig,  som  gaar  i  Spidsen  og  fører  den  historiske  Videnskab 
ind  paa  nye  Veje.  England  stod  langt  tilbage,  der  syntes  hverken 
at  være  Interesse  for  Verdenshistorien  eller  for  Landets  egen  Hi- 
storie. Dette  sidste  var  saa  meget  mere  mærkeligt,  som  Landet  havde 
en  Forfatning  med  Rødder  et  halvt  Aartusinde  tilbage  i  Tiden,  hvor- 
for dens  Indhold  stadig  maatte  tolkes  ved  Hjælp  af  dens  Historie; 
her,  som  i  det  Hele  i  engelsk  Ret,  havde  Præcedenser  en  afgørende 
Betydning.  løvrigt  var  det  netop  „Den  engelske  Forfatnings  Historie 
fra  Henrik  VII's  Tronbestigelse  til  Georg  IFs  Død"  (1827),  der  blev 
behandlet  af  den  betydeligste  af  Englands  Historikere  ved  Aarh.s 
Begyndelse,  Henry  Hallam.  Han  skrev  fra  et  W^hig-Standpunkt, 
men  med  god  sund  Sans  og  Retfærdighed,  og  hvor  vel  kendt  han 
var  med  den  almindelige  Historie,  viste  han  i  et  andet  Arbejde  „Ind- 
ledning i  Europas  Litteratur  i  det  15. — 17.  Aarhundrede"  (1837 — 
39).  Hallam  havde  ingen  Stilling  som  Lærd,  han  var  en  frit  virkende 
Privatmand,  et  Eksempel  paa,  hvor  lidt  Historie  i  England  ansaas 
som  et  Fag,  der  betroedes  til  særligt  uddannede  —  som  paa  andre 
Omraader  mærkedes  der  en  Forskel  mellem  Gentlemen  og  Profes- 
sionals. 

Ret  en  Type  paa  en  engelsk  Historiker,  der  ude  fra  den  praktiske 
Verden  søger  at  løse  en  omfattende  historisk  Opgave,  er  George 
Grote;  han  naar  vidt  i  Kraft  af  sit  lyse  Hoved  og  sin  sunde  Sans, 
sine  Erfaringer  som  Forretningsmand  og  som  Deltager  i  det  poli- 
tiske Liv.  Grote  var  Bankmand  og  Parlamentsmedlem,  men  havde 
alle  sine  Dage  flittigt  gransket  i  græske  Kilder,  ligesom  han  var  fuldt 
fortrolig  med  de  tyske  Filologers  omfattende  Undersøgelser.  Han 
var  halvhundrede  Aar  gammel,  da  han  (1846)  offentliggjorde  de  to 
første  Bind  af  sin  „Grækenlands  Historie",  som  i  det  følgende  Aarti 
fulgtes  af  10  andre  Bind,  hvorved  han  i  Fortællingen  naaede  frem 
til  Aleksander  den  Stores  Tid;  senere  udgav  han  Arbejder  om  Plato 
og  Aristoteles. 

Det  stod  fuldkomment  klart  for  Grote,  at  de  ældste  Tiders  Hi- 
storie blot  er  Sagn,  men  man  skulde  dog  erindre,  at  Grækerne  selv 
opfattede  dem  som  historisk  Virkelighed;  han  søger  da  ogsaa  at 
finde  den  rette  Tolkning  af  Beretningerne  ved  at  sammenholde  dem 
med  Sagn  fra  andre  Folkeslag  og  Fortællinger  om  Grundlæggelse 


26 


GEORGE  GROTE 


af  Byer.  Han  lader  Læseren  overalt  se,  hvor  langt  Kilden  kan  føre 
frem  mod  det  sande;  der  er  en  egen  Tilforladelighed  over  hans  klare 
Fremstilling,  man  føler  sig  som  ved  en  klog  Mands  Side,  der  over- 
alt nøje  vurderer  Kilden  efter  dens  Aand,  efter  hvad  den  har  Mu- 
lighed  for  at  berette   om   og   hvad  den   undlader   at  omtale;    man 

mærker     en     Fører, 
h|/|^  der    fra    sin    prakti- 

ske   Erfaring    i    det 
-    ^  offentlige     Liv     har 

K^  .    Evner  til  at  bedøm- 

%  me  Personer  og  for- 

staa  Partidannelser, 
han  opfatter  fmt  de 
gamle  Digte  og  er 
trængt  dybt  ind  i 
Forstaaelsen  af  de  fi- 
losofiske Skoler.  En 
Hovedtanke  hos  Gro- 
te  er  at  forsvare  De- 
mokrati, især  i  den 
atheniensiske  Stat, 
som  han  stiller  i  det 
gunstigste  Lys  i  Mod- 
sætning til  Aristokra- 
tiet i  Sparta  og  det 
makedoniske  Konge- 
dømme. Unægtelig 
mærker  man  den  en- 
gelske Reformvens 
og  Manchestermands 
Synsmaade,  han  har  ikke  set  helt  til  Bunds  i  det  græske  Samfunds 
ulige  Lag  og  var  ikke  opmærksom  paa  den  i  den  peloponnesiske 
Krigs  Tid  voksende  Opposition  mod  det  styrende  Demokrati.  Men 
med  Rette  vandt  Grotes  Arbejder  med  deres  smukke  og  dybe  For- 
staaelse  af  græsk  Liv  og  den  grundigt  opbyggede  Skildring  Beun- 
dring og  Anerkendelse  i  England  som  overalt  i  Verden  og  blev  for 
lange  Tider  en  vigtig  Kundskabskilde. 

Et  endnu  mere  talende  Eksempel  paa,  hvordan  Historieskriverne 
i  England  voksede  frem  af  de  Mænds  Kreds,  der  ikke  virkede  som 
Lærere  og  Vejledere,  men  viede  sig  til  det  offentlige  Liv,  var  den 

Historiker,  hvis  Skrifter  i  Aarhimdredets  Midte  trængte  videst 
ud  over  den  hele  Verden  og  endnu  holder  denne  Stilling  den  Dag 
idag.  Th.  B.  Macaulay  var  Fortrylleren,  som  alle  kunde  forstaa,  selv 
hvor  han  behandlede  de  vanskeligste  Spørgsmaal,  og  som  fyldte  Læ- 
seren med  en  varmende  Skønhedsglæde.  Han  havde  virket  i  høje 
Embedsstillinger  og  som  Parlamentsmedlem,  i  nogle  Aar  var  han 
med  Berømmelse  Medlem  af  Styrelsen  i  Indien,  derefter  havde  han 
en  Ministerpost. 

Stærkere  end  hos  nogen  anden  samtidig  Historiker  mærker  man 
i  Macaulays  Arbejder  Forfatterens  politiske  Opfattelse  og  Holdning. 
Han  er  Whig  i  Et  og  Alt  og  kan  ikke  i  Fortid  og  Nutid  tænke  sig  en 
anden  Opfattelse  end  det  maadeholdne  Fremskridts  Princip,  det  fore- 
kommer ham  saa  selvklart,  at  man  kun  kan  se  med  Ringeagt  paa 
andre  Standpunkter.  Han  er  i  den  Grad  Nutidsmand,  at  han  ikke 
bliver  var,  at  Moral  kan  være  forskellig  paa  andre  Tider,  at  Intole- 
rance ikke  maa  bedømmes  efter  vor  Tids  Synsmaade,  og  at  Behand- 
ling af  Indfødte  i  Østen  fordum  maatte  være  en  anden  end  nu. 

Det  er  gennem  sine  „Essays",  at  Macaulay  straks  og  fuldstændig 
erobrer  den  hele  Læseverden  —  disse  vidunderlige  Afhandlinger  eller 
Skitser  om  Bacon,  Milton,  Temple,  Warren  Hastings  og  andre,  som 
vel  angaar  enkelte  Personer,  men  hvoraf  man  synes  at  modtage  en 
Sum  af  Viden  om  Englands  Historie  eller  om  Verdens  eller  Littera- 
turens Historie.  Vi  mærker  som  hos  Carlyle  en  i  England  raadende 
Tilbøjelighed  til,  hellere  end  at  give  Skildringer  af  en  enkelt  Tids- 
alders Aand  og  Idé,  at  se  den  udstraale  fra  Billedet  af  en  fremstaa- 
ende  Personlighed.  Af  Macaulay  tvinges  vi  gennem  hans  redebonne 
Hukommelses  Paavisning  af  mange  tidligere  Tilfælde  til  at  bøje  os 
for  hans  Opfattelse,  vi  holdes  i  Aande  af  hans  Livfuldhed  og  ved 
hans  sarkastiske  Lune. 

Macaulays  Hovedværk  er  dog  Bogen  om  „Englands  Historie  efter 
Jacob  II's  Tronbestigelse"  (indtil  1702,  5  Bd.  1849—61),  altsaa  den 
Tid,  da  Whigpartiet  fødtes  og  da,  som  i  Nutiden,  liberale  Politikere 
kæmpede  mod  en  reaktionær  Regering,  indtil  der  ved  den  „glorvær- 
dige Revolution"  (1688)  rejstes  den  Grundvold,  hvorpaa  vor  Tids  po- 
litiske Liv  bygger.  Paa  en  mærkelig  let  Maade  kommer  Macaulay  til 
i  Oppositionen  mod  Jakob  II  udelukkende  at  se  Whigger,  skønt  den 
ogsaa  rummede  mange  Toryer,  og  ved  en  Haandevending  bliver  det 
daværende  Landparti  henført  under  den  senere  Tids  Whigger.  Læ- 
serne fanges  ved  Macaulays  glimrende  Fremstilling  af  Brydningerne 
mellem  de  politiske  Partier,  af  Talerne  og  Debatterne  i  Husene;  For- 

fatteren  virker  ved  sin  Fantasis  Fylde,  naar  han  i  sin  Skildring  af  det 
engelske  Samfundsliv  og  Landets  Tilstande  lader  utallige  indsamlede 
Enkeltheder  forme  sig  til  et  fuldt  Billede,  hvori  intet  synes  at  mangle. 
Derimod  svigter  hans  Fantasi  ham,  hvor  det  gælder  om  ikke  blot  at 
vise  det  fuldfærdige  i  alle  dets  Forbindelser,  men  at  klarlægge  Institu- 
tioners Fortid  og 
Udvikling,  den 
svigter  ham  al- 
lermest, naar  Op- 
gaven var  at  følge 

fremmedartede 
Naturer  ind  i  de- 
res Sjæls  Inder- 
ste. Han  er  græn- 
seløs uretfærdig 
mod  Strafford, 
nyere  Forfattere 
er  trængt  langt 
dybere  ind  i  For- 
staaelse  af  denne 
Statsmands  Hold- 
ning og  den  For- 
andring, der  fore- 
gik i  hans  Opfat- 
telse af  Konge- 
magten. Ligeledes 
viser  Macaulay  et 
Had  ud  over  al 
Billighed  mod  Ja- 
kob I,  han  har 
ganske  Uret  i  sin  Formodning  om,  at  Karl  I  vilde  svigte  Prote- 
stantismen, med  sin  ringe  Interesse  for  religiøse  Spørgsmaal  forstaar 
han  ikke  fuldt  Puritanerne. 

Man  skal  ikke  af  Macaulay  lære,  hvordan  en  Undersøgelse  skal 
foretages  eller  et  Studium  anlægges,  derimod  nok  at  have  sit  Øje 
aabent  og  en  hurtig  Tanke,  Kendskab  til  Verdenshistorien  og  Evne 
til  i  den  at  fmde  Ligheder  og  Paralleler.  Man  kan  af  Macaulay  lære 
at  tale  virkningsfuldt  uden  at  miste  Naturlighed,  at  give  sin  Frem- 
stilling den  rette  Opbygning  og  ikke  at  forsømme  den  dramatiske 
Spænding.   Dog  var  Macaulays  Evner  for  egenartede  til  at  han  kunde 

faa  Efterlignere.  Og  han  var  ikke  som  Karakter  eller  Personlighed 
af  nogen  ejendommelig  Støbning.  Macaulay  syntes  fuldbaaren  fra 
Fødselen,  der  mærkes  ingen  Udvikling  hos  ham  i  Kraft  af  en  sjælelig 
Uddybelse,  ikke  som  hos  Geijer,  da  han  brød  ud  fra  sit  oprindelige 
konservative  Stade,  ikke  som  hos  Carlyle,  da  han  forlod  sin  første 
utilitariske  Liberalisme.  En  spekulativ  Natur  var  Macaulay  afgjort 
ikke. 

De  fremragende  Historikere  i  England  var  saaledes  ikke  knyttede 
til  nogen  Lærestol;  fra  det  Offentliges  Side  vistes  der  Historien  liden 
Opmærksomhed,  et  Organ  for  Offentliggørelse  af  videnskabelige  Un- 
dersøgelser fandtes  ikke.  Staten  lagde  ingen  Iver  for  Dagen  for  Ud- 
givelsen af  Kilder,  hvor  meget  end  Tysklands  og  Frankrigs  Eksem- 
pel kunde  ægge  dertil.  Der  var  i  1800  bleven  nedsat  en  Rekord- 
Kommission,  men  den  bestilte  intet  og  opløstes  i  1830'erne,  først  efter 
at  en  ny  Kommission  med  Historikeren  Palgrave  som  Leder  var  ble- 
ven nedsat,  tog  Udgivelsen  mere  Fart;  1848  udkom  den  længe  sav- 
nede Udgave  af  Aarbøger  og  Krøniker  fra  den  ældste  Middelalder, 
„Monumenta  Historica  Britannica". 


II.  HISTORIESKRIVNINGEN  I   AARHUNDREDETS 
SIDSTE  HALVDEL 

7.  MÆND  UDENFOR  RÆKKERNE  BRYDER  NYE  BANER 
CARLYLE,  BURCKHARDT,  TOCQUEVILLE. 

VI  kan  se  i  Verdenshistorien  Mænd  opstaa,  der  krydser  alle  Veje 
og  ikke  lader  sig  indordne  i  nogen  Fylking,  de  følges  ikke  af 
nogen  Apostelskare  og  har  maaske  heller  ikke  ønsket  en  saadan,  og 
dog  har  de  vakt  Bevægelse  i  det  stillestaaende  Vand,  der  var  ved  at 
tilgro,  eller  de  har  revet  Dækket  af  hvad  der  hidtil  var  tilhyllet  — 
paa  samme  Maade  gaar  det  ogsaa  i  Forskningen.  Saadanne  Mænd 
var  Skotten  Carlyle,  Schweizeren  Burckhardt,  Franskmanden  Toc- 
queville.  De  gav  sig  deres  Talents  inderste  Evne  i  Vold,  og  de  vir- 
kede gennem  deres  udprægede  Personlighed. 

Macaulay  havde  været  en  Afspejling  af  sin  egen  Samtid,  det  mod- 
satte var  Tilfældet  med  Thomas  Carlyle.  Han  vilde  netop  gaa  imod 
den  og  ikke  erkende,  at  noget  var  slaaet  fast.  Oprindelig  havde  han 
hyldet  Radikalisme  og  Benthams  Nyttelære,  men  han  bryder  af  for 
at  stige  op  mod  idealistiske  Højder,  han  er  bange  for  ethvert  Kom- 
promis og  vil  være  den  ensomme,  der  selv  søger  at  løse  Livets 
Gaader. 

Carlyle  havde  fra  sine  yngre  Aar  været  optaget  af  historiske  Stu- 
dier, men  Genstanden  for  hans  første  Forfatterskab  var  næsten  ude- 
lukkende Emner  af  Litteraturhistorien.  Naar  hans  tidligste  histori- 
ske Bog  behandlede  „Den  franske  Revolution"  (1837),  var  Valget  af 
dette  Emne  naturligt  for  en  Mand  af  hans  Støbning,  men  det  var 
dog  afgjort  denne  Tids  vældige  Scener,  stærke  Lidenskaber  og  frem- 
ragende Skikkelser,  som  især  vakte  hans  Interesse  og  som  han  følte, 
at  han  kunde  skildre  med  sin  Fantasis  og  sit  Sprogs  glødende  Kraft. 
Derimod  grublede  Carlyle  ikke  over  de  Tilstande,  som  førte  til  den 
store  Sammenstyrtning  og  havde  ikke  en  afvejet  Dom  over  Giron- 
dinernes  eller  Jakobinernes  Ansvar,  heller  ikke  følte  han  Trang  til 
at  sætte  sig  ind  i  den  store  Masses  mangeartede  Følelser.  Hans  Skil- 

dring  var  fejlfuld  i  talrige  Enkeltheder,  og  det  var  vildledende,  naar 
han  betragtede  Revolutionen  kun  som  den  vældige  Opbrænding  af 
forældede  Brug  og  Uretfærdigheder,  uden  at  det  fremdroges,  hvad 
der  reddedes  ud  af  Flammerne  og  lutredes  ved  den.  Men  ved  dette 
Baals  Luer,  saaledes  som  det  her  var  fremstillet,  belystes  Skikkelser 
med  en  Tyde- 
lighed, som  saa 
man  ind  til  de- 
res Sjæls  Bund. 
Kun  i  Michelet 
har  den  blodige 
Tildragelse  til- 
nærmelsesvis 
fundet     en     lige 

saa     gribende 
Skildrer. 

Mere  end  den- 
ne Bogs  Fortæl- 
lekunst har  dog 
et  andet  Værk 
virket.  Det  er 
Carlyles  Fortje- 
neste som  Histo- 
riker at  have  la- 
det .  en  af  Eng- 
lands største 
Skikkelser  træde 
klart  frem  for 
Forstaaelsen,  saa 
at  ingen  længer 

tvivler  om  hans  ærlige  Overbevisning  og  Enheden  i  hans  Handle- 
maade,  hvor  ulige  end  Dommen  kan  komme  til  at  lyde  om  hans 
Evner  og  de  Resultater,  han  naaede  til.  Bogen  kalder  sig  „Oliver 
Cromwells  Breve  og  Taler,  med  Forklaringer"  (1845),  men  i  Virke- 
ligheden bringer  den  tillige  det  meste  af  Cromwells  Levnedsløb.  For- 
dømt havde  Mindet  om  denne  Mand  været,  som  en  Udøser  af  Bor- 
gerblod, som  en  Kongehader,  der  dog  svigter  Demokratiets  Sag,  han 
var  bleven  betragtet  som  en  Hykler  eller  en  afsindig.  Men  ikke  alene 
rensede  Carlyle  Cromwell  for  meget  af  hvad  han  beskyldtes  for, 
han  paaviste  Oprigtigheden  i  hans  religiøse  Tro,  han  lod  os  se  Mo- 

tiver  og  Maal  for  mange  af  hans  Gerninger,  han  søgte  at  godtgøre 
det  fortjenstfulde  i  hans  udenrigske  Pohtik.  Som  Udgiver  af  Akt- 
stykkerne har  Carlyle  røbet  megen  Upaalidehghed  og  Ukyndighed, 
men  de  Beviser,  som  de  bragte,  lod  sig  ikke  omstøde,  og  mange  af 
Værkets  Skildringer  var  ypperlige. 

Om  en  anden  stor  Skikkelse  samlede  Carlyle  sig  til  Studium  i 
Værket  „Frederik  II  den  Stores  Historie"  (6  Bd.  1858—65).  Aller- 
mest tiltaltes  han  maaske  af  Kongens  Fader  Frederik  Vilhelm  I, 
hvis  bondske,  men  kraftige,  grunddygtige  og  pligtopfyldende  Natur 
netop  maatte  tiltale  Carlyles  Sind,  Sønnen  hylder  han  som  den  store 
Handlingens  Mand  og  for  hans  utrættelige  Arbejde  for  sit  Lands  Op- 
komst. Han  følger  Frederik  II  i  hans  Krige  og  Slag,  han  har  gjort 
omhyggelige  Studier  af  hans  Valpladse,  de  Uretfærdigheder,  Kongen 
kan  have  øvet,  tilgives  ham,  saaledes  Besættelsen  af  Schlesien,  idet 
Østerig  havde  forspildt  enhver  Ret  til  Landet  ved  sin  uheldige  Sty- 
relse deraf.  Som  sædvanligt  er  det  især  Portrættegningen,  der  lykkes 
for  Carlyle. 

Der  møder  os  i  Værket  en  utiltalende  Opfattelse  af  at  vundet  Magt 
giver  Ret,  og  dernæst  den  Hylding  af  de  store  Mænd,  som  stadig 
mere  udpræget  var  traadt  frem  i  Carlyles  Skrifter;  man  skal  ikke 
blot  ære,  men  bøje  sig  for  Genierne,  de  er  udsendte  af  Guddommen 
til  Jordens  Mennesker.  I  „Hero  og  Herodyrkelse"  (1841)  prædiker 
han  den  ubetingede  Lystrepligt  overfor  de  store  Mænd.  I  Bogen 
„Fortid  og  Nutid"  (1843),  der  er  skrevet  med  en  fm  Forstaaelse  af 
gamle  Tider,  tager  han  sit  Udgangspunkt  fra  en  Klosterkrønike  fra 
o.  1200  og  fremstiller  som  Type  paa  en  Styrer  den  stærke  og  snilde 
Prior  Samson;  her  udtaler  han  dog  skønne  Ord  til  Arbejderne  om 
Arbejdets  Glæde  og  til  de  velstillede  om  unødig  Undertrykkelse,  men 
snart  efter  ser  man  Carlyle  som  Enevældens  Talsmand,  han  raser 
da  mod  Negerslaveriets  Frigivelse  og  mod  andre  humane  Foranstalt- 
ninger. Det  er  gaaet  Carlyle  som  Michelet,  han  vil  være  en  moralsk 
Sandsiger  i  Israel,  som  en  alderstegen  Starkad  taler  han  Alvorsord 
til  en  forkrympet  Slægt.  Carlyle  havde  aldrig  i  sine  Bøger  eller  sin 
Polemik  havt  Fleuretten  i  Haand,  nu  stormer  han  løs  som  en  litte- 
rær Bokser,  det  smukke  Lune  fra  en  tidligere  Tid  var  traadt  tilbage. 

I  Tyskland  skulde  Nietzsche,  som  var  en  lignende  vulkansk,  æg- 
gende og  formløs  Natur  som  Carlyle,  der  stærkt  havde  paavirket 
ham,  opstille  en  tilsvarende  Lære  som  Carlyles  om  Overmenneskets 
Betydning.  Nietzsche  havde  studeret  i  Basel  under  Jacob  Burckhardt 
og  blev  dennes  Medlærer  ved  Universitetet,  og  der  var  megen  Sam- 

stemning  mellem  disse  Tænkere.  Carlyle  havde  lært  os  at  trænge  ind 
i  ejendommelige  Mænds  Aand  og  Sjæl,  det  skyldtes  Burckhardt,  at  vi 
lærte  at  forstaa  Aanden  i  en  hel  Tidsalder,  som  man  hidtil  ikke  havde 
faaet  Blikket  aabent  for. 

Burckhardts  Bog  om  „Renæssancens  Kultur"  udkom  1860.  Den 
rige  og  mangesidige  Udfoldelse,  som  de  skønne  Kunster  havde  havt  i 
Overgangstiden  til  Reformationens  Aarhundrede,  var  kendt  af  alle,  og 
den  havde  faaet  „Renæssancens"  Navn,  ligeledes  havde  man  havt 
Øje  for  Genoplivelsen  af  Studiet  af  den  klassiske  Oldtid  og  for  Frug- 
terne deraf.  Hvad  der  derimod  ikke  var  set,  var  det  samtidig  ind- 
traadte  store  Brud  med  Middelalderens  hele  indre  Samfundsbygning, 
hvor  alle  var  indordnede  i  Stænder,  Samfundsklasser,  Slægter,  I.aug, 
Gilder,  eller  de  var  stillede  i  Lensafhængighed,  medens  Menneskene 
nu  vaagnede  til  Bevidsthed  om  Berettigelsen  af  deres  eget  Jeg  og  om 
Muligheden  for  en  Udfoldelse  af  det.  Man  følte  sig  som  et  aandeligt 
Enkeltvæsen,  Troen  paa  Autoriteter  var  svækket  som  Troen  paa  Gud. 
Individualiteter  opstod,  som  ikke  var  støbt  i  Former  og  som  kunde 
have  en  mærkelig  Alsidighed.  Der  tilkom  endvidere  det  skønne  en 
mægtig  Berettigelse,  Kunstfølelsen  vilde  tilfredsstilles,  man  drev 
endog  Politik  som  Kunst  og  dannede  disse  italienske  Bystater  som 
et  Kunstværk.  Menneskene  skulde  nyde  Jorden  og  dens  Goder  og 
glæde  sig  ved  dens  Fylde.  Ingensinde  syntes  en  Tidsalders  Aand 
fremstillet  saa  fyldigt,  med  saa  mange  Træk,  der  samlede  sig  til 
Enhed;  man  følte,  i  hvor  høj  Grad  den  moderne  Verden  var  vældet 
frem  af  disse  Tider. 

Michelet  havde  udtalt  beaandede  Ord  om  Personlighedens  Tids- 
alder, som  Burckhardt  kunde  udføre  videre,  men  ingen  havde  tid- 
ligere givet  et  saa  dybt  forstaaende  Billede  af  Tiden.  Unægtelig  havde 
Burckhardt  sammentrængt  Tidspunktet  for  Renæssancen  for  stærkt 
og  gjort  Kulturen  for  ensartet.  Tidsaandens  Udspring  laa  —  som 
det  senere  er  bleven  paavist  —  længere  tilbage  i  Fortiden,  til  de 
materielle  Vilkaar  havde  Burckhardt  ikke  heller  taget  tilstrække- 
ligt Hensyn,  men  ved  saadan  Sammenfatning  til  et  stort  Hovedskue 
maa  enkelte  Overrivninger  kunne  hænde.  I  Hovedsagen  havde 
Burckhardt  Ret  i  sin  storartede  Tegning,  andre  kunde  jo  gaa  videre 
eller  berigtige  Enkeltheder,  Burckhardt  vilde  kun  aabne  Øjet,  og  han 
afskyede  at  faa  Følge,  han  følte  sig  stærkt  som  Individualitet  og  vilde 
lystre  sine  Evners  Kald.  De  drog  ham  mod  Kulturhistorie,  mod  Sjæle- 
historie og  dernæst  mod  Kunstens  Historie;  Burckhardt  har  skrevet 
den  aandfulde,  højtskattede  „Cicerone"  til  Vejledning  om  Italiens 
Kunstværker. 

loh.  Steenstrup  3 

En  anden  mærkelig  Bog  af  Biirckhardt  „Konstantin  den  Store  og 
hans  Tidsalder"  var  allerede  tidligere  udkommet  (1853).  Ogsaa  her 
havde  en  Blandingstid  fængslet  hans  Interesse,  Burckhardt  vilde 
trænge  ind  i  Kampen  mellem  Kristendommen  og  den  døende  he- 
denske Kultur  og  forstod  Kejserens  Stilling  til  begge,  han  fandt  i 
Konstantin  en  beregnende,  inderlig  selvisk  Natur,  men  en  storartet 

politisk  Kraft,  der  i  en 
faldefærdig  Tid  søgte 
ved  Kristendommens 
Hjælp  at  rejse  en  ny 
Samfundsbygning.  I 
sine  senere  Leveaar 
arbejdede  Burckhardt 
paa  en  „Græsk  Kul- 
turhistorie" (4  Bd.), 
der  udkom  efter  hans 
Død  og  for  mange  var 
en  bedsk  Læsning. 
Burckhardt  bekæm- 
pede den  idealiseren- 
:le  Betragtning  af  Græ- 
kerdømmet,  der  var 
arvet  fra  Fortiden  og 
som  atter  var  blevet 
forkyndt  uden  Forbe- 
hold af  Ernst  Curtius 
i  hans  aandrige  „Græ- 
ske Historie".  Burck- 
hardt fremdrog  de 
stærke  Skyggesider  i 
Grækernes  Historie, 
ikke  mindst  i  det  berømte  femte  Aarhundrede,  Bystaternes  evige 
indre  Uro  og  deres  Splid  indbyrdes.  Tyranniet,  der  øvedes  mod  den 
enkelte  Borger,  Umoraliteten  i  Samfundet,  en  Mangel  paa  Harmoni 
mellem  aandeligt  og  sanseligt  —  netop  i  Modsætning  til  hvad  der 
ellers  hævdedes  —  en  Skønhedsdyrkelse,  der  traadte  i  Stedet  for 
religiøs  Inderlighed,  Hellenernes  trøstesløse,  i  Virkeligheden  ulykke- 
lige Livsanskuelse.  Naturligvis  er  Burckhardts  Fremstilling  bleven 
angrebet,  men  hans  mere  paa  kunstnerisk  Intuition  end  paa  for- 
standsmæssig Udledning  byggede  Skildring  har  Værdi,  foruden  ved 


1)  Burckhardt. 

aandfulde  Betragtninger  over  de  litterære  Værker,  ved  at  lokke  til 
nye  prøvende  Undersøgelser. 

Igennem  et  halvt  Aarhundrede  drog  Burckhardt  en  stor  Tilhører- 
kreds  til  Forelæsningssalen  i  hans  Fødeby,  hans  tankerige  „Verdens- 
historiske Betragtninger"  (1905)  udgaves  efter  hans  Død.  Ved  Ran- 
kes Fratræden  som  Professor  blev  Pladsen  som  hans  Efterfølger 
ved  Berlins  Universitet  Burckhardt  tilbudt,  men  han  vilde  ikke  for- 
lade Basel.  Nye  Udgaver  af  sine  Bøger  lod  han  andre  besørge,  han 
vilde  fra  sit  Enebo  gaa  videre  i  sin  Tankeverden,  han  havde  altid 
opsøgt  de  vanskeligste  Opgaver;  naar  han  gav  de  Studerende  Raad, 
var  det  at  søge  store  Emner.  Burckhardt  nærede  afgjort  Frygt  for 
den  Arbejdsmaade,  man  i  Tyskland  var  slaaet  ind  paa,  allermest 
var  han  utiltalt  af  Retningen  i  den  preussiske  Skole,  Magt,  allerede 
som  saadan,  var  ham  modbydelig.  Burckhardt  var  i  sin  hele  Aands- 
retning  mere  fransk  end  tysk. 

Naar  Burckhardt  i  sine  Renæssancestudier  saa  stærkt  havde  paa- 
vist  Forskelligheder  og  Brud  mellem  Tidsaldre,  skulde  en  anden 
Vækker  og  Vejleder  paa  en  overraskende  Maade  fremdrage  Konti- 
nuiteten mellem  de  ved  en  Omvæltning  skilte  Perioder.  Atter  var 
det  en  Mand  udenfor  noget  Laug,  en  med  friskt  Syn  udrustet  Be- 
tragter, som  vilde  lære  andre  at  se,  Alexis  de  Tocqueville.  Denne 
Greve  og  Politiker  var  fremfor  alt  Tænker  og  Iagttager,  han  havde 
ikke  Carlyles  eller  Burckhardts  vibrerende  Jeg,  men  var  den  rolige 
Arbejder,  der  i  Stilhed  lod  sin  Forskning  gro  til  Modenhed.  Tocque- 
ville tilhørte  det  liberale  Parti,  men  efter  Julirevolutionen  vandt  han 
den  Overbevisning,  at  Fremtiden  tilhørte  Demokratiet.  Derfor  var 
det  ham  magtpaaliggende  at  faa  en  beroligende  Forvisning  om,  at 
Frihed  lod  sig  forlige  med  en  demokratisk  Forfatning,  og  at  kunne 
hjælpe  med  til,  at  Bevægelsen  fulgte  fornuftige  Baner.  Efter  et  læn- 
gere Ophold  i  de  Forenede  Stater  udgav  han  „Demokratiet  i  Ame- 
rika" (1836 — 39,  2  Bd.),  der  rundt  i  Verden  vakte  den  største  Op- 
mærksomhed, idet  Bogen  bragte  en  overalt  anvendelig  Lære.  Hvor- 
dan en  Stat  er  bleven  til  og  har  udfoldet  sig  —  siger  han  —  er  vi 
i  Europa  udelukkede  fra  at  se,  hvorimod  vi  i  Amerika  kan  iagttage 
et  Samfunds  første  Spirer  og  fortsatte  Udvikling;  ved  at  betragte 
dets  Oprindelse  faar  vi  fuld  Forstaaelse  af  alle  de  Ejendommelig- 
heder, den  Sædvane  og  Ret,  som  senere  møder  os.  Tocqueville  viser, 
at  Frihed  gør  en  stærk  Styrelse  nødvendig,  men  er  mulig,  hvor  der 
holdes  over  gode  sædelige  Tilstande,  han  redegør  for  Nødvendig- 
heden af,  at  Statsmagterne  holdes  udskilte  fra  hinanden,  da  ogsaa 

et  demokratisk  Styre  kan  blive  enevældigt,  han  forfølger  Selvstyret 
i  alle  dets  Udslag  og  ser  deri  den  store  Bærer  af  Friheden,  medens 
Centralisationen  i  Europa,  ikke  mindst  i  Frankrig,  har  indeholdt  en 
Fare.  Hans  Bog  dvæler  endvidere  ved  den  Lovgivning,  saaledes  om 
Ejendomsret  og  Arveret,  der  har  været  det  borgerlige  Livs  Grund- 
piller. Værket  hav- 
de paa   den   mest 

haandgribelige 
Maade  paavist  hos 
en  Nutids  Nation 
den  „Folkesjæl", 
hvorom  der  saa 
ofte  var  bleven 
talt. 

Tocqueville  for- 
fulgte atter  Tan- 
ken om  Friheds 
Forhold  til  Lighed 
i  sit  berømte  Ar- 
bejde „Den  gamle 
Styrelse  og  Revo- 
lutionen" (1856). 
Han  lagde  alle  de 
vante  Forestillin- 
ger og  Slagord  om 
Revolutionen  til 
Side,  den  prakti- 
ske Mand  med  det 
nøgterne  Haande- 
lag  gav  sig  til  det 
forsømte  Arbejde  at  undersøge,  hvordan  Frankrig  var  stillet,  inden 
Revolutionen  udbrød.  Han  paatog  sig  omhyggelige  Undersøgelser  i 
Arkiver,  særlig  i  Provinserne,  og  disse  aabenbarede  ham,  hvordan 
meget  af  det,  som  fulgte  efter  den  store  Katastrofe  og  ansaas  for 
dens  Frugter,  i  Virkeligheden  var  en  videre  Udvikling  af,  hvad  der 
langsomt  var  forberedt  under  Ludvig  XVL  Man  havde  falskelig  troet, 
at  denne  Konges  Regering  kun  udviste  døde  Vande,  medens  man 
tværtimod  i  en  Mængde  Forhold  var  skredet  frem  paa  Reformernes 
Vej.  Landets  Splittelse  ved  Kløvning  i  Provinser  og  gennem  Lens- 
væsen  var  allerede  traadt  stærkt  tilbage  og  en  Centralstyrelse  vokset 


Fig,  9.  Alexis  de  Tocqueville. 

frem.  Af  Adelens  politiske  Magt  bestod  kun  Rester,  mod  hvilke  der- 
for ogsaa  Hadet  blev  desto  stærkere,  en  Del  Vilkaarlighed  raadede, 
men  ingen  virkelig  Undertrykkelse.  Paa  Lighed  for  Loven  var  der 
i  lange  Tider  arbejdet  af  Regeringen,  og  de  revolutionære  gennem- 
førte kun  det  begyndte,  en  Stræben  efter  Frihed  havde  derimod  i 
mindre  Grad  gjort  sig  gældende.  Ved  Jordegodsets  Kløvning  var  der 
foregaaet  store  Forandringer  i  Grundbesiddelsen,  og  i  det  Hele  var 
der  i  denne  Periode  sket  mange  materielle  Fremskridt.  Saaledes  bar 
alt  hen  imod  en  fuldstændig  Omformning  af  Samfundet  —  Tocque- 
ville  tænker  sig  endog,  at  Revolutionen  kunde  være  undgaaet  —  det 
var  ikke  Mangel  paa  Reformer,  der  bragte  Revolutionen  til  Udbrud, 
kun  Utaalmodigheden  over,  at  de  ikke  skete  hurtigt  nok,  men  Rege- 
ringen havde  hos  Parlamenterne  mødt  en  sejg  Modstand  mod  sine 
Reformforsøg. 

Tocquevilles  i  Indhold  og  Stil  saa  nøgterne  Undersøgelse  bar  et 
sjældent  Præg  af  Objektivitet.  Selv  om  enkelte  Forhold  var  set  i  et 
altfor  gunstigt  Lys  og  Tilstandene  havde  været  ulige  i  de  enkelte 
Provinser,  havde  han  fuldkommen  Ret  i  sit  almindelige  Resultat, 
saaledes  som  senere  talrige  Forskere,  der  har  fortsat  og  udvidet  hans 
Undersøgelser,  har  stadfæstet.  Og  dette  Arbejde  med  dets  klare  Form 
og  dets  prægnante  Hovedsætninger  indeholdt  en  Lære,  der  strakte 
sig  ud  over  dette  Emne,  nemlig  at  det  gjaldt  om  i  inderligere  Grad 
end  hidtil  at  have  Øje  for  Kontinuitet,  at  forfølge  Væksten  i  det 
halvskjulte. 


8.  HISTORIENS  FILOSOFI  OG  SOCIOLOGIEN. 

DEN  ØKONOMISKE  OPFATTELSE  AF  HISTORIEN. 

BUCKLE  OG  LAMPRECHT. 

Det  falder  udenfor  denne  Bogs  Opgave  at  skildre  de  mange  For- 
søg paa  at  danne  en  Historiens  Filosofi.  Maalet  for  Værker  af  denne 
Art  er  at  uddrage  Historiens  Tanker  i  abstrakt  Form,  at  finde  de  i 
Verdenshistorien  som  Helhed  virkeliggjorte  Ideer  og  at  se  Verdens- 
udviklingens Endemaal;  de  søger  ved  Hjælp  af  Historien  at  besvare 
Spørgsmaalet  om  den  menneskelige  Villies  Frihed.  Der  er  dog  Stu- 
dier indenfor  dette  Omraade,  som  fik  stor  Indvirkning  paa  Historie- 
forskningen, og  ved  dem  skal  vi  dvæle. 

Saaledes  har  Hegels  i  1820'erne  holdte  Forelæsninger  over  „Histo- 
riens Filosofi"    (udgivne   1837)  havt  en  indgribende  Betydning  for 

historisk  Opfattelse.  Efter  Hegels  Lære  er  Subjektet  i  Verdenshisto- 
rien ikke  Mennesket,  men  Fornuften,  og  denne,  Verdensaanden,  gen- 
nemgaar  i  de  vekslende  Tidsrum  og  hos  de  ulige  anlagte  Folkeslag, 
i  Østens  Lande  og  Europa,  en  Udvikling  hen  mod  hvad  der  er  dens 
Bestemmelse  at  naa  til.  Frihed  og  Bevidsthed  om  denne.  Verdens- 
aanden drives  af  en  indre  Nødvendighed,  og  derfor  kunde  de  men- 
neskelige Individer  synes  selv  at  mangle  Frihed,  men  dette  er  kun 
tilsyneladende  Tilfældet,  thi  medens  Menneskene  er  fuldt  raadige 
over  deres  Handlinger,  er  de  ikke  raadige  over  deres  Handlingers 
Følger,  og  gennem  disse  fuldbyrdes  hvad  der  er  Bestemmelsens 
Maal.  Hegel  løser  Tvivlen  om  den  enkeltes  Frihed  ved  at  vise  ham 
som  Deltager  i  Statslivet.  Thi  Staten  er  ikke  opstaaet  ved  menneske- 
lig Vilkaarlighed,  den  er  Guds  Genbillede  paa  Jorden,  og  i  Statens 
Ytringer  samles  den  menneskelige  Villie  med  Guds. 

Som  Hegels  Filosofi  overhovedet  havde  stor  Indvirkning  paa 
Aandslivet  i  Aarhundredets  første  Halvdel  og  greb  ind  i  mange  Fag, 
var  det  ogsaa  Tilfældet  overfor  Historien.  Den  lærte  Forskerne  at 
have  Blik  for  Enheden  i  de  forskellige  Kulturtrin,  som  Menneske- 
heden gennemløb,  og  at  opfatte  et  Folks  Aandsliv  i  dets  Helhed,  den 
skærpede  Synet  for  Vækst  i  Udviklingen,  og  den  fremdrog  Staten 
som  det  store  og  bærende  Kulturelement. 

Overfor  Hegels  spekulative  Idealisme  staar  som  dens  polære  Mod- 
sætning Auguste  Comtes  positivistiske  Filosofi,  og  dog  var  der  den 
Tilknytning  mellem  dem,  at  ogsaa  Comte  stærkt  betonede  Staten  og 
Forfatningen.  Positivismen  følte  sig  nøje  knyttet  til  Naturvidenska- 
berne; disse  havde  efter  dens  Udsagn  fuldstændig  sejret  over  de 
aandelige  Magter,  der  hidtil  havde  hersket  over  Verden,  over  de 
ældste  Tiders  Teologi,  med  deres  af  Indbildningskraften  skabte  Gud- 
domme, og  over  den  følgende  Tids  Metafysik,  med  de  abstrakte 
Ideers  Herremagt.  I  vor  Tid  raader  Erfaring  og  Naturvidenskab, 
men  i  disse  Fag  findes  der  ikke  Psychologi  eller  Individualitet,  kun 
Arter  eller  Typer,  der  adlyder  Love,  og  hvis  man  undergiver  Histo- 
rien et  Studium  af  samme  Art  som  Naturvidenskaben  vilde  man 
finde  en  tilsvarende  Lovmæssighed  bag  det  tilsyneladende  individu- 
elle eller  tilfældige.  Det  gælder  derfor  om  at  studere  Masserne,  Sam- 
fundet i  dets  Helhed.  Statistiken  havde  paa  Comtes  Tid  naaet  en 
betydelig  Udvikling  og  strakt  sig  ind  paa  nye  Felter,  dens  Tal  syntes 
at  bekræfte,  at  ubøjelige  Love  raadede  for  Menneskenes  Handlinger, 
endog  for  dem,  som  mest  maatte  synes  at  bero  paa  frie  Beslutninger. 
Derfor  gjaldt  det  om  at  rette  Undersøgelsen  mod  det  hele  Samfund, 

ikke  mod  de  enkelte  Individer  og  deres  Handlinger.  Gennem  en 
Lære  om  Samfundet,  „Sociologi",  kunde  man  naa  til  en  rettere  Op- 
fattelse af  Historien. 

I  Comtes  Lære  var  der  altsaa  kun  lidt  af  Psychologi,  den  var  ma- 
teriel og  havde  ingen  Brug  for  Individualiteter,  de  store  Skikkelser 
tillagde  den  ringe  Betydning,  den  sigtede  mod  en  „Historie  uden 
Navne";  Samfundet  og  dets  Vilkaar  var  endvidere  i  mange  Hen- 
seender traadt  i  Statens  Sted.  I  Fyrrerne  vakte  Kravene  om  en  ma- 
teriel Forbedring  af  Arbejdernes  Vilkaar  stærke  Bevægelser,  og  En- 
gels og  Marx  udstedte  i  London  1848  det  kommunistiske  Partis  Ma- 
nifest, der  indeholder  den  af  Marx  formede  Lære  om  Menneskehe- 
dens Historie.  Ligesaa  afgjort  som  Manifestet  hviler  paa  et  materia- 
listisk Stade,  ligesaa  ubestrideligt  er  det  fyldt  af  Hegelske  Udtryk 
og  bygger  paa  Hegels  Lære  om,  at  al  Udvikling  sker  i  Kraft  af  en 
Kamp  mellem  Modsætninger.  Overalt  i  Verdenshistorien  træffer  vi 
formentlig  paa  Klassekampe  om  Velstand  og  Magt,  det  er  gennem 
saadanne,  at  al  Udvikling  er  sket.  Men  til  enhver  Tid  har  disse  Be- 
givenheders egentlige  Udspring  været  Forandringer  i  Omsætningen 
og  Produktionskræfterne  —  herved  maa  vi  især  tænke  paa  nye  tek- 
niske Opfindelser  —  det  er  dem,  der  har  gjort  sig  til  Herre  over 
Menneskene,  bestemt  de  økonomiske  Forhold,  der  atter  former  den 
øvrige  Kultur,  ogsaa  hvad  der  vedrører  Politik,  Ret  og  religiøs  Tro. 
Denne  Lære  om  Klassekampen  som  Drivfjeren  i  alle  Tiders  Historie 
er  indgaaet  i  Programmet  for  talrige  socialistiske  Systemer,  om  end 
enkelte  Forfattere  har  gjort  Begrænsninger  med  Hensyn  til  de  Tider, 
da  de  har  virket,  eller  har  paavist  en  Krydsning  med  Bevægelser  ud 
fra  andre  Motiver. 

Naturligvis  er  det  en  stærk  Overdrivelse  at  paastaa,  at  økonomi- 
ske Spørgsmaal  har  foranlediget  alle  Kampe.  Hverken  bag  ved  Kors- 
togene eller  de  religiøse  Kampe  i  det  16. — 17.  Aarhundrede  lader 
økonomiske  Krav  sig  paavise  som  en  sidste  eller  endog  som  en  væ- 
sentlig Grund,  og  det  samme  gælder  mangfoldige  Krige  mellem  Na- 
tioner. Indenfor  den  enkelte  Stat  fører  desuden  den  ideale  Stræben 
efter  Delagtighed  i  Kultur  til  Kamp  om  Lønnen,  de  materielle  Kræf- 
ters Vælde  tvinger  Menneskene  til  en  intellektuel  Virken,  som  atter 
gør  dem  til  Herre  over  Stoffet,  saaledes  raader  der  et  ideligt  Veksel- 
spil. Hvis  det  er  Tilfældet,  saaledes  som  Engels  senere  har  udtalt,  at 
Marx  aldrig  havde  tænkt  at  opstille  en  Regel  af  almengyldig  Natur, 
har  Tilhængere  af  hans  Lære  i  hvert  Fald  stadig  godkendt  hans 
Hovedsætning. 

Imidlertid  var  det  fortjeiistligt,  at  Marx  pegede  paa  Studiet  af  Sam- 
fundet, dets  materielle  og  økonomiske  Forhold,  og  paa  dem  var  man 
ogsaa  fra  mange  Sider,  saaledes  i  Raumers  historiske  Arbejder,  be- 
gyndt at  henvende  sin  Opmærksomhed.  Der  var  hos  mange  Økono- 
mer vaagnet  Tvivl  om  Rigtigheden  af  den  „klassiske"  Økonomi,  der 
i  saa  høj  Grad  byggede  paa  abstrakt  Tænkning  og  ikke  syntes  at  tage 
Hensyn  til  de  forskellige  Landes  og  Tiders  Krav.  Der  opstod  en  „hi- 
storisk" national-økonomisk  Skole,  der  hævdede  de  relative  Stand- 
punkters Berettigelse.  Denne  Skole  tror  ikke  som  den  „klassiske", 
at  Menneskets  Natur  er  uforanderhg  konstant,  den  ser  den  paavirket 
af  det  enkelte  Folks  hele  Kultur,  derfor  gælder  det  om  at  bestemme 
den  Husholdnings  Værd,  som  skal  raade,  efter  hvert  Folks  Stand- 
punkt og  i  Sammenhæng  med  Tidens  Krav.  Hovedmanden  for  denne 
Retning  var  W.  Roscher;  han  kan  ganske  vist  i  sin  „Økonomik" 
bruge  et  Udtryk  som  historiske  Naturlove,  hvor  imidlertid  Tillægs- 
ordet „historisk",  der  i  Naturvidenskaben  vilde  være  uforstaaeligt, 
viser,  at  han  derved  kun  forstaar,  hvad  der  med  Regelmæssighed 
vilde  indtræffe,  naar  ikke  andre  Forhold  griber  ind. 

Til  denne  Skole  hørte  G.  Schmoller,  Professor  ved  Universitetet  i 
Berlin  og  udnævnt  til  Brandenburgs  Historiografi  han  har  særlig 
fremdraget  den  fra  Staten  udgaaede  Indgriben  i  den  økonomiske 
Udvikling  og  har  saaledes  paavist,  hvor  nøje  Merkantilsystemet  stod 
i  Forbindelse  med  den  nye  Opfattelse  af  Staten  som  Bærer  af  den 
økonomiske  Politik.  Med  Blikket  for  den  store  Betydning,  som  For- 
valtningen har  havt  for  Preussen,  og  den  Indflydelse,  som  gennem 
et  Par  Aarhundreder  var  udgaaet  fra  dette  Lands  skolede  Stand  af 
Embedsmænd,  foranledigede  Schmoller  Udgivelsen  af  en  Række 
Værker,  der  belyste  den  preussiske  Administrations  Udviklingsgang 
indenfor  mange  forskellige  Omraader. 

Ret  uafhængigt  af  den  tyske  historiske  Skole  var  man  i  England 
kommet  ind  paa  et  økonomisk  Studium  af  Historien  for  at  kunne 
øve  Kritik  mod  en  altfor  abstrakt  dogmatisk  Lære.  Th.  Rogers  skil- 
drede „Agerbrugets  og  Prisernes  Historie  i  England"  (7  Bd.),  W. 
Cunningham  „Udviklingen  af  Englands  Industri  og  Handel",  See- 
bohm  belyste  i  vigtige  Undersøgelser  det  gamle  Landsbyfællesskab 
og  ligeledes  Clanvæsenet.  Intet  Land  har  saa  righoldige  Kilder  til 
ad  statistisk  Vej  at  belyse  Samfundets  indre  Tilstande  i  gammel  Tid 
som  England.  Jubilæumsaaret  for  Tilblivelsen  af  den  berømte  Do- 
mesdaybook  (1086)  gav  Anledning  til  mange  Skrifter,  især  har  dog 
Maitland  og  Vinogradoff"  i  betydningsfulde  Arbejder  draget  Udbytte 

af  denne  Kilde.  De  gamle  Skatteregistre  fra  det  12.  Aarhundrede  er 
ogsaa  bleven  udgivne  af  et  „Pipe-Roll  Society". 

I  Frankrig  var  Opmærksomheden  snarere  henvendt  paa  den  na- 
tionaløkonomiske Videnskabs  Historie,  dog  maa  et  Værk  som 
Avenels  om  Arbejdslønnens  og  Prisernes  Historie  i  Frankrig  (6  Bd.) 
nævnes.  Et  mærkeligt  Vidnesbyrd  om  Tilliden  til,  at  økonomiske  og 
sociale  Studier  af  Fortiden  ogsaa  vil  kunne  faa  Betydning  for  Løs- 
ning af  Nutidens  Opgaver,  turde  foreligge  deri,  at  det  franske  lov- 
givende Kammer  paa  Forslag  af  Socialisten  Jean  Jaurés,  Forfatter 
af  flere  Skrifter  om  den  franske  Revolution  (han  myrdedes  1914), 
besluttede  at  udgive  for  hvert  enkelt  af  det  gamle  Frankrigs  83  De- 
partementer Samlinger  af  Aktstykker  om  Folkets  Tilstande  umid- 
delbart før  Revolutionen  (1904).  Nogle  Snese  Bind  af  disse  omfat- 
tende Værker,  der  bl.  a.  meddeler  de  saa  forskellig  bedømte  Cahiers, 
Instruktionerne  for  de  til  Stænderforsamlingen  valgte  Deputerede, 
er  allerede  udkomne,  og  her  foreligger  saaledes  et  næsten  uoverskue- 
ligt Materiale  til  Brug  for  de  Forskere,  der  vil  fortsætte  Tocquevilles 
Undersøgelser  om  Tilstandene  i  l'Ancien  Regimes  sidste  Tid. 

Et  eget  Røre  vakte  for  en  Tid  Englænderen  Th.  Buckle  ved  at 
drive  den  positivistiske  Lære  i  dens  Anvendelse  paa  Historien  til  en 
Yderrand.  I  sit  Værk  om  „Kulturens  Historie  i  England"  (1857 — 61) 
—  kun  to  Bind  af  de  paatænkte  fjorten  naaede  Forfatteren  at  skrive 
før  sin  tidlige  Død  —  hævdede  han,  at  alt  Fremskridt  i  Verden,  ogsaa 
i  Moral,  Retsforhold  og  Tro,  skyldtes  Fremskridt  i  Viden  og  Intelli- 
gens. Dette  var  i  alt  Fald  de  vundne  Resultater  af  hans  Undersøgelser 
af  Fornuftens  og  Intelligensens  Egenart  i  Spanien,  Frankrig,  Skot- 
land og  England,  de  vidnede  om  en  vidtstrakt  Læsning  paa  mange 
Fags  Omraade,  men  de  viste  ikke  en  forstaaende  Bøjelighed  hen 
imod  den  Opfattelse,  han  ikke  selv  delte.  Buckle  havde  genoptaget 
Montesquieus  Lære  om  Naturomgivelsernes  Indvirkning  paa  Folke- 
aanden,  han  fulgte  Marx's  Teori  om  de  tekniske  Opfindelsers  af- 
gørende Betydning  for  Udviklingen,  han  var  Comtes  Lærling  i  at  se 
aldeles  bort  fra  Individerne.  Men  naar  Læseren  var  naaet  til  Bogens 
sidste  Linier  og  saa,  at  Verdenshistoriens  Gang  viste  „et  eneste  Sy- 
stem, der  var  gennemtrængt  af  det  samme  enkelte  herlige  Princip 
om  en  universel  og  aldrig  svigtende  Regelmæssighed",  havde  han 
ogsaa  faaet  Følelse  af  en  mærkelig,  af  rette  Linier  og  Kvadrater 
sammensat  Forfatterintelligens.  Buckle  havde  fundet,  hvad  han 
kaldte  Love,  men  disse  havde  ikke  Karakter  fælles  med  Naturviden- 
skabens, det  var  regelmæssig  tilbagevendende  Forhold,  som  Enkelt- 

mands  Villie  hvert  Øjeblik  kunde  bryde  eller  krydse.  Værket  var 
saare  svagt  i  sin  Opbygning,  men  det  besad  den  dristige  Selvtænk- 
nings tiltalende  Væsen,  det  indeholdt  Sammenkædninger,  som  ikke 
før  var  forsøgte,  og  æggede  til  nye  Undersøgelser.  Imidlertid  kunde 
kun  Sind  eller  Samfund  (som  det  russiske),  der  var  mindre  øvede 
i  skolet  Tænkning,  paavirkes  af  hans  Undersøgelsers  Resultat. 

Positivismen  satte  henimod  Aarhundredets  Slutning  et  nyt  Skud. 
Karl  Lamprecht  vilde  ikke  blot  særlig  fremhæve  den  kulturhistori- 
ske Side  af  Historien,  han  hævdede,  at  et  vundet  psychologisk  Syn 
paa  Samfundet  i  dets  Helhed  til  den  enkelte  Tid  maatte  udgøre  et 
Hovedmoment  ved  Opfattelsen  af  Historien.  Lamprecht  mente  at 
kunne  sammenfatte  enhver  Tids  bevidste  eller  ubevidste  Handlevis 
under  et  fælles  Begreb,  han  fandt  saaledes  i  sin  „Deutsche  Ge- 
schichte"  (1891—1912,  15  Bd.)  for  Middelalderens  forskellige  Tids- 
rum Begreberne  x\nimisme,  Symbolisme,  Typisme,  Konventionalis- 
me,  Individualisme  virksomme  og  afløsende  hinanden,  derved  var 
han  naaet  til  et  Objekt,  hvormed  Tænkningen  kunde  arbejde,  me- 
dens Historikeren  ved  blot  at  have  Øje  for  den  politiske  Historie 
eller  for  de  enkelte  Personer  byggede  paa  et  subjektivt  Skøn.  Lamp- 
recht var  truffet  paa  Typer  eller  Artsbegreber  i  Lighed  med  de 
naturhistoriske,  og  han  kunde  redegøre  for  disses  Udvikling  af  hin- 
anden i  Lighed  med  Evolutionslæren.  Meget  nyt  i  denne  Lære  var 
der  ikke,  og  den  var  i  høj  Grad  uklar;  den  vakte  i  nogen  Tid  et 
stærkt  Røre  i  Tyskland,  og  Lamprecht  samlede  i  Leipzig  Elever  om 
sig  og  til  hans  „Seminarium  for  Kultur-  og  Universalhistorie"  (han 
døde  1915). 

Den  skildrede  sociologiske  Retning  indenfor  de  historiske  og  øko- 
nomiske Fag  har  i  høj  Grad  paavirket  Historiens  Filosofi,  som  nu 
gerne  opfattes  som  et  Led  af  Sociologien.  Denne  har  til  Gengæld 
modtaget  Lære  af  den  idealistiske  Historiens  Filosofi,  den  har  i  sta- 
dig stærkere  Grad  givet  den  psychologiske  Betragtningsmaade  Raa- 
derum,  derved  er  den  bleven  draget  bort  fra  den  store  Betagethed 
af  Naturvidenskaben  eller  af  Bestræbelsen  for  at  søge  en  parallel 
Retningsgang  med  denne.  Det  bliver  nu  betonet,  at  Historien  repræ- 
senterer det  individuelle,  ikke  genkommende,  saa  at  Love  her  vil 
være  Undtagelser,  dersom  de  overhovedet  findes,  medens  de  i  Na- 
turfagene er  de  raadende. 

Men  Darwins  Udviklingslære  —  vil  man  spørge  —  som  ikke  blot 
har  ført  Naturvidenskaben  ind  paa  nye  Baner,  men  paavirket  saa 
mange  andre  Fag,  har  den  intet  havt  at  betyde  for  Historien?  Vi 

maa  vist  svare,  at  Udviklingslæren  og  dens  forskellige  Sætninger 
næppe  kan  siges  at  have  ledet  Historien  ind  paa  nye  Retninger,  om 
den  end  kan  have  skærpet  Lysten  til  at  lade  naturvidenskabelige 
Metoder  og  Synsmaader  faa  Raaderum  i  historisk  Forskning  og 
Opfattelse.  Grunden  til  at  Darwinismen  kun  har  havt  en  saa  svag 
Betydning  for  dette  Fag,  maa  søges  i,  at  Undersøgelser  over  Vorden 
og  Udvikling,  Groning  og  Vækst,  Omformning  og  Forgrening,  for- 
uden Kamp  for  Eksistens,  har  lige  fra  Aarhundredets  Begyndelse 
staaet  som  en  Hovedopgave  for  Historikeren. 


9.  HISTORIESKRIVNINGEN  I  TYSKLAND  FØR  OG  EFTER 

DET  TYSKE  RIGES  GRUNDLÆGGELSE 

DEN  PREUSSISKE  SKOLE 

Da  Sybel  i  1859  grundede  „Historische  Zeitschrift",  var  det  Vidnes- 
byrd om,  at  en  ny  Tid  var  inde.  Et  Organ  af  lignende  Art  var  hidtil 
ikke  udkommet,  selv  om  der  fandtes  lærde  Magaziner  og  populære 
Tidsskrifter  med  Historie  som  Hovedemne.  Videnskabsmændene  var 
nu  saa  mange  og  Trangen  til  Vejledning  og  Udblik  over  alle  Lande 
saa  stor,  at  et  Organ  var  fornødent,  der  vilde  hævde  Historiens  cen- 
trale Opgaver  og  den  rette  videnskabelige  Arbejdsmaade.  Men  efter 
Sybels  Bestemmelse  skulde  Tidsskriftet  tillige  virke  i  Dagens  Tje- 
neste for  den  nationale  Sag. 

Heinrich  Sybel  er  den  mest  glimrende  Repræsentant  for  den  tyske 
Historieskrivning,  saaledes  som  den  udfoldede  sig  efter  Rankes 
Fremtræden  og  ved  hans  Side.  Sybel  havde  været  Lærer  ved  Uni- 
versiteterne i  Bonn,  Marburg  og  Miinchen  (senere  atter  i  Bonn);  i 
Miinchen  havde  han  1857  efter  Rankes  Forbillede  indrettet  det  før- 
ste Seminarium  til  Indøvelse  af  Studerende  i  historisk  Undersøgelse. 

Allerede  Sybels  første  Arbejde  viser  ham  som  en  Lærling  af  Nie- 
buhr  og  Ranke.  I  „Det  første  Korstogs  Historie"  (1841)  rydder  han 
op  i  Kilderne  til  Beretningen  om  det;  han  viser,  hvordan  mangen 
fantastisk  Opfattelse  hurtigt  var  bleven  gængs,  og  at  Eneboeren 
Peter  af  Amiens  og  Hertug  Gotfred  af  Bouillon  med  Urette  var 
blevne  trukne  frem  i  Forgrunden;  Vilhelm  af  Tyrus'  og  Albert  af 
Aachens  Krøniker  fortjente  ikke  den  stærke  Tiltro,  de  hidtil  havde 
nydt.  Og  som  Sybel  her  advarede  mod  den  altfor  farvede  og  berøm- 
mende Opfattelse  af  Middelalderen,  som  Romantiken  yndede,  ret- 
tede han  i  et  andet  Arbejde  sin  Kritik  mod  dem,  der  lod  det  tyske 

Kejserrige,  især  paa  Hohenstaufertiden,  straale  i  for  stor  en  Glans; 
nylig  havde  W.  Giesebrecht  i  sit  ypperlige,  aandfulde  Værk  „Den 
tyske  Kejsertids  Historie"  (1855 — 95,  6  Bd.)  berømmet  hin  Periode 
som  den,  da  det  tyske  Folk,  stærkt  gennem  Enhed,  var  naaet  til 
sin  højeste  Udfoldelse  af  Magt,  og  da  „den  tyske  Mand  gjaldt  mest 
i  Verden."  Sybel  paastod,  at  Kampen  om  at  vinde  Herredømmet 
over  Italien  havde  oversteget  Rigets  Kraft  og  kaldt  det  tyske  Folk 
bort  fra  at  varetage  mere  nærliggende  Opgaver,  saaledes  Betvingel- 
sen af  de  østlige  Naboer  og  Arbejdet  paa  at  sikre  Rigets  indre  Styrke. 
Her  synes  dog  Betragtninger  ud  fra  Nutidens  Standpunkter  at  have 
vildledet  ham.  Sybel  har  overset,  hvilken  Betydning  det  har  at 
kæmpe  for  en  Ide,  saaledes  som  her  Forsøget  paa  en  Sammenslut- 
ning mellem  Stater,  Kejserværdigheden  gav  desuden  i  høj  Grad  Riget 
Anseelse  og  knyttede  de  tyske  Stammer  sammen  om  en  fælles  Stræ- 
ben, den  bidrog  til  at  sætte  Grænse  mod  en  fra  Rom  udgaaet  hie- 
rarkisk Magt. 

Om  end  Sybel  vedblev  at  følge  Rankes  Lære  i  Behandling  af 
Kilder,  mærkede  han  dog  snart,  at  ligesom  han  i  Temperament  var 
ham  ulig,  saaledes  maatte  han  i  Opfattelsen  af  Historiens  Formaal 
følge  andre  Veje.  Sybel  vilde  ikke  erkende  Ideer,  der  som  dæmoniske 
Kræfter  udenfor  Menneskene  skulde  tvinge  disses  Villie,  derimod 
saa  han,  at  Mænd  skabte  Tiden.  Rankes  rolige  Objektivitet  var  ham 
imod,  en  Historiker  skal  tage  Parti  i  Nutidens  Kampe  og  har  Ret  til 
at  dømme  Fortiden,  Sybel  ønsker  netop,  i  Modsætning  til  det  af 
Tacitus  udtalte  Princip,  at  skrive  „med  Harme  og  ud  fra  et  taget 
Standpunkt".  En  Universitetslærer  skal  arbejde  med  i  sit  Lands  Po- 
litik, en  Historiker  skal  knytte  sin  Gerning  til  Tidens  Opgaver.  Un- 
der Krigen  mod  Danmark  1864  dvæler  han  saaledes  i  sit  Tidsskrift 
ved  Valdemar  Sejrs  Regering  og  viser,  hvordan  den  danske  Konge 
kun  havde  vundet  sin  store  Magt,  fordi  Tyskland  var  splittet,  nylig 
havde  de  Danske  alene  sejret  i  Treaarskrigen,  fordi  Følelsen  som 
Nation  havde  manglet  det  tyske  Folk. 

Da  under  Bevægelserne  i  1848  Socialisterne  saa  stærkt  havde  hæ- 
vet Hovedet,  da  Louis  Blanc,  der  nylig  havde  udsendt  de  to  første 
Bind  af  sin  „Franske  Revolutions  Historie",  havde  udtalt,  at  Ulyk- 
ken var,  at  Revolutionen  ikke  havde  været  kommunistisk  nok,  be- 
sluttede Sybel  at  skildre  de  kommunistiske  Bevægelser  paa  den  første 
franske  Revolutions  Tid,  men  ved  at  fordybe  sig  deri  voksede  Op- 
gaven for  ham,  og  Frugten  blev  det  grundlæggende  Værk  „Den  fran- 
ske Revolutionstids  Historie"  (1853 — 79,  5  Bd.).  Det  var  bygget  paa 

Studier  i  tyske,  franske,  engelske  og  hollandske  Arkiver,  for  første 
Gang  fik  man  Revolutionen  at  se  i  dens  Forhold  til  de  andre  euro- 
pæiske Stater  og  hvorledes  disse  benyttede  Røret  i  Frankrig  til  at 
faa  deres  egne  politiske  Opgaver  løste,  hvordan  Staterne  ved  deres 
Holdning  arbejdede  Haand  i  Haand  med  Revolutionsmændene.  Sy- 
bel  bragte  mange  Berigtigelser  til  Beretningen  om  de  franske  Hæ- 
res Kampe  mod 
de  ydre  Fjender, 
men  uden  at  ha- 
ve Sans  for  den 
Fædrelandskær- 
lighed, de  frivil- 
lige udviste,  ikke 
heller  var  han 
opmærksom  paa 
Preussens  selvi- 
ske Tanker.  Han 
behandlede  ind- 
gaaende  Frank- 
rigs økonomiske 
og  sociale  Til- 
stande og  fmder 
i  dem  Aarsagen 
til  Revolutionen, 
men  han  har  ikke 
nok  Syn  for,  at 
Revolutionen  f  or- 
maaede  at  skabe 
nyt  af  blivende 
Værdi. 

Hidtil  havde 
Sybel  været  Rismarks  ivrige  Modstander,  men  han  blev  fuldstændig 
omvendt  i  1866,  og  senere  kunde  Bismarck  takke  ham  for  langt 
Samarbejde  i  fælles  Tjeneste  for  Fædrelandet.  Efter  en  Henvendelse 
fra  Ministeren  paatog  Sybel  sig  —  han  var  da  bleven  Leder  af  de 
preussiske  Statsarkiver  —  det  Hverv  at  skrive  om  de  sidste  Tiders 
store  Begivenhed:  „Det  tyske  Riges  Grundlæggelse  ved  Kejser  Vil- 
helm" (1889 — 94,  7  Bd.).  Sybel  hs.vde  med  sædvanlig  Indsigt  og 
Omhu  kastet  sig  over  Opgaven,  og  Bogens  klare,  anskuelige  Frem- 
stilling bragte  ham  i  et  langt  nærmere  Forhold  til  det  tyske  Folk 


Fig.  10.  Heinrich  von  Sybel. 

end  han  hidtil  havde  staaet;  den  udkom  i  mange  Oplag  og  i  en 
Folkeudgave.  Men  man  mærker  i  Fremstillingen  de  fuldbragte 
Kendsgerningers  Logik,  Vold  faar  det  skønnere  Navn  af  Ret,  naar 
Heldet  fulgte  efter,  paa  den  nedtraadte  Ret  faldt  knap  et  vemodigt 
Øjekast.  Preussen  maatte  for  sin  Handels,  sin  Søfarts  og  sin  Sikker- 
heds Skyld  bemægtige  sig  de  danske  Hertugdømmer.  Ganske  vist 
bør  vi  nu,  med  Verdenskrigens  Erfaringer  bagved  os,  føle  nogen 
Ængstelse  for  at  lade  dens  Udfald  paavirke  vor  Dom,  men  den  har 
dog  stadfæstet  Gyldigheden  af  mange  af  de  Indvendinger,  som  an- 
dre Landes  Forskere  havde  gjort  mod  Bogens  Fremstilling.  Den  Ret- 
færdighed, som  Sybel  mente,  at  han  tilstræbte,  syntes  ikke  naaet, 
mange  Sider  af  det  tyske  Folks  Virken,  der  dog  ogsaa  havde  Betyd- 
ning for  det  politiske  og  nationale  Liv,  var  ikke  berørte,  mange  af 
de  skildrede  Personer  var  trufne  med  Sybels  sædvanlige  Mesterskab 
i  Tegningen,  men  ved  andre  syntes  han  at  tilbageholde  de  afgørende 
Streger  eller  at  være  hemmet  deri  af  andre.  Fakta  syntes  forbigaa- 
ede  —  til  Eks.  var  Skildringen  af  Danmarks  politiske  Holdning  eller 
af  Oprindelsen  til  Krigen  mod  Frankrig  (Emserdepeschen)  urigtig 
og  vildledende  —  og  dog  havde  Sybel  betinget  sig  Adgang  til  Arkivet 
i  det  preussiske  Udenrigsministerium,  hvorfor  der  ogsaa  paa  Titel- 
bladet stod  „fornemlig  efter  preussiske  Statsakter".  Men  om  hvad 
der  blev  stillet  til  Sybels  Raadighed  føler  man  unægtelig  Usikkerhed, 
naar  man  erfarer  Bismarcks  Udtalelse  til  Arkivet  om  at  meddele 
ham  de  Dokumenter,  „der  passer  sig  for  os,  og  at  holde  dem  tilbage, 
som  kunde  forandre  den  gode  Mening,  den  brave  Mand  har  om  os." 
Til  Ugunst  for  Ministeren  var  Skildringen  i  hvert  Fald  ikke  blevet. 
I  dette  Værk  om  Rigets  Grundlæggelse  „ved  Kejser  Vilhelm"  var 
Bismarck  traadt  saa  stærkt  i  Forgrunden,  at  Vilhelm  II  paa  sin 
Farfaders  Vegne  følte  sig  brostholden,  faa  Maaneder  efter  Bismarcks 
Fratræden  som  Kansler  lukkedes  Arkivet  for  Sybel.  Han  maatte 
for  det  6.  og  7.  Bind  benytte  andet  Materiale,  saaledes  Meddelelser 
fra  endnu  levende  Politikere  og  fra  Bismarck  selv. 

Blandt  de  samtidige  Forskere,  som  knyttede  Historien  nøje  til 
Dagens  Sporgsmaal,  var  Sybel  den  betydeligste,  men  ikke  den  æld- 
ste. Fr.  C.  Dahlmann  havde  taget  Doktorgraden  i  København  og 
blev  1813  Professor  i  Kiel;  i  en  Tale,  han  holdt  i  Anledning  af 
Waterlooslaget,  opfordrede  han  Slesvigerne  til  at  slutte  sig  nærmere 
til  Tyskland.  Han  skrev  et  Arbejde  om  Saxo  og  en  „Danmarks  Hi- 
storie" i  Oldtid  og  Middelalder  (1840—43,  3  Bd.),  men  Dahlmann 
havde  valgt  disse  Emner  mindre  af  Sympati  for  dem  end  som  en 

god  Arbejdsmark  for  .hans  Skarpsindighed.  Dahlmanns  mørke  Ge- 
myt var  hildet  af  den  praktiske  Politiks  Opgaver;  Synspunkter  fra 
Nutiden  indsnævrede  hans  Forstaaelse  af  Fortidens  Brydninger.  I 
sin  fortjenstfulde  Danmarkshistorie  havde  han  dog  givet  Skildrin- 
ger af  Folkets  hele  Liv  og  Samfundets  Tilstande,  men  den  snævrere 
Maalestok  saas  i  hans  „Den  engelske  Revolutions  Historie"  (1844), 
„Den  franske  Revolutions  Historie"  (1845),  de  var  skrevne  fra  en 
Whigs  og  en  Liberals  Standpunkt,  til  de  religiøse  Gæringer  eller  til 
den  udenrigske  Politik  var  der  ikke  taget  fornødent  Hensyn,  og  Bø- 
gerne viste  en  uanfægtelig  Tro  paa  den  engelske  Forfatnings  For- 
træffelighed, dens  umiddelbare  og  almene  Anvendelighed.  Dahl- 
manns personlige  Indflydelse  som  Karakter  og  som  Lærer  var  stær- 
kere end  den,  han  øvede  gennem  sine  Værker. 

En  Lærd  af  langt  større  Betydning  og  som  dog  sagde:  „mine 
bedste  Arbejder  er  mine  Elever"  var  Georg  Waitz  (født  i  Flensborg). 
Ogsaa  han  tilhørte  Dahlmanns  politiske  Retning,  om  han  end  læn- 
gere end  ham  holdt  fast  ved  Tanken  om  et  Særliv  for  de  tyske  Enkelt- 
stater, ogsaa  han  var  i  en  Aarrække  Professor  i  Kiel  (senere  i  Got- 
tingen)  og  deltog  i  Kampen  for  at  løsrive  Hertugdømmerne  fra  Dan- 
mark. Waitz  var  dog  stræng  i  Kravet  om  Beviser,  og  Tendenser  fik 
vanskeligere  Overtaget  i  hans  samvittighedsfulde  Forskning.  Sin  In- 
teresse for  statsretlige  Spørgsmaal  viste  han  ved  Værket  „Tysk  For- 
fatningshistorie"  (indtil  det  12.  Aarh.;  1844—78,  8  Bd.).  Det  har  et 
afgjort  Præg  af  de  ældre  Tiders  antikvariske  Lærdom,  stoppet  som 
det  er  med  Kildesteder;  uagtet  sit  mosaikagtige  Udseende  har  det  en 
grundlæggende  Værdi  ved  dets  omhyggelige  Granskning,  dets  Benyt- 
telse af  hver  eneste  forefunden  Kilde,  ikke  mindst  Diplomerne,  og- 
saa ved  dets  almindelige  Synspunkter.  En  egentlig  Fremstilling  af 
Historien  har  Waitz  givet  i  den  som  Led  af  „Det  tyske  Riges  Aar- 
bøger"  udkomne  „Kong  Henrik  I",  i  „Slesvig-Holsteins  Historie  i 
tre  Bøger"  (1851 — 54)  og  i  Værket  om  Borgmesteren  i  Liibeck  „Jiir- 
gen  Wullenw^eber  og  den  europæiske  Politik"  (1855 — 56,  3  Bd.). 
Waitz  holdt  sig  helst  saa  nær  ved  det  historiske  Materiale  som  mu- 
ligt, uden  at  vove  Hypoteser.  Han  har  udgivet  mange,  ogsaa  for 
Nordens  Historie  vigtige  Kilder,  derfor  var  heller  ingen  mere  egnet 
til  at  forestaa  Udgivelsen  af  „Monumenta",  der  længe  i  Waitz  havde 
havt  en  af  sine  kyndigste  og  virksomste  Medarbejdere.  Til  denne 
Stilling  kaldtes  han  1875,  efter  at  Pertz  nogle  Aar  forinden  var 
traadt  tilbage. 

En  anden  Lærd,  som  i  mange  Aar  var  Lærer  ved  Kiels  Universitet 


48 


J.  G.  DROYSEN 


(senere  i  Berlin)  og  virkede  med  i  det  holstenske  Røre,  /.  G.Droysen, 
fremholdt  stadig  som  Historikernes  Phgt  at  udrette  et  politisk  Ar- 
bejde. I  de  Værker,  som  Droysen  skrev  om  „Alexander  den  Store" 
(1833)  og  om  „Hellenismens  Historie"  (1836—43,  2  Bd.),  tager  han 
afgjort  Parti  for  den  dumdristige,   stærke  Erobrer,  der  formentlig 

havde  Folkenes  Vel 
for  Øje,  han  påavi- 
ser de  makedoniske 
Kongers  Bestræbel- 
ser for  at  bevare  den 
hellenske  Kultur,  og 
han  trækker  paa 
Skulderen  ad  de 
splidagtige,  svage 
Grækerstater.  I  sin 
Skildring  af  den  ty- 
ske „Frihedskrig" 
overfor  Napoleon  ta- 
ler han  Fædrelands- 
kærlighedens Sag  og 
i  sin  omfattende  Bio- 
grafi af  en  af  Helte- 
ne fra  denne  Tid, 
Feldmarskal  Grev 
York,  fremhæver  han 
den  preussiske  Ar- 
més nationale  Ka- 
rakter og  Evne  til  at 
give  Folket  moralsk 
Kraft.  Droysens  Ho- 
vedværk „Den  preussiske  Politiks  Historie"  (1855 — 86,  14  Bd.)  kan 
vække  Opmærksomhed  allerede  ved  sin  Titel.  Det  var  vel  hidtil  ret 
uhørt  at  skildre  en  Stats  Politik  gennem  Tiderne;  Emnet  maatte  sy- 
nes splittet  og  revet  løs  fra  andre  Sider  af  Landets  Udvikling,  naar 
da  ikke  en  fælles  stor  Linie,  maaske  et  fra  en  tidlig  Tid  tilsigtet  Maal, 
kunde  paavises.  Men  dette  var  netop  Droysens  Tanke.' Lige  fra  den 
Tid,  da  Frederik  af  Hohenzollern  af  Kejser  Sigismund  forlenedes 
med  Brandenburg,  havde  denne  Fyrsteslægt  formentlig  fulgt  Planer, 
der  sigtede  til  hele  Tysklands  Vel,  og  stræbt  hen  imod  at  samle  alle 
tyske  Folkestammer  til  Enhed.  Droysen  paaviste,  hvad  disse  Fyrster, 


Fig.  11.  Johann  Gustav  Droj'sen. 

der  havde  et  Land  uden  rimelige  Grænser  og  uden  store  Rigdoms- 
kilder, skridtvis  var  naaede  til  ved  altid  udholdende  at  kæmpe  for 
at  bevare  Landet,  at  holde  det  rustet,  at  afrunde  og  at  udvide  det. 
Værket,  der  støttede  sig  til  omfattende  Arkivstudier,  naaede  til  Syv- 
aarskrigens  Tid.  Det  har  en  stor  Værdi  ved  mange  af  dets  Under- 
søgelser, ved  dets  overskuende  og  samlende  Betragtninger,  men  dets 
Hovedsætning  er  kun  en  Afspejling  af  et  Nutidsøn  ske,  og  den  er  ikke 
bleven  godkendt  af  nogen  af  de  mange  udmærkede  Forskere,  der 
senere  har  studeret  disse  Emner,  de  har  ikke  hos  de  brandenburgske 
Herskere  truffet  en  Politik,  der  viste  almentjske  Interesser  eller 
pegede  hen  mod  en  tysk  Enhedsstat  som  Maal.  Det  er  karakteristisk, 
at  Droysen  ikke  som  flere  andre  af  det  liberale  Partis  Historikere 
nærede  nogen  Frygt  for  en  stærk  Statsmagt  eller  for  Muligheden  af 
el  militært  Vælde. 

Man  gør  næppe  Uret  ved  at  regne  Tysklands  største  Lærde  i  de 
sidste  Menneskealdre,  Th.  Mommsen  (født  i  Eidersted),  hen  til  den 
preussiske  historiske  Skole,  hvor  meget  han  end  tillige  var  Filolog 
og  Jurist.  I  en  Del  Aar  var  Mommsen  Rigsdagsmand  og  stillede  sig 
under  Bismarcks  Fane,  om  han  end  senere  bekæmpede  hans  Planer 
for  en  indre  nykonservativ  Styrelse,  han  var  en  Beundrer  af  Magt, 
der  overfor  den  besejrede  faar  Karakter  af  Ret,  han  finder  den  Sejr- 
herre stor,  der  tilgiver  den  overvundne,  han  har  intet  tilovers  for 
Demokrati  og  kan  være  blottet  for  Medfølelse  med  de  ringe  stillede. 
Mommsen,  der  gennem  et  halvt  Aarhundrede  (fra  1858)  var  Pro- 
fessor i  Berlin,  ynder  at  lade  politiske  Udtryk  fra  vor  Tid  indgaa  i 
Fremstillingen  af  Oldtidens  Samfund,  han  kan  lade  sig  rive  ud  af 
Kurs  ved  Nutidssynspunkter,  ubehersket  kan  han  udslynge  Haans- 
ord  mod  andre  Lande.  Men  han  er  en  Lærd  og  Videnskabsmand  af 
enestaaende  Omfang  og  Dybde,  ved  sin  Mangesidighed  bringer  han 
saadanne  Forjskere  i  erindring  som  Erødrene  Humboldt  ved  Aar- 
hundredets  Begyndelse. 

Strængt  taget  er  Mommsens  „Romerske  Historie"  (1849 — 85)  hans 
eneste  historiske  Arbejde,  og  han  førte  det  ikke  til  Ende.  Efter  i  tre 
Bind  at  have  fortalt  Roms  Historie  indtil  Cæsars  Død,  opgav  han  at 
skrive  om  Kejsertiden,  hvis  Herskere  ikke  huede  ham  og  som  han 
ikke  fandt  lærerig  for  Nutiden.  Dog  fortalte  Mommsen  i  et  glimrende 
femte  Bind  de  romerske  Provinsers  Historie  indtil  Diokletian,  man 
lærte  at  se  disse  Landsdeles  rolige  Tilstande,  hvor  haard  end  Striden 
kunde  være  i  Rom,  og  hvorledes  de  udviklede  sig  til  at  danne  Grund- 
laget for  de  senere  opstaaede  Stater.  Det  hele  Værk  er  skrevet  med 

Joh.  Steenstrup  4 

Ild  Og  Myndighed,  djærvt  i  sin  Linieføring  og  baaret  af  en  dyb  Ind- 
sigt i  Institutionerne,  hvis  Udvikling  Mommsen  anser  det  for  en 
Hovedopgave  at  fremstille.  Han  kalder  sig  selv  Niebuhrs  Elev;  han 
afviger  dog  fra  ham  i  Vurderingen  af  Krønikerne  som  Kilder,  men 
han  viser  Forsigtighed  i  at  benytte  Traditionen.  Fremfor  alt  søger 

han  at  anvende  det 

uhyre  Materiale  af 
Indskrifter,  der  nu 
var  bleven  fremdra- 
get og  ved  hvis  Ud- 
givelse Mommsen 
var  Hovedleder  og 
gjorde  det  mest  om- 
fattende Arbejde.  I 
øvrigt  bygger  han 
sin  Fremstilling  paa 
etnografiske  Studier, 
der  hviler  paa  hans 
Kendskab  til  de  gam- 
le italiske  Sprog,  han 
støtter  sig  til  Beviser, 
hentede  fra  Kunst- 
værker og  Littera- 
turminder, til  Be- 
tragtninger over  den 
italienske  Jordbund 
og  dens  Anvendelse, 
til  Undersøgelser  over 
de  økonomiske  Til- 
stande, 
I  sin  vidtomfattende  litterære  Virksomhed  har  Mommsen  belyst 
talrige  Sider  af  Oldtidens  og  den  begyndende  Middelalders  Kultur- 
liv; vi  kan  nævne  hans  romerske  Statsret  og  Strafferet,  hans  Under- 
søgelser over  de  Kristnes  Stilling,  hans  Udgaver  af  de  gamle  Forfat- 
tere, men  vi  har  dog  saa  kun  angivet  en  mindre  Del  af  hans  litte- 
rære Gerning.  Mommsens  Stil  er  ikke  netop  ædel,  men  fuld  af  Liv 
og  Slagord,  han  kan  udmalende  skildre  Begivenheder,  men  har  frem- 
for alt  en  Evne  til  træffende  at  karakterisere  Personer. 

Den  mest  udprægede  Repræsentant  for  den  preussiske  Skole  og 
den  Historiker,  der  i  Evne  til  at  skildre  naaede  højere  end  nogen  af 

Aarhundredets  tyske  Forfattere,  var  Sachseren //emrfc7i  i;.  Treitschke. 
Han  havde  af  Dahlmann  lært  at  gøre  Politik  og  Nutids  Krav  til  det 
øverste  Synspunkt,  han  havde  kun  skrevet  Artikler  i  Blade  og  Tids- 
skrifter, da  han  ansattes  som  Professor.  Efter  at  have  været  liberal, 
men  imod  enhver  Radikalisme,  som  han  opfattede  som  ikke-fædre- 
landsk,  blev  han 
konservativ,  An- 
tisemit og  ivrig 
Tilhænger  af  Bis- 
marck,  mod 

hvem  han  i  Ti- 
den før  Sadowa 
havde  kæmpet 
hæftigt.  Snart 
blev  Treitschke 
Ministerens  højt- 
vurderede  Støtte; 
med  sin  glimren- 
de Veltalenhed 
og  sprudlende 
Pen  arbejdede 
han  for  en  fuldt- 
rustet  Hær  og 
for    en     Flaade; 

gammelagtigt 
Lensvæsen  og 
Byrokrati  kunde 
være  godt,  naar 
det  blot  var 
stærkt,    en    tysk 

Enhedsstat,  med  Fjærnelse  af  Østerig  og  med  Preussen  som  Fører, 
maatte  være  Maalet.  Treitschke  vil,  at  Borgeren  skal  være  opfyldt  af 
Statspligt,  at  Historikeren  skal  være  Politiker  og  fælde  sin  Dom  efter 
Statens  Tarv,  ikke  efter  Moralen,  kun  den  lidenskabelige  kan  fortolke 
Historien  i  al  dens  Sandhed,  kun  den  djærve  kan  ruske  et  forfinet 
Slægtled  op  af  Dvale  („saa  længe  vi  synger  ved  det  skummende  Bæ- 
ger, synes  vi  altid  være  én  Nation;  kommer  det  til  Handling,  er  vi 

33")- 

Treitschkes  Tale  lyder,  foruden  fra  hans  Kateder  —  han  var  1874 
bleven  Professor  i  Berlin  —  fra  talrige  Artikler  i  „Preussische  Jahr- 

4* 

biicher",  hvis  Leder  han  var,  men  dernæst  fra  hans  Hovedværk 
„Tysk  Historie  i  det  19.  Aarh."  (det  naaede  til  1848;  1879—94,  5  Bd.). 
Værket  er  præget  af  hele  hans  Personlighed,  ærligt,  men  umaade- 
holdent,  ofte  med  en  skrigende  Ensidighed,  saaledes  naar  han  lov- 
priser Frederik  II  for  at  have  fattet  Tanken  om  Polens  Deling  og 
gennemført  den,  det  bygger  paa  de  mest  omfattende  Studier  i  Arki- 
verne og  paa  et  nøje  Kendskab  til  Litteraturen  i  al  dens  Mangfoldig- 
hed lige  fra  Blade,  Brochurer  og  Tidsskrifter  til  Hovedværker,  hans 
Skildringer  af  Digtere  og  Videnskabsmænd  er  livfulde  og  rammende. 
Treitschkes  Iagttagelser  over  Stemninger  og  Folkebevægelser  paa  de 
enkelte  Tidspunkter  viser  et  Seerblik.  Han  tegner  med  glimrende 
Humor  Livet  i  de  tyske  Smaastater,  enhver  særlig  sydtysk  Patriotisme 
bliver  revset,  af  de  tyske  Fyrster  giver  han  træffende  Karakteristiker, 
derimod  karikerer  han  Udlandets  Regenter.  Hans  Fortællemaade  er 
fuld  af  Sang  og  Farve,  han  har  ikke  denne  fortrydelige  Tone  som 
Droysen  og  end  mere  Dahlmann,  han  bruser  paa,  men  er  altid  kamp- 
glad og  sejrsvis,  „jeg  kunde  ikke  ønske  at  leve  i  nogen  anden  Tids- 
alder!" Men  hvor  livfuld  hans  Stil  end  er,  viser  dens  mange  abstrakte 
Betegnelser,  dens  smykkende  Adjektiver  og  hyppige  Kraftudtryk 
ikke  nogen  fintfølende  Smag. 

Ranke  og  Waitz  reves  bort  paa  samme  Tid  (1886),  en  halv  Snes 
Aar  senere  Sybel  (1895)  og  Treitschke  (1896),  Mommsen  levede  ind- 
til 1903.  Som  med  en  skarp  Streg  afsluttedes  saaledes  den  tyske 
Historieskrivnings  mest  glimrende  Periode,  da  de  Tyske  gik  forrest 
i  denne  Videnskab.  Talrige  dygtige  Kræfter  kunde  endnu  fortsætte 
det  begyndte  Arbejde,  men  ingen  af  dem  førte  Høvdingemærke.  Maa- 
ske  peger  dette  Forhold  paa,  at  der  var  Sider  af  den  tyske  Forsk- 
ning, som  indebar  Vanskeligheder  eller  bragte  Farer. 

Den  preussiske  Skole,  hvis  første  Mænd  ikke  var  fødte  i  Preussen, 
var  kommen  langt  fra  det  Maal,  hvorom  den  tyske  Forskning  op- 
rindelig havde  samlet  sig  under  sin  skønne  Fane,  at  naa  til  Sand- 
heds Erkendelse  og  intet  andet,  den  var  bleven  taget  stærkt  i  Tjene- 
ste som  politisk  Vejleder  og  som  Folkeopdrager.  Der  var  bleven  hyl- 
det en  Lære  om  at  Styrke  er  Livets  eneste  Maal,  Staten  en  Leviathan, 
som  sluger  alles  Villie;  i  Stedet  for  den  i  Aarhundredets  Begyndelse 
raadende  Medfølelse  med  de  besejrede  kaster  man  Sværdet  i  den  syn- 
kende Vægtskaal  med  et:  Væ  victisl  Der  maatte  med  de  store  Histo- 
rikeres Bortgang  komme  et  Omslag.  Men  ogsaa  ved  Forskningsmaa- 
den  var  der  Brøst.  Den  stærke  Betonen  af  „Metodelære",  en  noget 
ensidig  Dvælen  ved  „Kildekritik",  ofte  af  rent  formel  Karakter  som 

en  Art  Fingersætning,  den  store  Dyrkelse  af  Detailundersøgelse,  Over- 
bærenhed overfor  Skrifter,  der  blot  mekanisk  indsamlede  Stof  — 
saadanne  Indvendinger  kunde  rejses  imod  det,  der  var  ydet,  og  de 
tog  sig  mere  grelt  ud,  fordi  Tallet  af  de  arbejdende  var  saa  over- 
ordentlig stort.  Dertil  kom,  at  Forskningen  i  saa  høj  Grad  var  ud- 
gaaet  fra  Katederkredse  og  præget  af  en  stærk  Indordning  i  „Skoler", 
man  maatte  næsten  længes  efter  de  selvuddannede,  endog  efter  „Ene- 
boere", som  kom  med  et  ufaglært  Syn,  eller  efter  Mænd,  som  kun 
havde  levet  i  Livets  Bulder.  Hvor  herligt  et  Minde  end  Aarhundredet 
havde  sat  sig  ved  at  udgive  „Monumenta"  og  forfatte  „Jahrbiicher 
des  deutschen  Reichs",  syntes  der  derved  lagt  Beslag  paa  alt  for 
mange  Kræfter  og  Undersøgelserne  at  være  ledede  ind  i  for  snævre 
Kanaler. 

Men  det  er  vist,  at  Historieskrivningen  havde  i  Tyskland  faaet  den 
største  Betydning  for  det  offentlige  Liv  og  hjulpet  med  til  at  bringe 
Tyskland  „i  Sadlen".  Naar  Sybel  ved  at  grunde  sit  Tidsskrift  havde 
ønsket  at  paavirke  „Livet,  den  offentlige  Mening  og  Dannelsen",  var 
dette  i  højeste  Grad  lykkedes. 


10.  DE  FRANSKE  HISTORIKERE  I  KEJSERDØMMETS  TID 
OG  UNDER  REPUBLIKKEN 

Det  mærkes  ikke  paa  Napoleon  III's  Tid,  at  de  historiske  Arbejder 
særlig  præges  af  en  politisk  Tendens.  Kejserens  Interesse  for  Cæsars 
Historie  foranledigede  enkelte  Undersøgelser  om  Gallerkrigene  i  Til- 
slutning til  hans  eget  Arbejde  herom.  Ogsaa  udkom  der  Skrifter  med 
Bestræbelse  for  at  forny  Glansen  om  den  første  franske  Kejser.  No- 
gen Tendens  i  denne  Retning  kan  man  dog  ikke  tillægge  det  Værk, 
der  rundt  om  i  Verden  tændte  ny  Interesse  for  Napoleon  I  og  for 
Studiet  af  hans  Historie,  nemlig  Thiers'  „Konsulatets  og  Kejserdøm- 
mets Historie"  (1845—62,  20  Bd.).  De  to  første  Bind  deraf  var  ud- 
kommet allerede  1845,  da  det  jo  ikke  kunde  vides,  at  et  nyt  Kejser- 
dømme vilde  opstaa;  Thiers'  eget  politiske  Ideal  var  desuden  et  kon- 
stitutionelt Kongedømme,  og  i  hvor  høj  Grad  han  end  beundrede 
Bonapartes  Genialitet  som  Feltherre  og  Styrer,  misbilligede  han  hans 
enevældige  Optræden,  forkastede  hans  udenrigske  Politik  i  de  senere 
Aar  og  fordømte  hans  „vanvittige"  Overgreb  baade  mod  Spanien  og 
Rusland.  Snarere  lader  Thiers  sig  hilde  af  sin  nationale  Følelse,  hvad 
der  let  maatte  blive  Tilfældet,  da  han,  der  i  saa  rigt  Maal  har  be- 

nyttet  franske  Arkiver  og  ligeledes  Meddelelser  fra  samtidig  levende, 
ikke  har  i  nogen  større  Maalestok  raadspurgt  udenlandske  Kilder, 
især  ikke  tyske.  Thiers  kræver  som  en  Hovedegenskab  hos  Histori- 
keren, at  han  har  Intelligens,  han  forklarer  det  nærmere  ved,  at  han 
skal  have  en  forstaaende  Opfattelse,  se  Sagens  Kærne  og  vurdere  den 
i  dens  Sammenhæng.  Ingen  vil  kunne  nægte  Thiers  en  saadan  Intel- 
ligens. Han  er  en 
erfaren  Politiker, 
der  forstaar  sig  paa 
Statssager,  Finanser 
og  Administration. 
Han  har  ved  de  om- 
hyggeligste Studier 
søgt  at  trænge  ind  i 

Krigsførelsens 
Kunst.  Dertil  kom- 
mer, at  Thiers  har 
en  flydende  Fortæl- 
ling, en  Klarhed  i 
sin  Beretning  uag- 
tet al  dens  Kund- 
skabsfylde, en  ejen- 
dommelig, af  sund 
Sans  præget  Natur- 
lighed, hvormed 
den  kunstløse,  ret 
borgerlige  og  dog 
varme  og  sympate- 
tiske Stil  stod  i 
Samklang.  Værkets 
brede  Fremstilling 
viste  ingen  højtflyvende  Aand,  men  uvilkaarlig  rykkede  den  Læse- 
ren ind  i  det,  som  syntes  virkelig  foregaaet,  om  det  end  snarere  var 
Tidernes  reelle  Forhold  end  deres  aandehge  Luft,  deres  Tanker  og 
Stemninger,  der  traadte  ham  i  Møde. 

Lanfrey  tog  til  Orde  imod  Thiers  i  et  udførligt,  af  personlig 
Uvillie  mod  det  andet  Kejserdømme  præget  Værk  (1867 — 75,  5  Bd.), 
han  søgte  paa  mange  Maader  at  nedsætte  Napoleons  Talent  og  Re- 
sultaterne af  hans  Gerning,  men  den  Berigtigelse,  som  Thiers'  Frem- 
stilling i  høj   Grad  trængte  til,   er   senere  bleven  givet  i  langt  be- 

Fig.  14.  Louis  Adolphe  Thiers.  Efter  Maleri  af  Bonnat. 

lydeligere  Arbejder  af  franske  Historikere  (saaledes  Sorel,  A.  Van- 
dal, Masson,  Houssaye),  ligesom  af  udenlandske. 

Vi  har  omtalt  Mignet's  første  Fremtræden  og  hans  Værk  om  den 
franske  Revolution;  han  skulde  paa  samme  Maade  som  Ranke  blive 
gennem  flere  Menneskealdre  en  udholdende  Arbejder  i  Historiens 
Tjeneste.  I  henved  et  halvt  Aarh undrede  holdt  Mignet  som  Sekretær 
i  „Académie  des  sciences  morales  et  politiques"  sine  træffende  Min- 
detaler over  afdøde  Personligheder,  han  var  en  lige  saa  fm  og  har- 
monisk Skikkelse  som  den  tyske  Lærde  og  havde  som  ham  Evne 
til  forstaaende  at  trænge  ind  i  Tider  og  Personligheder,  han  støttede 
sig  som  Ranke  i  sin  Forskning  særlig  paa  diplomatiske  Aktstykker, 
som  han  tolkede  med  Snildhed  og  Grundighed.  I  Studiernes  Omfang 
og  i  Rækkevidden  af  hans  Resultater  kan  dog  Mignet  paa  ingen 
Maade  sammenlignes  med  Ranke.  Mignets  Bøger  om  Karl  V's  Tron- 
afsigelse,  hvis  politiske  Baggrund  han  belyste,  om  Filip  H's  og 
Marie  Stuarts  Tidsalder,  hans  Værk  om  den  spanske  Arvefølgekrig 
og  om  Indledningen  til  den  er  grundmurede  og  oplysende  Skrifter, 
der  fremdrager  nye  Emner  til  Behandling,  de  er  forfattede  uden 
Hjertebanken,  men  gennemskinnede  af  klare  Tanker  og  smykkede 
af  en  ligevægtig  Dom.  De  vil  kunne  staa  som  Forbilleder  for  alle 
dem,  der  ønsker  at  arbejde  ærligt  i  Historiens  Tjeneste,  men  ikke 
tillægger  sig  Evner  til  at  bryde  ny  Bane  eller  har  Villie  til  at  ægge 
med  dristige  Paastande.  Mignet  er  ret  en  Repræsentant  for  Retnin- 
gen i  Tiderne  efter  1830,  da  man  sætter  sig  til  Ro  i  det  historiske 
Stof,  søger  at  ordne  og  udnytte  det,  men  vil  frigøre  sig  for  politiske 
Formaal  eller  for  at  beherskes  af  det  æstetisk  tillokkende. 

I  Aaret  1864  udkom  et  Arbejde,  der  røbede  en  selvstændig  og 
usædvanlig  Forskning.  Den  yngre  Lærde  Fustel  de  Coulanges  ud- 
sendte sin  Bog  om  „Bystaten  i  Oldtiden".  Det  paavistes  her,  i  hvil- 
ken Grad  de  gamle  Bysamfund  var  byggede  paa  den  religiøse  Be- 
kendelse, især  den  folkelige  Tro,  som  mulig  ikke  var  helt  den  of- 
ficielle, det  godtgjordes  fremfor  alt,  at  Ærefrygt  for  eller  endog  en 
Dyrkelse  af  de  hensovede  Medlemmer  af  Slægten  var  et  Midtpunkt 
i  Familien  og  ogsaa  blev  et  betydningsfuldt  Grundlag  for  Samfunds- 
bygningen, endvidere  lærtes  det,  hvorledes  Forandringer  i  denne  re- 
ligiøse Opfattelse  kunde  føre  til  Ændringer  i  Bysamfundets  Forfat- 
ning. Om  der  end  i  Betragtningen  var  meget  overdrevent,  var  Re- 
ligionens store  Betydning  i  de  gamle  Samfund  med  Rette  fremdra- 
get. Fustel  havde  i  sit  Arbejde  anvendt  Sammenstillinger  fra  forskel- 
lige Lande  og  etnografiske  Paralleler,  senere  tog  han  dog  i  sin  Forsk- 

ning  bestemt  Afstand  fra  Beviser  ad  denne  Vej,  han  afviste  enhver 
Forklaring  ved  Hjælp  af  Race,  Nationalitet  og  geografisk  Omgivelse, 
enhver  Formodning  om  Kulturtrin,  der  kommer  igen  til  ulige  Tider, 
ethvert  Sigte  mod  Nutidens  nationale  Spørgsmaal  eller  dens  Politik, 
enhver  Tanke  om  et  Verdensmaal  for  Udviklingen;  han  vilde  bygge 

udelukkende        paa 
Kildestederne  og  de- 
res    Tolkning,     un- 
derligt nok  dog  uden 
nogensinde  at  raad- 
spørge     Manuskrip- 
ter. Fustel  ansaa  sig 
for   Elev   af   Guizot 
og  Tocqueville,  hvad 
der    var    rigtigt    for 
saa  vidt  at  Staternes 
Forfatning,  deres  In- 
stitutioner og  de  so- 
ciale   Forhold    bag 
ved  dem  ogsaa  var 
Emne\:    for    Fusteis 
Forskning,        hvor- 
imod han  ikke  til- 
lagde  Indvirkninger 
udgaaede  fra  en  en- 
kelt      Personlighed 
Betydning.  I  en  lang 
Række  Arbejder,  der 
senere  er  samlede  i 
Værket    „De    politi- 
ske Institutioners  Historie  i  det  gamle  Frankrig"  (1875—92,  5  Bd.) 
behandlede  Fustel  især  Oldtidens  Slutning,  Galhens  Historie  i  Kej- 
sertiden og  da  Germanerne  fik  Herredømme  i  Landet,  Styrelsen  un- 
der Merovingerne  og  paa  Karolingertiden.  I  disse  grundige  Under- 
søgelser påaviser  han  Romernes  gode  Styrelse  af  Gallien  og  hævder, 
at  Frankerne  ikke  vandt  Herredømme  i  Landet  ved  nogen  Erob- 
ring, derimod  som  Følge  af  en  fredelig  Bosættelse.  I  den  store  Strid 
om  Lensvæsenets  Herkomst,  hvori  baade  tyske  og  franske  Lærde 
har  deltaget,  tager  han  ikke  Parti  hverken  for  den  romanistiske  eller 
den  germanistiske  Opfattelse,  men  han  har  dog  i  høj  Grad  betonet 


Fig.  15.  N.  D.  Fustel  de  Coulanges. 

Værdien  og  Varigheden  af  de  romerske  Institutioner  og  bestridt  Styr- 
ken eller  Fylden  af  den  af  Germanerne  bragte  Kultur;  Lens  væsenet 
har  havt  sit  naturlige  Udspring  i  de  i  Gallien  bestaaende  Tilstande. 
Overalt  hævder  Fustel  som  Princip  for  Forskningen,  at  det  gælder 
om  at  holde  sig  til  Kildeteksten  og  at  trænge  dybt  ind  i  dens  For- 
staaelse  —  andre  Kilder,  som  Indskrifter,  Mønter  og  lign.,  benytter 
han  ikke  —  han  tror,  at  han  ad  den  paapegede  Vej  kan  naa  til  det 
uigendrivelig  sikre,  han  indskærper  næsten  paa  en  skræmmende 
Maade  Kravet  om  at  sige  Sandhed,  og  han  hævder,  at  Historie  er 
det  vanskeligste  af  alle  Fag. 

Over  talrige  Spørgsmaal  har  Fustel  de  Coulanges  bragt  Klar- 
hed ved  disse  i  det  skønneste  Sprog  skrevne  Undersøgelser.  Hans 
skarpt  gennemførte  Metode  har  paavirket  mange  Elever,  men  de 
stærke  Lyskast,  der  udgaar  fra  hans  Studier,  maa  dog  maaske  siges 
mere  at  gøre  Tjeneste  paa  Søgelysets  Maade  til  at  afdække  det  halv- 
dunkle end  at  lade  os  se  Fortiden  i  det  Dagslys,  hvori  den  er  fore- 
gaaet. 

Under  det  andet  Kejserrige  var  den  Aand  og  Luftning,  der  ud- 
mærkede fransk  Historieskrivning,  meget  forskellig  fra  den,  der 
raadede  i  det  tyske  Rige.  Man  stræbte  mindre  hen  imod  en  møjsom- 
melig Beskæftigelse  med  Enkeltheder,  som  først  efterhaanden  kunde 
føre  til  en  Belj'^sning  af  Personer  eller  Tidsaldre,  man  fornægtede 
ikke  denne  Vej,  men  hævdede,  at  der  ogsaa  kunde  naas  holdbare 
Løsninger  ved  en  mere  direkte  Betragtning,  Tanken  om  at  gribe 
Aanden  i  en  Tid  eller  at  forstaa  en  Personlighed  tilbunds  kunde 
være  vejledende  for  det  videre  Studium,  foruden  at  den  havde  den 
Fordel  straks  at  yde  en  Tilfredsstillelse  for  Anskuelsen.  Edgar  Quinet 
har  arbejdet  paa  denne  Maade.  Allerede  i  Bogen  om  „Italiens  Revo- 
lutioner" (1848 — 52)  søgte  han  ved  at  studere  de  Omvæltninger,  som 
Italien  havde  undergaaet  i  politisk  Henseende,  i  sociale  Forhold 
eller  indenfor  Litteraturen,  at  finde  Landets  og  Folkets  egentlige  Sjæl 
og  Grunden  til,  at  det  blev  saa  splittet  og  til  enkelte  Tider  saa  af- 
mægtigt. Quinet  er  den  filosoferende  Gransker  og  sætter  sin  Selvstæn- 
dighed højt,  saaledes  som  han  viste  det  i  Bogen  om  den  franske  „Re- 
volution" (1865),  hvor  han  vel  berømmer  denne  for  at  have  reddet 
Friheden,  men  fordømmer  den  for  mange  af  dens  Gerninger,  saa- 
ledes særlig  for  dens  Holdning  overfor  Religionen.  Quinet  var  saa- 
ledes naaet  til  en  anden  Opfattelse  end  hans  kære  Ven  Michelet, 
men  han  var  ogsaa  i  Modsætning  til  Vennen  bleven  Kristendom- 
men tro;   iøvrigt  rettede  de  begge  hidsige   Angreb   paa  Jesuiterne. 

Quinel  deltog  i  Februarrevolutionen,  under  det  andet  Kejserdømme 
levede  han  i  Landflygtighed. 

Især  var  der  dog  paa  den  Tid  naaet  et  Mesterskab  i  Portrætstu- 
diet. Sainie-Beuve  havde  allerede  ved  sit  uforlignelige  Værk  over 
,.Port-Royal  og  Jansenisterne"  (1840 — 48,  5  Bd.)  lagt  en  Evne  for 
Dagen  til  at  trænge  ind  i  de  mest  forskellige  Skikkelsers  Egenart, 
han  havde  forstaaet  ikke  blot  at  vise  fuld  Retfærdighed,  men  at  om- 
slutte ogsaa  de  Personligheder  med  Sympati,  hvis  Standpunkt  var 
fjernt  fra  hans  eget.  I  talrige  Afhandlinger,  især  de  berømte  Mandags- 
Artikler  i  „Constitutionnel"  (Causeries  du  lundi)  tegnede  han  Bil- 
leder af  Mænd  og  Kvinder  fra  mange  Tider  og  i  de  mest  forskellige 
Virksomheder.  Allerede  Villemain  havde  ladet  Litteraturhistorien 
samle  sig  om  Værket  i  dets  Forhold  til  det  Samfund,  hvori  det  op- 
stod, Sainte-Beuve,  der  ingensomhelst  æstetisk  Formel  havde  at  an- 
vende, vilde  kun  forstaa  og  tolke,  og  han  besad  den  fineste  Sans  for 
at  finde  det  for  en  Forfatter  betegnende,  hans  Evners  Styrke  og  Svag- 
hed, de  Træk,  der  maatte  stamme  fra  hans  Oplevelser  eller  viste 
Paavirkning  af  hans  Omgivelser. 

Hos  to  Forfattere  kom  da  ogsaa  disse  Sider  af  Historieskrivningen 
særlig  frem. 

Hippolyte  Taine  begyndte  som  Positivist  af  Comtes  Skole,  dog  med 
et  Præg  af  Idealisme,  som  han  senere  beholdt,  og  med  en  udpræget 
psychologisk  Interesse,  hvad  Positivisterne  sjælden  besad.  Spekula- 
tivt gik  han  ikke  til  Værks,  men  tog  de  faste  Kendsgerninger  til  Ud- 
gangspunkt, han  stræbte  mod  den  samme  Realisme  som  Balsac  og 
senere  Flaubert  i  Skønlitteraturen,  som  Meissonier  og  Millet  i  Maler- 
kunsten. Han  ønskede  ligesom  Positivisterne  at  finde  Love  paa  Na- 
turvidenskabens Maade,  han  vilde  forklare  de  menneskelige  Person- 
ligheder som  frembragte  ved  en  Række  Betingelser,  udgaaede  saa  at 
sige  med  Nødvendighed  af  det  Milieu,  hvorfra  de  stammede  —  alle- 
rede Lamarck  og  Comte  har  Milieu  som  biologisk  Begreb,  men  Taine 
udvidede  det  stærkt  ved  at  fremhæve  de  aandelige  Omgivelser  —  af 
den  Race,  de  tilhørte,  og  af  Aanden  i  Samtiden,  endvidere  bestemte 
ved  den  i  deres  Sjæl  herskende  Evne.  Ved  Hjælp  af  denne  sidste 
kunde  man  finde  en  Løsning  til  Forstaaelse  af  Personligheden  og 
næsten  udtrykke  den  ved  en  Formel  (i  Bogen  om  Livius  støder  Taine 
saaledes  med  sin  anatomiske  Kniv  paa:  Taleren).  I  hans  ypperlige 
Værk  over  „Den  engelske  Litteraturs  Historie"  (1863,  4  Bd.)  kom- 
mer de  nævnte  Tanker  til  Orde.  Han  giver  her  en  Fremstilling  af 
det  engelske  Folks  Aand,   men  Taine  finder  i  Virkeligheden  langt 

flere  Egenskaber  hos  det  end  dem,  der  kan  udledes  af  Race,  Klima, 
Næringsmidler  og  den  normanniske  Erobring  af  Landet.  Værkets 
Hovedværdi  ligger  i  Taines  træffende  Karakteristik  af  mange  For- 
fattere og  i  hans  Syn  for,  hvordan  deres  Værker  afspejler  Tidens 
Aand  og  Røre. 

Af  de  samme  Tanker  bæres  hans  store  Arbejde  fra  de  senere  Aar 
om  „Den  gamle 
Styrelse"  med 
dets  Fortsættelse 
om  Revolutionen 
og  Napoleons 

Tidsalder  (1876— 
94,  6  Bd.,  de  har 
Fællestitlen  „Les 
origines  de  la 
France  contem- 
poraine").  Taine 
havde  forberedt 
sig  til  dette  Ar- 
bejde ved  omfat- 
tende Studier  i 
Arkiverne,  han 
vilde  fortsætte  og 
videre  udvikle, 
hvad  Tocqueville 
havde  begyndt, 
men  medens  den- 
ne især  havde  un- 
dersøgt Styremaa- 
den  og  Institutio- 
nerne, sigtede  Tai- 
ne imod  at  fmde  det  franske  Folks  intellektuelle  og  moralske  Til- 
stande. Han  fremdrog  her  den  klassisk-romerske  Aand,  der  uudryd- 
delig hænger  ved  de  Franske,  denne  Aand,  der  har  den  store  Hang 
til  at  skematisere,  til  Abstraktioner  og  Formler,  og  som  ynder  i 
Mennesker  at  se  Typer,  ikke  Skikkelser  af  Kød  og  Blod.  Som  „den 
klassiske  Aand"  har  raadet  i  det  franske  Drama,  i  Oplysningstidens 
Filosofi,  i  Rousseaus  „Samfundspagt",  saaledes  kommer  den  frem 
i  Jakobinernes  skematiske  Ordning  af  et  Samfund  af  „Borgere",  som 
var  disse  ikke  Franskmænd  af  Afstamning  og  bundne  ved  Tradi- 

Fig.  1(5.  Hippolyte  Taine.  Efter  Maleri  af  Bonnat, 

tioner,  den  viser  sig  i  deres  efter  Teorier  og  Systemer  skrevne  For- 
fatning. Den  samme  Aand  fmder  Taine  i  Napoleons  symmetrisk  byg- 
gede Stat,  hvor  Kejseren  er  et  og  alt,  men  Borgeren  intet,  hvor 
Skolerne  støber  Ungdommen  i  ensartet  Form  uden  aandelig  Selv- 
stændighed, og  hvor  Konkordatet  afføder  en  Kirkeordning  i  Lighed 
med  Pavens  Almagt,  medens  enhver  fri  Rørelse  er  slaaet  ned  og 
Eftervirkningen  bliver  en  ultramontan  Kirke,  ganske  i  Strid  med 
den  gamle  gallikanske  Aand.  løvrigt  bestemmer  Taine  Napoleon 
som  en  italiensk  Kondottiere,  han  beundrer  hans  Geni  som  Hær- 
fører og  Administrator,  han  erkender  hans  Tankers  uudtømmelige 
Rigdom,  ligesom  Udholdenheden  baade  i  hans  Handlinger  og  Drøm- 
me, men  han  sætter  hans  menneskelige  Egenskaber  lavt. 

Taines  Paavisning  af  den  klassiske  Aand  virker  slaaende,  men 
den  praktiske  Tocqueville  havde  ikke  havt  det  nødvendigt  at  ar- 
bejde med  et  saa  mægtigt  Begreb;  Taine  har  ogsaa  tildelt  den  for 
stor  en  Virkemagt,  og  han  har  i  Samfundets  Væv  overset  Gærings- 
stoffer af  anden  Art,  han  har  ikke  i  tilstrækkelig  Grad  udstrakt  sin 
Undersøgelse  til  de  materielle,  sociale  Forhold  eller  til  alle  Bestand- 
dele af  Borgerstanden  og  dens  mere  intime  Liv.  Taine  har  sammen- 
skrevet et  Synderegister  for  Revolutionens  Mænd  og  har  paavist 
Rædsler  og  Grusomheder  i  større  Omfang  end  det  hidtil  var  kendt, 
men  han  har  altfor  lidt  betonet  Omvæltningens  blivende  Frugter. 
Den  anvendte  logiske  Metode,  der  tror  saa  fast  paa,  at  det  klare 
ogsaa  maa  være  det  sande,  har  hævnet  sig  paa  dens  Ophavsmand 
og  gjort  hans  Opfattelse  i  høj  Grad  ensidig.  Værket  er  bleven  haardt 
angrebet  fra  mange  Sider,  men  dets  linierette  Undersøgelser  og  mange 
Blik  i  Dybden  ægger  stadig  til  nye  Undersøgelser  og  Betragtninger. 

Taine  var  Fritænker,  i  sit  Livs  Slutning  mest  sympatetisk  stemt 
overfor  Protestantismen,  altid  havde  han  dog  en  dyb  Forstaaelse  af 
den  religiøse  Følelses  Værdi  og  Magt.  Dette  udmærkede  i  en  lige  saa 
høj  Grad  Ernest  Renan,  der  havde  faaet  sin  Uddannelse  i  den  ka- 
tolske Kirkes  Seminarier;  snart  vankede  han  dog  ad  sine  egne  frie 
Stier.  Positivist  kunde  han  ikke  kaldes,  han  søgte  altid  i  sine  Studier 
mod  de  halvdunkle  Tidsrum,  han  hævdede,  at  Historien,  især  om 
de  ældre  Perioder,  kun  var  Kundskaben  om  Muligheder,  Sandhed 
havde  hos  ham  Karakteren  af  en  Nuance,  og  Sikkerhed  naaede  man 
kun  i  Naturvidenskaben.  I  denne  Opfattelse  maa  man  søge  Forsva- 
ret for,  at  Renan  giver  sin  Fremstilling  af  Historien  et  saa  stærkt 
Præg  af  hans  egen  Personlighed  og  Digterevne.  Heller  ikke  om 
Troen,  siger  Renan,  kan  vi  naa  til  nogen  Vished,  men  enhver  ær- 

lig    Søgen   efter    Sandhed    er   skøn   og   giver   tilstrækkelig    Fyldest-- 
gøreise. 

Ligesom  Taine  fandt  Renan,  at  det  var  en  Historikers  Hoved- 
opgave at  kunne  opfatte  psjxhologisk,  at  se  ind  i  den  enkeltes  og 
ligeledes  i  Samfundets  sjælelige  Tilstand.  Og  man  skulde  betragte 
enhver  Tidsal- 
der med  kærlig 
Forstaaelse.  In- 
gen vil  bestride, 
at  Renan  i  sin 
store  Fremstil- 
ling af  „Kri- 
stendommens 

Tilblivelse" 
(1863— 8'2,  8 
Bd. )  er  gaaet  til 
Værks  paa  den- 
ne Maade.  I  det 
førsteBind(„Je- 
su  Liv")  skil- 
drer    han     fra 

Lægmands 
Standpunkt  Je- 
sus som  en  hi- 
storisk Skikkel- 
se, herlig  beaan- 
det,  men  frem- 
gaaet  af  hans 
Samtids  For- 
hold og  Egenart 

og  af  de  Omgivelser,  hvori  han  var  hensat.  I  et  følgende  Bind  om 
Apostlene  afviser  Renan,  der  er  imod  alle  Dogmer,  de  tyske  Lærdes 
Paastande  om,  at  Paulus  og  Peter  skulde  have  havt  faste  Lærebyg- 
ninger,  der  indbyrdes  kæmpede  om  Overmagten  hos  de  troende.  De 
senere  Bind  af  „Les  origines"  indeholder  en  Fremstilling  af  Anti- 
krist, nærmest  i  Neros  Skikkelse,  de  Kristnes  Stilling  under  Trajan 
og  Hadrian,  og  Værket  slutter  med  en  Skildring  af  Kejser  Marcus 
Aurelius,  i  hvem  Renan,  da  han  altid  søger  at  finde  Typer,  ser  en 
Legemliggørelse  af  Oldtidens  ædleste  og  reneste  Sider. 

Renan  var  udmærket  kyndig  i  de  semitiske  Sprog,  men  hverken  i 


Fig.  17.  Ernest  Renan. 

dette  Værk  eller  i  hans  andet  store  Arbejde  „Israels  Historie"  (1887 
— 93,  5  Bd.)  indlader  han  sig  paa  nogen  egentlig  Undersøgelse  af 
Kilderne,  han  hævder,  at  han  har  truflfet  Aanden  i  den  overleverede 
Tekst,  og  han  giver  i  Kraft  heraf  sin  Fremstilling.  „Jeg  kan  have 
gættet  fejl  i  nogle  Enkeltheder  —  siger  han  i  den  sidste  Bog  —  men 
jeg  er  vis  paa  at  have  forstaaet  i  sin  Helhed  rigtigt  det  enestaaende 
Værk,  som  Guds  Aande,  det  vil  sige  Verdenssjælen,  har  virkeliggjort 
gennem  Israel".  Renan  bygger  saaledes  paa  Intuition,  han  vil  bringe 
os  til  at  tro  paa  hans  Tolknings  Sandhed  i  Kraft  af  dens  indre  Sand- 
synlighed. Han  forfalder  ikke  til  Taines  skarpe  Liniedragning  eller 
til  hans  Hang  til  Abstraktioner,  han  besidder  et  mærkeligt  rundeligt 
Syn  og  en  stor  Modtagelighed  for  Indtryk,  men  hans  Fremstilling, 
der  aldrig  mangler  Duft,  faar  let  en  vag  og  skælvende  Karakter,  ofte 
som  et  svævende  Syn,  fremsat  af  en  Digter  og  Drømmer,  der  dog 
aldrig  sjaies  grebet  af  den  Angst,  der  kan  forfølge  Drømmeren  ved 
en  dæmrende  Forestilling  om,  at  der  udenfor  ham  fmdes  en  Virkelig- 
hedens Verden.  Renan  skriver  imidlertid  betagende,  han  kan  med 
den  fineste  Sprogsans  tegne  Afskygninger  i  sjælelige  Karakteristiker 
eller  i  Stemninger  i  Tiden. 

Over  Historieskrivningen  i  Frankrig,  saaledes  som  den  hidtil  er 
fremstillet,  havde  der  været  et  særligt  hjemlandsk  Præg.  Selv  de 
sidstnævnte  Forfattere,  der  levede  indtil  henimod  Aarhundredets  Ud- 
gang, fortsatte  kun  hvad  der  var  begyndt  i  tidligere  Perioder.  Og 
dog  havde  båade  Renan  og  Taine  stadig  havt  Øje  med  Videnskaben 
i  Tyskland,  især  havde  Renan  foreholdt  sine  Landsmænd,  hvor  langt 
Tyskland  var  gaaet  forud  for  Frankrig  i  Filologien.  Lige  fra  Tredi- 
verne og  Fyrrerne  havde  Quinet  peget  paa  den  forandrede,  selvbe- 
vidste Aand  hos  Tyskerne,  han  havde  raabt  Vagt  i  Gevær  i  Anled- 
ning af  Tysklands  voksende  Enhed,  der  vilde  berede  en  Fare.  Ved 
de  franske  Universiteter  var  man  begyndt  at  se,  at  der  indenfor  Hi- 
storien var  bleven  lagt  for  stor  en  Vægt  paa  Formen  og  den  litterære 
Side  i  Stedet  for  paa  den  møjsomme  Granskning  for  at  finde  Sand- 
heden. Et  Vidnesbyrd  om  Forandringen  i  Anskuelserne  var  det,  da 
en  Gruppe  yngre  Videnskabsmænd  1866  grundede  „Revue  critique 
d'historie  et  de  la  littérature"  med  det  Program  at  øve  Disciplin,  at 
udskille  uden  Skaansel  det  dilettantiske  fra  det  ægte  videnskabelige, 
nt  tvinge  Studierne  ind  paa  nye  Baner.  Det  lykkedes  Victor  Duruy, 
der  var  bekendt  som  Forfatter  af  fortjenstfulde  Lærebøger,  som  Mi- 
nister at  faa  „École  pratique  des  hautes  etudes"  oprettet  (1868),  den 

skulde  paa  en  lignende  Maade  som  de  tyske  Universiteters  Seminarier 
uddanne  de  unge  i  at  foretage  videnskabelige  Undersøgelser  indenfor 
de  filologiske  og  historiske  Fag. 

Krigen  mod  Tyskland  og  dens  uheldige  Udfald  viste  yderligere,  at 
Frankrig  havde  levet  for  isoleret.  Gabriel  Monod,  der  havde  stude- 
ret under  Waitz  i  Gottingen  og  var  vel  kendt  med  den  tyske  Forsk- 
ning, besluttede  da  at  grunde  et  Tidsskrift,  som  kunde  samle  alle 
Frankrigs  historiske  Kræfter  til  et  forstaaende  Samarbejde  med 
Videnskaben  i  Udlandet.  Et  Tidsskrift  for  historisk  Forskning  var 
ganske  vist  grundet  allerede  1867,  men  Artiklerne  i  „Revue  des  que- 
stions  historiques"  stræbte  aabenbart  eller  underforstaaet  at  forsvare 
bestemte  politiske  (royalistiske)  og  katolske  Standpunkter,  medens 
det  nye  Tidsskrift  udelukkende  skulde  have  for  Øje  at  fmde  den 
videnskabelige  Sandhed.  Det  vilde  søge  Tilknytning  til  Tysklands  og 
andre  Landes  Forskning  og  have  Medarbejdere  i  mange  Lande.  Med 
Gustave  Fagniez  som  Medredaktør  udgav  Monod  fra  1876  „Revue 
Historique",  der  er  bleven  det  mest  omfattende  Organ  af  internatio- 
nal Natur  indenfor  det  historiske  Fag.  Monod  var  Tidsskriftets  Leder 
indtil  sin  Død  (1912),  hans  bedømmende  Redegørelser  for  udkomne 
Værker,  hans  lige  saa  aandfulde  som  træffende  Karakteristiker  af 
Forfattere  blev  Tidsskriftets  store  Midtpunkt,  hans  fremragende  Evne 
til  at  finde  gode  Medarbejdere  i  alle  Lejre  og  til  at  faa  den  viden- 
skabelige Virksomhed  i  mange  Lande  og  paa  alle  Omraader  belyste 
bragte  det  Anerkendelse  overalt;  efter  hans  Bortgang  er  Tidsskriftet 
fortsat  i  samme  Aand. 

Den  under  disse  forskellige  Paavirkninger  opstaaede  yngre  fran- 
ske Skole  af  Historikere  har  forstaaet  at  tilegne  sig  de  gode  Sider  af 
den  tyske  Forskning,  den  er  lige  saa  grundig  i  sit  Forstudium  og 
lige  saa  sikker  i  sin  Kritik  og  har  paa  den  anden  Side  ikke  opgivet 
de  Fortrin,  den  medbragte  fra  Fortiden.  Som  et  Vidnesbyrd  om, 
hvad  den  er  naaet  til,  vil  kunne  nævnes,  hvorledes  en  Del  franske 
Historikere  har  udgivet  Bøger,  der  paa  lignende  Maade  som  „Jahr- 
biicher  des  deutsches  Reichs"  udførligt  behandler  de  enkelte  franske 
Kongers  Regering  i  Middelalderen;  i  kritisk  Skarphed  og  Undersø- 
gelsens Grundighed  staar  de  paa  Højde  med  deres  Forbilleder,  de 
har  dog  opgivet  den  uheldige  Aarbogsform  og  giver  en  sammenhæn- 
gende pragmatisk  Fremstilling. 

Til  Slutning  skal  den  Historiker  fra  Republikkens  Tid  omtales, 
der  giver  et  klart  Udtryk  for,  hvordan  det  nu  i  Frankrig  fordres,  at 

Undersøgelsens  Grundighed  og  kritiske  Holdbarhed  er  ligesaa  vel 
befæstet,  som  der  bliver  gjort  den  tidligere  Tids  Krav  Fyldest  om  at 
udrede  Tidens  Tanker,  gennemskue  Menneskenes  Motiver  og  give 
Fremstillingen  en  aandfuld  Form.  Albert  Sorel  har  ved  sit  Hoved- 
værk „Europa  og  den  franske  Revloution"  (1885 — 1904,  i  8  Afdelin- 
ger, med  særegen  Titel)  den  Fortjeneste  at  have  bragt  Revolutionen 
under  dens  hele  Forløb  i  nøjeste  Forbindelse  med  de  fleste  andre 
europæiske  Landes  Historie.  Sorel  påaviser,  hvordan  de  revolutionære 
Ideer  var  trængt  ind  rundt  om  i  Europa,  førend  Branden  slog  ud  i 
Frankrig,  og  hvordan  de  øvrige  Staters  indre  og  ydre  Forhold  greb 

ind  i  de  franske  Partiers  Stilling  og  i 
Hærenes  Operationer.  Ved  Benyttelse 
af  Aktstykkerne  fra  Velfærdsudvalget 
lader  han  os  se,  hvordan  Revolutions- 
mændene saa  langt  fra  at  stræbe  bort 
fra  Fortidens  Politik  gennemførte  Tan- 
ker fra  Richelieus  og  Louvois'  Tid  eller 
havde  Planer  om  Kampe  og  Vindinger 
i  Øst  og  Syd,  som  det  først  lykkedes 
Bonaparte  at  gennemføre.  Som  Tocque- 
ville  hævder  altsaa  Sorel  Kontinuite- 
ten mellem  det  gamle  Styre  og  Revolu- 
tionstiden; i  det  Hele  gør  dette  Værk 
klart,  hvordan  tandsatte  Hjul  stadig 
griber  ind  i  hinanden  og  Begivenhe- 
derne logisk  er  sammenkædede.  Sorel 
er  en  rolig  og  retfærdig  Betragter  af  Revolutionens  Skikkelser,  over 
hvem  han  breder  et  klarende  Lys  ved  sin  Evne  til  at  se  ind  i  men- 
neskelige Sjæle  og  i  Gruppers  Sammensætning,  ved  sit  vidtstrakte 
Kendskab  til  den  europæiske  Politik  og  sit  Studium  af  dens  diplo- 
matiske Aktstykker.  I  sin  Fremstilling  af  Kejsertiden  fremhæver  So- 
rel, hvor  stærkt  Napoleon  blev  drevet  ind  paa  sin  Erobrerbane  ved 
Modstandernes  Holdning,  men  her  overser  han  vel  noget  Kejserens 
krigerske  Drift.  Sorels  Værk  —  og  til  dette  slutter  sig  en  Del  Mono- 
grafier over  enkelte  Personligheder  —  er  skrevet  i  en  kærnefuld  Stil; 
det  er  et  af  de  modneste  og  lødigste  Arbejder  indenfor  Frankrigs 
Historieskrivning  i  den  sidste  Menneskealder, 


Fig.  18.  Albert  Sorel. 

11.  ENGLANDS  HISTORIKERE 

Det  er  allerede  tidligere  berørt,  hvor  ringe  Interesse  for  Historie 
der  fandtes  i  England.  Staten  brød  sig  kun  lidt  om  de  Lærdes  Un- 
dersøgelser, men  særlig  var  Historiens  Værdi  som  Led  i  Opdragelse 
og  Uddannelse  ikke  forstaaet.  Kun  langsomt  banede  Historie  sig 
Vej  som  Fag  ved  Universiteterne,  og  allermindst  brød  disse  sig  om 
at  give  Vejledning  i  Forskning.  I  Oxford  fandtes  et  Professorat  i 
moderne  Historie,  men  det  fik  først  i  1840erne  nogen  virkelig  Be- 
tydning. Indtil  henimod  Aarhundredets  Slutning  var  Historie  saa  at 
sige  ikke  Fag  ved  de  skotske  Universiteter;  først  1894  ansattes  der 
i  Edinburgh  og  Glasgow  Professorer  i  Historie,  I  den  senere  Del  af 
Aarhundredet  har  ypperlige  Videnskabsmænd  været  knyttede  til  de 
engelske  Universiteter,  men  de  er  jævnlig  bleven  kaldte  til  disse  Stil- 
linger i  en  sen  Alder  (Freeman  og  Lord  Acton  61  Aar  gamle,  Froude 
74  Aar).  Et  Seminarium  efter  tysk  Mønster  holdt  i  nogen  Tid  Pro- 
fessor Stubbs  i  Oxford,  men  det  ophørte  senere,  og  først  omkring 
1900  oprettedes  der  Seminarier  ved  enkelte  Universiteter,  saaledes  i 
Oxford  og  London.  Historiens  Hjælpevidenskaber  er  stadig  meget 
svagt  repræsenterede  ved  Universiteterne,  Doktordisputatser  om  hi- 
storiske Emner  er  ukendte. 

Man  undrer  sig  saa  meget  mere  over  at  England  ikke  fulgte  Tysk- 
lands Eksempel  ved  at  fremme  og  ordne  historiske  Studier,  som 
dets  Lærde  stadig  saa  beundrende  hen  til  Tyskland  og  dets  Forsk- 
ning. Paa  særlig  Maade  kommer  Glæden  over  Slægtskabet  med 
Tyske  og  med  germanske  Forfædre  frem  hos  Edward  A.  Freeman. 
Han  skildrer  næsten  med  Sværmeri  —  saaledes  i  „Den  engelske  For- 
fatnings Vækst"  (1872)  —  Urgermanernes  Forfatning,  hvor  han  ser 
større  Fællesskab  med  Nutidens  Tanker  end  i  de  mellemliggende 
Aldre  og  hvor  han  øjner  Idealer,  man  maa  stræbe  hen  imod.  I  et 
karakteristisk  Sprog,  der  optager  Oldord,  udvikler  Freeman,  hvor- 
dan alle  gode  Sider  i  den  engelske  Forfatning  er  germanske.  Han 
har  intet  til  overs  for  de  besejrede  Briter,  de  indvandrende  Angel- 
sakser synes  næsten  at  tage  et  forjættet  Land  i  Besiddelse.  I  sit  Ho- 
vedværk „Den  normanniske  Erobring  af  England"  (1867 — 79,  6  Bd.) 
påaviser  han,  hvor  mærkelig  hurtigt  en  Sammensmeltning  af  de  to 
Folk  fandt  Sted,  og  hvordan  Erobringen  netop  ved  at  skabe  Enhed 
bragte  det  oldsaksiske  Væsen  til  fuld  Udfoldelse. 

I  det  Hele  er  det  en  tilbagevendende  Tanke  hos  Freeman  at  vise 
Kontinuitet  eller  hvad  han  kalder  Enhed  i  Historien,  hvad  der  dog 

hos  ham  kun  vil  sige  Genkomst  af  de  tilsvarende  Forhold  eller  højst 
Forbindelseslinier  mellem  dem;  hertil  hjælpes  han  af  sin  store  Viden 
ud  over  mange  Folks  Historie  og  ved  i  høj  Grad  at  benytte  Paral- 
leler, men  han  kommer  rigtignok  ogsaa  til  at  overse  mange  Sær- 
træk hos  de  enkelte  Folk  og  Tider,  De  samme  Tanker  møder  os  i 
hans  Værk  over  „Siciliens  Historie"  (i  4  Bd.,  der  naar  til  o.  300 
f.  Kr.,  1891 — 94),  hvor  han  ret  kan  pleje  sin  Kærlighed  til  Græ- 
kerne; den  var  lige  saa  stor  som  hans  Uvillie  mod  de  latinske  Folk, 
for  ikke  at  tale  om  Tyrkerne,  som  han  hader  som  Pesten,  og  Paven 
ikke  mindre.  Overalt  mærker  man  Kæpheste  hos  Freeman,  for  at 
benytte  hans  eget  Sprog,  Yndlingsideer,  hvorpaa  han  med  sin  djærve 
Umiddelbarhed  ikke  lægger  Skjul,  selv  om  han  kun  halvt  har  Blik 
for,  hvordan  de  behersker  ham  og  lader  ham  glemme  krydsende 
Indvirkninger;  ved  en  vis  Grovhed  i  Linieføringen  bliver  Konturerne 
for  hans  Yndlingshelte  ogsaa  gjort  altfor  skarpe.  Englænder  er  Free- 
man overalt  og  dernæst  Frihedens  Talsmand.  Han  har  et  udstrakt 
Kendskab  til  Kilderne  og  benytter  dem  klogt,  dog  uden  at  under- 
give dem  Særundersøgelser  eller  at  gøre  Studier  over  Haandskrifter, 
derimod  kender  han  ved  Selvsyn  alle  de  Lande,  Egne  og  Valpladser, 
hvorom  han  skriver,  og  han  f orstaar  paa  fængslende  Maade  at  knytte 
Begivenheden  til  dens  Skueplads.  Ligeledes  har  Freeman  med  Kyn- 
dighed studeret  Arkitekturens  Mindesmærker,  derimod  har  han  kun 
ringe  Sans  for  Skønlitteratur;  Politik  er  hans  Hovedmaal,  som  og- 
saa Ij'ser  ud  af  den  af  ham  formede  Sætning,  at  Historie  er  Politik 
fra  Fortiden  og  Politik  det  nuværende  Øjebliks  Historie. 

Et  karakteristisk  Eksempel  paa,  hvorledes  historisk  Studium  gjor- 
des til  Led  i  Politiken,  giver  ogsaa  Professoren  i  Cambridge  J.  R. 
Seeley.  Han  er  ligesom  Freeman  betaget  af  tysk  Kultur  —  han  skrev 
et  Værk  om  den  preussiske  Minister  Stein  —  Staten  sætter  han  i 
Forgrunden,  fremfor  alt  er  han  dog  Engelskmand.  Politik  og  Hi- 
storie er  for  ham  ulige  Synspunkter  for  samme  Emne,  han  tilraader 
Studenter  ved  Betragtningen  af  Historien  at  have  et  praktisk  Maat 
for  Øje,  saa  at  de  med  Bistand  deraf  kan  forstaa  Fortiden  og  fmde 
Løsninger  af  Nutidens  Spørgsmaal.  Historie  bør  ikke  blive  Kultur- 
historie, den  bør  alene  tage  Sigte  paa  Manden  som  Statsborger,  og 
det  er  en  Universitetslærers  Opgave  at  vække  Fædrelandssind,  Sans 
for  det  offentlige  Liv  og  Betydningen  af  ydre  Magt.  Seeleys  Skrifter, 
saaledes  „Den  engelske  Politik  i  dens  Vækst"  (1895),  behandler  kun 
den  nyere  Tid  og  Staternes  Politik  udadtil;  hans  „Englands  Udvi- 
delse" (1883),  der  bekæmper  den  Opfattelse,  at  Kolonier  skulde  be- 

rede  Fare,  blev  belønnet  af  Regeringen  for  dets  Hjælp  under  Arbej- 
det for  Imperialismen  og  den  forandrede  Stilling  til  Kolonierne. 

Seeleys  Efterfølger  i  Cambridge  blev  den  frisindede  Katolik  Lord 
Acton,  en  Historiker,  hvem  saa  at  sige  ingen  selvstændige  Arbejder 
skyldes,  men  som  sad  inde  med  en  omfattende  verdenshistorisk 
Viden  og  et  sjældent  Kendskab  til  Studiernes  Gang  rundt  om  i  Lan- 
dene, dermed  forbandt  han  et  modent  Skøn  og  levende  Sans  for  Ret- 
færdighed, hvor  meget  han  end  som  Historiker  fældede  sin  Dom 
fra  moralsk  Standpunkt;  som  Vejleder  og  som  den,  der  samlede 
Historikerne  om  fælles  Opgaver,  havde  han  en  ikke  ringe  Betydning. 

En  Modsætning  til  Freeman  og  Seeley,  der  saa  stærkt  var  optagne 
af  Nutiden,  danner  Will.  Stiibbs,  Professor  i  Oxford,  senere  Biskop 
i  Chester,  derefter  i  Oxford.  Stubbs  stræber  afgjort  efter  paa  de 
gamle  Benediktineres  Maade  udelukkende  at  arbejde  for  Videnska- 
ben, han  kommer  i  ringe  Grad  til  at  træde  i  Forhold  til  Publikum, 
og  man  mærker  kun  lidt  til  hans  Standpunkt  som  højkirkelig  og 
Tory.  Sin  Forsknings  bedste  Egenskaber  har  han  lært  af  den  tyske 
Videnskab.  I  sit  Hovedværk  „Den  engelske  Forfatningshistorie" 
(1874 — 78)  har  Stubbs  endnu  i  det  første  Bind  ladet  sig  hilde  stærkt 
af  de  tyske  Lærdes  Resultater,  men  i  de  to  følgende  Bind  staar  han 
frit  paa  engelsk  Grund.  Som  Freeman  påaviser  han,  i  hvilken  Grad 
den  engelske  Forfatning  har  sit  Grundlag  i  Institutioner,  der  er  langt 
ældre  end  det  store  Frihedsbrev  af  1215.  I  Virkeligheden  indeholder 
Stubbs'  Arbejde,  samtidig  med  at  det  skildrer  Forfatningen,  en  Be- 
lysning af  hele  Folkets  Historie  gennem  Middelalderen  og  giver  vel- 
trufne Karaktertegninger  af  Kongerne  og  mange  andre  Personlig- 
heder; det  er  det  ypperste  historiske  Værk,  der  er  bleven  skrevet  i 
England  i  den  sidste  Halvdel  af  Aarhundredet,  kun  den  aandfulde  og 
dybtseende  Jurist  Fr.  Will.  Maitlands  retshistoriske  Arbejder  naar  i 
Betydning  op  paa  Højde  dermed.  Stubbs  minder  i  sin  Forskning  om 
G.  Waitz,  men  han  er  mindre  skematiserende  end  denne  og  besid- 
der i  højere  Grad  et  almindeligt  historisk  Skøn.  Hans  Haandudgave 
af  Aktstykker  vedrørende  den  engelske  Forfatning  („Select  char- 
ters") har  givet  en  enestaaende  Vejledning  til  Studiet  af  dette  Emne; 
paa  en  ypperlig  Maade  har  han  udgivet  et  stort  Antal  Krøniker  fra 
Middelalderen  og  ledsaget  dem  med  indholdsrige  kritiske  Undersø- 
gelser og  fortrinlige  biografiske  Skildringer.  Stubbs  stod  i  en  Aar- 
række  som  Hovedmanden  for  Forskningen  i  England,  saaledes  som 
den  nu  havde  udviklet  sig  i  stræng  videnskabelig  Aand;  til  hans 
humane  Dom  kunde  alle  ty. 

Paa  lignende  Maade  fuldstøbt,  indlevet  i  Udlandets  Forskning, 
moden  og  sikker,  fremtræder  Samuel  R.  Gardiner  i  den  Række  af 
Arbejder,  som  han  offentliggjorde  om  den  hidtil  lidet  studerede  Tid 
under  Jakob  I  og  Karl  I  og  om  den  vanskelige  og  uudtømmelige 
Periode  under  Republiken.  Gardiner  har  det  roligt  afvejende  Sind, 
der  holder  sig  Partistandpunkter  fra  Livet,  samvittighedsfuldt  har 
han  ransaget  Arkiver  og  skarptseende  prøvet  Datidens  Skrifter,  han 
besidder  det  vide  Skue  ud  over  Udlandet,  med  nøje  Kendskab  til  Re- 
genternes Politik  og  Landenes  Tilstande,  hvad  der  ellers  saa  ofte 
savnes  i  engelske  Arbejder.  Hvor  meget  end  Carlyle  havde  banet  Vej 
for  en  rigtigere  Opfattelse  af  Cromwell,  var  ingenlunde  det  sidste 
Ord  bleven  sagt  om  hans  Evner  og  Personlighed;  især  udtaler 
Gardiner  en  mindre  gunstig  Dom  over  Protektorens  udenrigske 
Pohtik. 

Helt  afvigende  fra  denne  kyndige  Lærde,  hvis  Fremstilling  mere 
udmærker  sig  ved  Klarhed  end  ved  Farve,  staar  den  lidenskabelige 
/.  A.  Froude,  han  skyr  ikke  noget  kraftigt  Middel  til  at  indvirke  paa 
Gemytterne.  Froude  har  aandeligt  Slægtskab  baade  med  Macaulay  og 
Carlyle.  Han  har  Macaulays  Evne  til  at  skildre  Personer  træffende 
og  til  at  oprulle  Billeder,  men  Froudes  Malerpensel  opsøger  helst 
Bevægelse  og  Røre,  Spænding  og  Brud,  han  lader  os  ikke  se  de  hvi- 
lende Tilstande,  den  Baggrund  i  Folket,  som  vilde  give  en  rettere 
Forstaaelse  af  Begivenhederne.  Froude  var  Carlyles  yngre  Ven  og 
haandgangne  Mand,  som  denne  ynder  han  centrale,  stærke  Skikkel- 
ser og  Helte,  for  hvem  han  kan  træde  i  Forsvar  eller  som  han  hylder 
med  Lovprisning,  han  drives  frem  af  en  Tyrketro  paa,  at  hans 
umiddelbare  Skøn  tilsiger  ham  det  rette.  I  sit  store  Værk  over  „Eng- 
lands Historie  fra  Wolseys  Fald  til  den  spanske  Armadas  Under- 
gang" (1856 — 70,  12  Bd.)  —  saaledes  lød  Værkets  endelige  Titel,  men 
Froude  havde  oprindelig  tænkt  at  fortsætte  videre  —  fører  han 
ikke  blot  et  ivrigt  Forsvar  for  Protestantismen  og  dens  Mænd,  han 
gør  Uret  mod  Katolicismen,  som  ogsaa  mod  Irerne.  Han  ser  paa 
Reformationen  mindre  som  en  Ændring  i  Troen  end  som  den  for- 
tjenstfulde Kamp  for  at  løsrive  England  fra  Rom  og  fra  et  hjemligt 
kirkeligt  Vælde,  Henrik  VHI  er  derfor  for  ham  som  for  Carlyle  den 
store  Styrer,  som  han  frikender  for  en  Række  af  Beskyldninger  og 
endog  skildrer  som  en  forfatningstro  Konge.  Paa  en  lignende  over- 
raskende Maade  fordeler  han  Lys  og  Skygge  i  Skildringen  af  Dron- 
ning Elisabeth,  hun  underkastes  den  skarpeste  Kritik,  medens  al 
Fortjeneste  bliver  lagt  over  paa  Lord  Burleigh.  Froude  skyder  idelig 

langt  ud  over  Maalet  og  har  maattet  taale  stærke  Angreb  eller  endog 
en  fuldkommen  Fordømmelse,  medens  man  dog  ikke  har  bestridt, 
at  han  har  arbejdet  med  Flid,  saaledes  i  engelske  og  spanske  Arki- 
ver, kun  har  man  følt  sig  utryg  om  den  Omhu,  hvormed  han  benyt- 
tede Kilderne.  I  Froudes  andre  historiske  Arbejder  kommer  den 
samme  djærve  Ensidighed  og  urokkelige  Sikkerhed  frem;  han  er 
imidlertid  en  fremragende  Forfatter  og  Stilist  ved  sin  klare  og  har- 
moniske Ordning  af  Stoffet,  ved  sit  skønne,  naturlige  Sprog,  hvorfor 
han  har  vundet  en  vidtstrakt  Læsekreds, 

Med  ubetinget  Tryghed  og  med  Følelsen  af  at  staa  overfor  en 
ærligt  søgende  Mand,  der  desuden  sidder  inde  med  en  langt  større 
almindelig  Viden,  tager  man  derimod  W.  E.  H.  Leckys  Skrifter  i 
Haand.  Som  yngre  Mand  skrev  han  de  fortjenstlige  Bøger  „Den  ra- 
tionalistiske Aands  Opstaaen  og  dens  Virkninger  i  Europa"  (1865) 
og  „Den  europæiske  Morals  Historie  fra  Augustus  til  Karl  den  Store" 
(1869).  Lecky  var  bleven  paavirket  af  Buckle,  han  vilde  undersøge 
nærmere  den  af  ham  udkastede  Tanke,  at  Opfattelsen  af  Moralen 
skulde  have  ændret  sig  gennem  Tiderne,  han  vilde  trænge  ind  i  de 
Forhold,  som  havde  medført  dette.  Leckys  Bøger  blev  en  god  Vej- 
ledning for  den  rundt  om  vaagnende  Interesse  for  disse  Spørgsmaal, 
de  viste  en  kritisk  Tænkers  alvorlige  Stræben  efter  at  finde  Udvik- 
lingens Veje.  Den  samme  Villie  til  at  fælde  en  retfærdig  Dom,  den 
samme  uhildede  Forstaaelse  af  religiøse  Opfattelser,  der  stod  fjernt 
fra  hans  eget  frittænkende  Standpunkt,  kommer  frem  i  hans  ind- 
sigtsfulde Skildring  af  „Englands  Historie  i  det  18.  Aarh."  (1878 — 
90,  8  Bd.),  saaledes  i  den  skønne  Fremstilling  af  den  metodistiske 
Bevægelse,  hans  upartiske  Behandling  af  den  nordamerikanske  Fri- 
hedskrig og  hans  Holden  fast  ved  den  britiske  Statsenhed,  uagtet 
han  var  Irer  af  Fødsel  og  havde  irske  Sympatier.  Denne  Kritik  over- 
for sine  egne  Landsmænd  lader  Lecky  ogsaa  komme  frem  i  andre 
Skrifter,  samtidig  med  at  han  hævdede  Irernes  Rettigheder  og  deres 
Fortjenester. 

Endnu  skal  den  Mand  nævnes,  der  uden  egentlig  at  have  virket  i 
den  lærde  Granskning,  har  skrevet  den  i  England  og  Udlandet  mest 
læste,  i  talrige  Oplag  udkomne  „Kort  Fremstilling  af  det  engelske 
Folks  Historie"  (1874).  Allerede  ved  sin  Bogs  Titel  fremhæver  /.  R. 
Green,  at  det  i  mindre  Grad  er  Kongerne  og  deres  Bedrifter,  han  vil 
fremstille,  livfuldt  og  vekslende  skildrer  han  Folket,  betragter  det 
som  stillet  i  bestemte  geografiske  Omgivelser,  han  fremhæver  Aands- 
retningerne,  de  politiske  Bevægelser  og  religiøse  Brydninger,  Littera- 

turens  Værker  og  Sæderne,  især  Almuelivet;  altid  har  Green  Sans  for 
det  ejendommelige,  og  han  skildrer  Personer  uhildet  og  træffende. 

De  sidste  Menneskealdre  har  saaledes  ført  England  til  et  langt 
mere  skolet  Studium,  og  mange  ypperlige  Forskere  er  fremstaaede. 
Disse  har  dog  næsten  udelukkende  været  optagne  af  deres  eget  Lands 
Historie,  og  kun  hvor  de  forfulgte  Ideers  eller  Bevægelsers  Historie 
har  de  søgt  ud  i  den  øvrige  Verden.  Det  er  saaledes  karakteristisk 
for  det  engelske  Standpunkt,  at  medens  Tyskland  har  frembragt 
fortrinlige  Værker  om  de  nordiske  Folks  ældre  Historie  og  deres 
Kultur,  har  Englænderne  intet  ydet  af  Betydning  i  den  Henseende, 
uagtet  Folkets  Fortid  netop  maatte  i  langt  stærkere  Grad  give  An- 
ledning dertil.  Ikke  heller  har  Englænderne  indladt  sig  paa  en  spe- 
kulativ eller  filosoferende  Betragtning  af  Verdenshistorien  med  For- 
søg paa  at  fmde  Formaal  og  Veje  for  Udviklingen,  dog  har  engelske 
Lærde  med  Iver  deltaget  i  de  sociologiske  Studier  over  Udviklingens 
Faktorer.  Mest  har  en  almindeligere  Vejledning  ved  Studiet  været 
savnet,  og  dilettantiske  historiske  Arbejder  er  udkommet  hyppigere 
i  England  end  i  andre  store  Lande;  karakteristisk  er  det,  at  en  Over- 
sigt over  Kilderne  til  Englands  Historie  til  Hjælp  ved  Studiet  først 
udkom  1881  (ved  Gardiner  og  Bass  Mullinger)  og  at  en  udførlig 
Bibliografi  til  Oplysning  om  Englands  Historie  i  Middelalderen  først 
blev  givet  af  en  Amerikaner  (Ch.  Gross,  1900).  Undervisningen  ved 
de  Forenede  Staters  Universiteter  har  vist  et  langt  mere  fremskreden 
Stade,  fra  dem  er  der  udgaaet  mange  ypperlige  Skrifter  om  Englands 
Historie,  og  der  er  vist  en  langt  større  Interesse  for  de  europæiske 
Staters  Historie,  et  meget  nøjere  Kendskab  til  disse  Landes  ældre 
og  nyere  Litteratur,  støttet  ved  disse  Universiteters  righoldige  Bog- 
samlinger. I  de  senere  Aar  har  dette  gode  Forbillede  paa  flere  Maader 
indvirket  heldigt  paa  Studiet  i  England.  Som  et  Midtpunkt  for  de 
videnskabelige  Studier  i  dette  Land  har  siden  1886  det  fortrinlige 
„English  Historical  Review"  virket,  et  tilsvarende  Tidsskrift  „The 
American  Historical  Review"  er  fra  1895  udkommet  i  New^  York. 


III.  UDSYN  OG  TILBAGEBLIK 

12.    UDVIDELSE  I  TID  AF  HISTORIENS  OMRAADE. 
UDGRAVNINGER  OG  FUND 

DE  Tider,  hvorover  Historien  spænder,  er  i  vor  Tid  bleven  ud- 
videt med  Aartusinder.  Af  et  Lands  Fortid  langt  forud  for  den  hi- 
storiske Tids  Begyndelse  kan  der  nu  gives  en  Fremstilling,  og  den 
historiske  Tids  Tærskel  er  rykket  langt  tilbage;  vi  kalder  jo  den 
Tid  saaledes,  da  vi  kan  pege  paa  Begivenheder,  forefaldne  paa  et 
bestemt  kronologisk  Tidspunkt  og  mulig  udførte  af  en  navnekendt 
Personlighed.  Om  den  forhistoriske  Tids  Samfundstilstande  og  Le- 
vevis véd  vi  ofte  god  Besked,  vi  har  maaske  endog  Klarhed  om 
Folkets  religiøse  Tro,  Kunstsans  eller  andre  Sider  af  dets  aandelige 
Kultur  og  kan  følge  Udviklingslinier  hos  det,  og  dog  kender  vi  end 
ikke  Folkets  Navn  eller  den  Race  eller  Stamme,  det  tilhørte,  saalidt 
som  Begivenheder  eller  Skæbner,  der  er  knyttede  til  Folket.  Saale- 
des er  der  faldet  Lys  over  „de  mørke  Tidsrum",  fulgt  af  „de  my- 
tiske", der  tidligere  sagdes  at  ligge  bagved  den  historiske  Tids 
Morgen. 

Det  første  Skridt  hen  imod  Opdagelsen  af  en  saadan  ny  Verden 
skete  ved  Grundlæggelsen  af  den  nordiske  Arkæologi.  Denne  Viden- 
skabs Førstemand  var  Danskeren  Chr.  .1.  Thomsen,  den  udfoldede 
sig  snart  videre  ved  Svenskeren  Sven  Nilsson  i  Lund  og  Danskeren 
J.  J.  A.  Worsaae.  Herved  var  Indledningen  gjort  til  den  Erkendelse 
rundt  om  i  Verden,  at  der  gennem  Oldsager  og  Mindesmærker  kunde 
øves  en  Granskning,  der  viste  Menneskehedens  eller  det  enkelte  Folks 
Levefærd  i  Tidsrum,  der  strakte  sig  langt  bagved  Tidspunkterne  for 
de  fjerneste  Begivenheder  i  den  klassiske  Oldtid.  De  store  fysiske 
Omdannelser  af  Jordoverfladen,  hvorom  Geologerne  lærte,  kunde 
ikke  længer  sættes  saa  nær  op  ved  Kristi  Tid,  man  maatte  opgive  at 
tolke  et  Lands  Fortidslevninger  ved  Hjælp  af  Folkets  skrevne  Kilder, 
man  maatte  vejledes  til  at  forstaa  Tilstandene  i  Urtiden  ved  at  jævn- 

føre  dem  med  Forholdene  hos  endnu  ikke  civihserede  Folk  i  fjerne 
Verdensdele. 

De  nordiske  Forskeres  Arbejdsmaade  blev  lærerig  for  alle  Lande; 
man  vandt  Forstaaelse  af  Oldsagernes  rette  Karakter  og  naaede  til 
Erkendelse  af  en  Stenalder,  afløst  af  Bronzens,  senere  af  Jernets 
Periode,  overalt  skred  man  som  i  Norden  til  Grundlæggelse  af  Mu- 
seer og  omhyggelig  Indsamling  af  Oldsager,  til  Forholdsregler  og 
Lovbud  mod  Ødelæggelse  af  Mindesmærker,  Arkæologer  fra  alle  Na- 
tioner kappedes  om  at  fremme  den  nye  Videnskab. 

Ældre  end  Arkæologien  var  Etnografien.  Den  var  opstaaet  i  det 
18.  Aarh.s  sidste  Aartier,  dens  Stof  udvidede  sig  imidlertid  over- 
ordentlig ved  den  forøgede  Kendskab  til  Jordens  Folkeslag,  og  dens 
Metoder  berigtigedes  ved  indgaaende  Studier  over  antropologiske 
Forhold.  Baade  Antropologer  og  Etnografer  maatte  staa  Arkæolo- 
gerne bi,  og  til  Etnografien  blev  der  rakt  en  hjælpende  Haand  fra 
Sprogvidenskaben. 

Hidtil  havde  ma»  kun  med  undrende  Gætning  behandlet  de  Ord, 
der  i  uforandret  Form  eller  med  ringe  Ændring  kom  igen  i  forskel- 
lige Sprog,  og  man  havde  draget  vovelige  Slutninger  om  disse  Sprogs 
formentlige  Slægtskab.  Den  unge  Dansker  R.  Rask  paaviste  imidler- 
tid, at  det  ikke  kunde  være  Ordene  enkeltvis,  der  skulde  afgøre 
Slægtskabet,  dette  maatte  bestemmes  efter  Lighed  i  Sprogets  hele 
Bygning,  i  Bøjningsformer  og  Maaden  for  Orddannelse.  De  tyske 
Sprogmænd  Fr.  Bopp  og  J.  Grimm  lærte  det  samme  i  omfattende 
Værker  over  mange  Sprog,  de  paaviste  desuden  bestemte  fælles  For- 
skydninger i  Lyd,  som  Sprogene  skridtvis  havde  undergaaet.  Ved 
denne  „sammenlignende  Sprogforskning"  blev  det  slaaet  fast,  at  en 
stor  Del  Sprog  i  Europa  hørte  til  den  samme  Æt  som  Persers  og 
Inders  Sprog,  medens  andre,  som  Finsk  og  Magyarisk,  hørte  ind 
under  andre  Ætter,  hvis  Sprog  taltes  i  Dele  af  Asien.  Man  naaede 
derved  til  med  Støtte  af  Sprogene  at  dele  Oldtidens  Folkeslag,  saa- 
vel  som  Nutidens,  efter  bestemte  Ætter,  Klasser  og  Grupper  og  fik 
saaledes  Øje  for  Folkenes  Forgreninger,  deres  Vandringer  i  Fortiden 
og  deres  Berøringer  indbyrdes.  Efterhaanden  som  Sprogvidenskaben 
voksede  i  Indsigt,  kunde  man  ogsaa  bestemtere  benytte  Laaneordene, 
de  Ord,  som  uanset  Slægtskabet  mellem  Sprogene  var  gaaet  over  fra 
et  Sprog  til  et  andet,  og  ved  deres  Hjælp  belyse  historiske  Forhold, 
Kolonisationer,  Handelsforbindelser  eller  Kulturstrømninger,  der  laa 
tilbage  i  en  fjernere  Tid  end  den,  hvortil  skrevne  Kilder  førte. 

Den  Kultur,  der  fandtes  hos  Folk,  til  hvilke  den  europæiske  Civili- 

sation  ikke  var  naaet,  var,  som  vi  har  set,  bleven  benyttet  til  at  be- 
lyse de  nordiske  Oldsager,  men  man  skulde  snart  ogsaa  for  Folkene 
i  den  historiske  Tid  og  med  Bistand  af  Etnografien  faa  Oplysninger 
om  Sæder,  religiøs  Tro  og  aandelige  Forestillingskredse  hos  primi- 
tive Folk  i  Urtiden.  Det  er  ad  disse  Veje  vi  fik  Indsigt  i  den  hos  en 
Del  Folkeslag  raadende  Anskuelse  om  at  Barnet  særlig  var  Moderens 
og  derfor  havde  Arveret  efter  hende,  ikke  efter  Faderen  (Bachofen, 
Das  Mutterrecht,  1861),  eller  vi  lærte  forskellige  ejendommelige 
Slægtskabsbetegnelser  at  kende,  der  gav  Indblik  i  ældgamle  Sam- 
fundsforhold og  Klanforbindelser  (L.  H.  Morgan).  Englænderen 
Sumner  Maine  søgte  at  sammenstille  de  ældste  Lovkilder  fra  for- 
skellige Folk  i  Oldtiden  med  de  i  Nutiden  kendte  Retsforhold  hos  Folk 
i  Indien  eller  andre  Lande  og  saaledes  danne  en  Urtids  Ret  („Ancient 
Law",  1861),  og  det  lykkedes  ham  i  alt  Fald  at  vække  Opmærksom- 
hed for,  hvad  der  mulig  kunde  naas  ved  Studier  af  denne  Art. 
.  Den  ved  Romantiken  vakte  Sans  for  Folkets  Minder  og  Sagn 
havde  ført  til  en  flittig  Indsamling  af  Viser,  Sagn  og  Æventyr,  til  Stu- 
diet over  Folkets  Sædvaner  og  Forestillinger,  og  disse  Undersøgelser 
har  stadig  draget  videre  Kredse  til  Medvirkning.  Hvad  der  for  Hun- 
dred Aar  tilbage  vilde  være  uhørt,  at  et  Universitets  Forelæsning 
havde  Folkesagn  til  Emne,  er  nu  ikke  blot  sædvanligt,  men  flere 
Universiteter  har  oprettet  særlige  Lærerposter  i  det  Fag,  der  efter  et 
1846  dannet  Udtryk  er  bleven  kaldt  „Folklore". 

Det  var  kyndige  Videnskabsmænd,  der  her  i  Norden  førte  Kund- 
skaben om  Fortiden  Aartusinder  tilbage  i  Tiden,  men  det  var  en 
begejstret  Dilettant,  der  løftede  Sløret  op  for  den  Virkelighed,  der 
laa  bagved  Homers  Digtning,  og  derved  satte  den  i  Sagn  hyllede 
hellenske  Oldtid  ind  i  Dagskæret.  Vidunderligt  var  det,  at  man  i 
disse  Digte,  hvis  Scener  og  Skikkelser  havde  fyldt  den  hele  Verden, 
kunde  se  et  Genskin  af  Aldre,  der  lod  sig  belyse  ved  jordfundne 
Minder  og  Oldsager  og  for  hvis  Tidsbestemmelse  der  saaledes  gaves 
et  vist  Hold.  Heinrich  Schliemann  havde  lige  fra  Drengeaarene  blus- 
set af  Begejstring  for  Iliaden  og  havde  en  urokkelig  Tro  paa,  at  det 
engang  skulde  lykkes  ham  at  udgrave  Homers  besungne  Borg.  Efter 
ved  Købmandsskab  at  have  tjent  en  Formue  anvendte  han  den  paa 
Udgravninger  i  Lilleasien  (1870 — 73),  og  i  Hissarlik  fandt  han  det 
Sted,  hvorom  Homer  havde  sunget.  Ganske  vist  laa  Illadens  Troja 
nogle  Lag  dybere  nede  end  det,  hvortil  Schliemann  var  naaet;  ni 
Lag  af  Bylevninger  eller  Borgbygninger  har  de  senere  Udgravninger 
efter  Haanden  kunnet  paavise.  Endnu  mærkeligere  var  dog  Schlie- 

manns  Udgravninger  i  Mykenæ;  her  fremdrog  han  de  berømte  Grave 
indenfor  Højborgens  Løveport  og  fandt  kostehge,  med  ypperlig 
Kunst  forfærdigede  Vaaben  og  Prydelser,  der  kunde  anses  som  For- 
billeder for  hvad  Homer  havde  skildret.  1  Orchomenos  undersøgte 
han  „Minyas'  Skatkammer",  i  Tiryns  fandt  han  Omridset  af  den  af 
Homer  skildrede  Borg;  en  Alabasterfrise  omkring  Væggen  bragte  en 
af  Homer  i  Fæakernes  Borg  omtalt  Frise  i  Erindring.  Samtidig  med 
Schliemann  eller  efter  hans  Død  tog  mere  skolede  Arkæologer  og 
Filologer  fat  (Dorpfeld,  Furtwångler).  Rundt  om  i  Hellas,  paa  Øerne 
og  i  Lilleasien  bragtes  nye  Fund  for  Dagen. 

Det  samlede  Resultat  har  været,  at  man  fandt  en  „mykenisk" 
Kultur,  der  har  raadet  i  mange  af  Middelhavets  østlige  og  vestlige 
Kystlande  gennem  den  største  Del  af  det  andet  Aartusinde  f.  Kr., 
men  har  naaet  et  Højdepunkt  i  dets  Midte.  Bag  ved  denne  Tid  var 
en  Periode  af  „præmykenisk"  Kultur,  der  i  kunstnerisk  Henseende 
overgik  den  mykeniske;  den  er  bleven  truffet  paa  de  fleste  Steder 
af  det  senere  hellenske  Omraade,  ogsaa  i  de  ældre  Lag  i  Hissarlik. 
Mærkeligst  blandt  Fundene  i  den  sidste  Tid  har  vel  Arthur  Evans' 
Udgravninger  i  Knosos  paa  Kreta  været;  her  fremdroges  Grundvol- 
den af  et  prægtigt  Palads,  hvis  labyrintiske  Gange  forklarede  Op- 
rindelsen til  Sagnene  om  Kong  Minos'  Datter  Ariadne  og  hendes  Be- 
frielse ved  Theseus.  De  paa  Kreta  fundne  kostbare  Oldsager  af  al 
Art  har  godtgjort  denne  Øs  høje  Kulturtrin  gennem  mange  Tidsaldre, 
man  har  erkendt  flere  efter  hinanden  følgende  „minoiske"  Perioder, 
hver  med  sit  særlige  Præg,  ligesaa  disses  Stilling  til  den  øvrige  Kul- 
tur i  Grækenland. 

Indenfor  den  italiske  Verden  har  Udgravninger  og  Fund  vel  ikke 
givet  saa  overraskende  Resultater,  dog  har  ogsaa  her  helt  nye  Sider 
af  Oldtidslivet  kunnet  paa  vises;  vi  skal  saaledes  nævne  de  i  Nord- 
italien fundne  med  Pælebygningerne  i  Schweiz  beslægtede  Landsby- 
anlæg (Terramarer),  Undersøgelserne  af  Etruskernes  Grave  og  Kend- 
skabet til  den  rige  tuskiske  Kunst,  de  fortsatte  og  metodisk  udførte 
Udgravninger  af  Pompeji,  ligeledes  de  for  Kundskaben  om  den  æld- 
ste kristne  Tid  saa  vigtige  Udgravninger  og  Undersøgelser  af  Kata- 
komberne ved  Rom  (Giamb.  de  Rossi). 

Indskrifterne  fra  den  klassiske  Oldtids  Verden  er  blevet  udgivne 
og  har  dannet  et  betydningsfuldt  Grundlag  for  en  ny  Skildring  af 
Oldtiden;  berømte  Videnskabsmænd  har  været  virksomme  ved  Ud- 
givelsen og  ved  Fortolkningen  af  dem  (A.  Bockh,  Mommsen).  Mange 
Snese  Tusinder  af  hidtil  ukendte  Indskrifter  er  blevne  fundne. 

Forskningen  er  fremdeles  bleven  bekendt  med  nye  Haandskrifter 

af  græske  og  romerske  Forfattere  derved,  at  man  lærte  at  befri  de 
i  en  senere  Tid  overskrevne  Haandskrifter  (Palimpsester)  fra  den 
nye  Tekst  og  fremkalde  den  ældre;  paa  denne  Maade  fandt  Niebuhr 
Juristen  Gaius'  Arbejde.  De  i  1890erne  i  Ægypten  gjorte  Fund  af 
talrige  Papyrushaandskrifter  har  vel  ikke  bragt  nye  Værker  for  Da- 
gen —  dog  fandtes  Aristoteles'  hidtil  ukendte  Skrift  om  Athens  For- 
fatning —  men  de  har  udvidet  vor  Kundskab  om  lyrisk  og  drama- 
tisk Poesi  hos  Grækerne,  de  har  givet  os  mange  Oplysninger  om  det 
græske  Folkesprogs  Art  og  Udtryksmaade  paa  den  Tid,  da  det  nye 
Testamentes  Skrifter  blev  til,  og  derved  vigtige  Bidrag  til  Fortolk- 
ning af  Testamentet,  ligeledes  Oplysninger  om  Anskuelser  og  Leve- 
vis i  disse  Aarhundreder,  endelig  har  de  bragt  righoldige  Efterret- 
ninger om  Ægyptens  Styrelse. 

Nye  Verdener  er  dukket  frem  for  Historikernes  Blik  i  Østens  hånde. 
Den  franske  Videnskab  var  gaaet  ind  i  iVarhundredet  med  en  af 
dens  skønneste  Opdagelser.  I  to  Tusind  Aar  havde  Hieroglyferne 
ikke  kunnet  faa  nogen  i  Tale,  nu  blev  ved  Champollions  Skarpsin- 
dighed deres  Tunge  løst;  deres  bag  tre  forskellige  Arter  Skrifttegn 
gemte  Viden  kom  ved  hans  og  andre  Lærdes  Arbejder  til  Nutidens 
Kundskab.  Udgravninger  i  Ægypten  har  bragt  ikke  blot  talrige  Min- 
desmærker og  Kunstsager  for  Dagens  Lys,  der  er  tillige  fundet  en 
paa  Papyrusruller  opskrevet  rig  Litteratur.  Herved  er  Ægyptens  Kul- 
tur bleven  belyst  gennem  flere  Aartusinder,  i  langt  mindre  Grad  er 
der  fundet  Efterretninger  om  Begivenheder,  og  endnu  mangler  faste 
Holdepunkter  for  Tidsregningen,  saaledes  at  der  fremdeles  kun  kan 
tales  om  et  ældste,  mellemste  eller  yngste  Rige  eller  om  en  Hen- 
førelse til  en  af  de  26  efter  hinanden  følgende  Kongeslægter. 

Talrige  Undersøgelser  og  Udgravninger  i  Lilleasien  og  Syrien  har 
været  lærerige  for  Kundskaben  om  de  mange  her  i  Oldtiden  boende 
Folk;  særlig  Opmærksomhed  har  i  den  senere  Tid  Indskrifter  i  det 
hetitiske  Sprog  vakt,  da  de  synes  at  godtgøre,  at  Hetiterne,  om  hvem 
Oldtidens  Forfattere  kun  har  lidet  at  berette,  maa  have  dannet  et 
omfattende  Rige  i  Forasien  eller  i  hvert  Fald  have  havt  en  stor  Ind- 
virkning paa  mange  af  de  her  boende  Folkeslag. 

En  hel  ny  Forestilling  om,  hvor  Midtpunktet  for  Oldtidens  ældste 
Kultur  skulde  søges,  blev  grundlagt  ved  Fund  i  Assyrien  og  ved 
Læsningen  af  Indskrifter  med  Kileskrift.  Henimod  Midten  af  Aar- 
hundredet  var  de  Lærde  skridtvis  naaet  til  at  tyde  de  i  tre  forskellige 
Sprog  og  med  tre  ulige  Skriftarter  skrevne  Indskrifter  fra  de  achæ- 
menidiske  Kongers  Tid,  da  skulde  Udgravninger  bringe  herlige  Min- 
desmærker for  Dagen  og  tillige  Bogsamlinger  og  Arkiver,  hvor  mange 

Tusinder  af  de  med  Kiletegn  trykte  Lertavler  opbevaredes.  Den  fran- 
ske Konsul  i  Mossul  Botta  kunde  1843  i  Khorsabad  afdække  Kong 
Sargons  Palads,  to  Aar  senere  udgravede  Englænderen  Layard  Sina- 
cheribs  Borg  i  Ninive,  dens  Kunstskatte  og  Arkiv.  Atter  her  blev 
Grænsepælen  for  den  historiske  Tids  Begyndelse  rykket  tilbage,  man 
lærte  et  nyt  Folk  at  kende,  Sumerer  eller  Akkader,  der  havde  her- 
sket her  før  Assyrerne;  disse  havde  delvis  taget  dets  Kultur  i  Arv. 
Blandt  de  mærkeligste  litterære  Fund  har  Bekendtskabet  været  med 
en  Fortælling,  der  ganske  svarede  til  Bibelens  Skildring  af  Synd- 
floden, og  endvidere  Kong  Hammurabis  Love  (o.  2500  f.  Kr.).  Man 
fik  gennem  disse  Love  Indblik  i  en  højt  udviklet  Retstilstand,  og 
mange  Bestemmelsers  Slægtskab  med  den  mosaiske  Lovgivning 
bragte  Vidnesbyrd  om,  i  hvilken  Grad  babylonisk  Kultur  havde  ind- 
virket paa  de  omboende  Folk.  Fund  i  Ægypten  af  mærkelige  Breve, 
skrevne  af  Herskere  i  Syrien  til  Ægyptens  Konger,  belyste  det 
samme  Forhold  (Tell-el-amarna  Brevene)  og  gav  nye  Bidrag  til  Is- 
raeliternes  Historie. 

I  Persien  og  Højasien,  i  Indien  og  mange  andre  Dele  af  Asien  er 
ved  Udgravninger  og  Fund  Kundskaben  om  de  enkelte  Folk  bleven 
udvidet  i  en  overordentlig  Grad,  dog  har  Studiet  af  de  fra  tidligere 
Tid  kendte  Litteraturminder  og  Sprogvidenskabens  overordentlige 
Fremskridt  især  ladet  disse  orientalske  Folks  Historie  fremtræde  i 
nyt  Lys. 

Det  uhyre  Omfang,  som  de  arkæologiske  Studier  har  vundet,  det 
store  Udbytte  for  Kulturhistorien  og  for  den  almindelige  Historie,  de 
har  bragt,  har  skaffet  Arkæologien  en  Anseelse,  som  var  ukendt  for 
faa  Menneskealdre  siden,  da  man  endnu  var  tilbøjelig  til  at  knytte 
dette  Fag  nær  til  Pedanteri.  Staterne  har  ogsaa  vist,  hvor  højt  de  vur- 
derer Studiet  af  den  klassiske  Oldtid,  ved  at  oprette  særlige  Instituter 
eller  Skoler  i  Midtpunkter  af  den  gamle  Kulturverden.  Da  Frankrig 
1846  grundede  en  Skole  i  Athen,  var  det  i  Virkeligheden  mere  for 
at  have  Øje  med  de  politiske  Forhold  i  Middelhavets  østlige  Del, 
men  en  Snes  Aar  efter  fik  Skolen  Paalæg  om  at  virke  som  Led  i  Ud- 
dannelsen af  Arkæologer  samt  at  foretage  Udgravninger.  I  den  nyeste 
Tid  har  Tyskland,  Østerig,  England,  Italien  og  de  Nordamerikanske 
Fristater  grundet  i  Athen  Instituter  eller  Skoler  med  lignende  For- 
maal.  Ogsaa  i  Rom  har  flere  Stater  saadanne  Instituter,  i  Kairo  har 
Frankrig  og  Tyskland  Instituter,  i  Hanoi  i  Annam  findes  et  fransk 
Institut  for  Kundskaben  om  det  yderste  Østen. 

13.  HVORLEDES  STUDIERNE  FREMMEDES  VED  ARKIVER- 
NES AABNING  OG  VED  UDGAVER  AF  KILDER 

Vi  skal  i  det  Følgende  betragte,  i  hvilken  Grad  Adgangen  til  det 
historiske  Materiale  og  især  til  de  skrevne  Kilder  er  bleven  lettet, 
og  tillige  undersøge,  hvor  vidt  der  er  bleven  givet  Veiledninger  til 
Brugen  deraf. 

Biblioteker  er  blevne  anlagte  og  de  alt  bestaaende  udvidede  efter 
en  Maalestok,  som  var  ukendt  i  Tiden  før  1800,  og  for  Benyttelsen 
er  Dørene  aabnede  vidt  op.  Bogsamlinger  tjener  saa  mange  andre 
Fag  end  Historien,  der  skal  derfor  ikke  her  gives  en  Skildring  af 
deres  Udvikling.  Derimod  er  der  Grund  til  at  omtale  den  store  For- 
andring, der  er  foregaaet  ved  Gemmestederne  for  det  utrykte  histo- 
riske Materiale. 

Den  franske  Revolutions  Uroligheder  og  Napoleons  Felttog  inde- 
holdt naturligvis  en  stor  Fare  for  de  i  Arkiver  bevarede  Pergamenter 
og  Papirer.  Imidlertid  synes  i  alt  Fald  indenfor  fransk  Omraade 
forholdsvis  lidet  at  være  gaaet  tabt,  og  vist  er  det,  at  Ophævelsen  af 
talrige  Jurisdiktioner  og  lensretlige  Kredse  samt  Konfiskationen  af 
Klostre  og  Herregaarde  førte  til,  at  mangfoldige  særlige  Depoter  for 
Arkivsager  hørte  op  at  bestaa.  Nationalforsamlingen  og  de  følgende 
lovgivende  Kamre  gav  desuden  kloge  Bestemmelser  om  Sammen- 
dragning af  Arkiver  og  om  Ordningen  og  Opbevaringen  af  deres 
Indhold,  hvorhos  Arkiverne  i  alt  Fald  paa  Republikens  Tid  var  til- 
gængelige for  Private.  Efter  at  Napoleon  havde  underlagt  sig  mange 
Riger,  fik  han  den  mærkelige  Plan  at  samle  alle  de  betvungne  Lan- 
des vigtigste  Arkivbestanddele  til  et  fælles  Hovedarkiv  i  Paris,  her- 
hen ankom  saaledes  fra  Wien  3000  Kister,  fra  Vatikanet  12,000;  bag 
ved  Napoleons  Bestemmelse  synes  at  have  staaet  politiske  Grunde, 
i  hvert  Fald  ikke  videnskabelige  Hensyn.  Imidlertid  gjorde  Pariser- 
fredens Bestemmelse  om  at  alt  skulde  tilbageleveres  Ende  paa  denne 
Ophobning  og  dette  Virvar. 

I  den  følgende  Tid  har  man  rundt  om  i  Europas  Stater  arbejdet 
paa  at  finde  en  rimelig  Koncentrering  i  Opbevaringen  ved  at  have  et 
Hovedarkiv  samtidig  med  at  der  gaves  de  enkelte  Landsdele  et  Op- 
bevaringssted for  hvad  der  vedrørte  den  lokale  Styrelse  eller  Lands- 
delenes særlige  Historie.  Frankrig  naaede  tidligst  en  saadan  Ordning. 
I  England  grundedes  1838  et  Centralarkiv  Public  Record  Office,  der 
senere  (1852)  samlede  alle  Kronens,  Administrationens  og  Domsto- 
lenes Arkiver,  hvorimod  Kommunernes  og  Korporationernes  x\rkiver 

vedblev  at  staa  under  Selvstyre.  løvrigt  havde  Frankrig  ogsaa  ved 
Gennemførelse  af  Principerne  for  Arkivstyrelsen  havt  en  ledende 
Stilling.  Saaledes  udtalte  allerede  1841  et  paa  Foranledning  af  Guizot 
givet  Reglement,  at  Akterne  burde  opbevares  gruppevis  ordnede  efter 
de  Myndigheder,  Kontorer  eller  Stiftelser,  ved  hvilke  de  var  opstaa- 
ede  og  hvor  de  oprindelig  havde  samlet  sig.  Dette  Hjemmehørsprin- 
cip  er  bleven  gennemført  i  de  fleste  Lande.  I  Frankrig  tog  man  og- 
saa tidlig  fat  paa  at  udgive  Repertorier  eller  Inventarier  over  Arki- 
vers Beholdninger  til  Vejledning  for  Embedsmændene  og  til  Orien- 
tering for  de  besøgende,  fra  1854  udkom  saaledes  „Inventaires  som- 
maires  des  archives  départementales,  communales  et  hospitaliéres". 
I  England  har  Record  Commission,  under  Ledelse  af  de  engelske  Ar- 
kivers øverste  Styrer  „The  Master  of  the  RoUs".  i  flere  Rækker  ud- 
givet over  hundrede  Kvartbind  af  „Calendars  of  State  Papers",  hvori 
der  er  givet  Fortegnelse  over  og  Uddrag  eller  Oversættelse  af  Akt- 
stykker i  de  offentlige  Arkiver.  En  anden  Kgl.  Manuskript  Kom- 
mission har  siden  1870  offentliggjort  Meddelelser  om  Manuskripter 
i  Privates  eller  Institutioners  Arkiver.  Hjælpemidler  af  lignende  Art 
er  udkomne  i  mange  andre  Lande,  man  har  givet  sammenfattende 
Oversigter  over  Landets  samtlige  Arkiver  eller  endog  Fortegnelser 
over  vigtige  Samlinger  af  Aktstykker  til  Oplysning  om  Fædrelan- 
dets Historie  bevarede  i  fremmede  Landes  Arkiver.  I  Tyskland  ud- 
kommer et  særligt  Tidsskrift  for  Arkivvæsen.  For  Uddannelse  af 
Embedsmænd  i  Arkivers  Tjeneste  er  der  sørget  paa  forskellig  Maade, 
i  Frankrig  ved  École  des  chartes. 

Hele  denne  Nyordning  staar  atter  i  Forbindelse  med  den  helt  for- 
andrede Opfattelse  af  Arkivers  Bestemmelse.  De  anses  ikke  i  Nu- 
tiden som  „geheime",  man  iagttager  ikke  længer  en  Forsigtighed 
overfor  det  her  opbevarede  som  var  det  eksplosive  Stoffer.  Publikum 
har  faaet  Adgang  til  at  benytte  alle  Aktstykker,  naar  da  ikke  poli- 
tiske Grunde  eller  Hensyn  til  nulevende  Private  maatte  gøre  det  be- 
tænkeligt. Men  naturligvis  kan  der  ses  med  forskelligt  Syn  paa  hvad 
der  fuldt  kan  siges  overgaaet  til  Historien  og  hvad  der  ikke  tør  med- 
deles Offentligheden  som  farefuldt  for  Øjeblikkets  Politik. 

Endnu  langt  inde  i  Aarhundredets  første  Halvdel  blev  der  ofte 
gjort  Vanskelighed  ved  at  tilstede  Adgang  til  Aktstykker,  der  til  Eks. 
var  yngre  end  den  franske  Revolutionstid  eller  endog  var  fra  langt 
ældre  Tider.  Ligeledes  var  det  i  lange  Tider  ikke  Publikum  tilladt  at 
benytte  Arkivernes  Registranter  eller  Fortegnelser,  eller  der  var  sat 
Begrænsninger  for  at  Udlændinge  kunde  faa  Adgang.  Østerig  var  et 

Eksempel  paa  et  af  de  mest  tilbageholdende  og  forsigtige  Lande; 
den  amerikanske  Gesandt  i  Wien  Motley  kunde  saaledes  paa  Grmid 
af  sin  Stilling  ikke  faa  Adgang  til  at  se  x\ktstykker  om  Trediveaars- 
krigen  (1861).  Heri  skete  en  Forandring,  da  den  fortrinlige  Lærde 
Alfred  v.  Arneth,  Maria  Theresias  fortjenstfulde  Historiker,  blev  Ar- 
kivets Chef  og  aabnede  vid  Adgang  til  Benyttelsen  af  dets  overor- 
dentlig rige  Samlinger.  I  Preussen  stillede  Sybel  sig  paa  en  lignende 
Fod,  da  han  blev  Leder  af  de  preussiske  Arkiver,  og  Sybel  fik  gen- 
nemført en  planmæssig  Ordning  af  en  fra  de  enkelte  Arkiver  ud- 
gaaet  Udgivervirksomhed.  Hans  Eftermand  Reinh.  Koser,  Frederik 
n's  fortrinlige  Historieskriver,  har  især  Fortjenesten  af  at  der  fra 
Arkiverne  udgaves  vejledende  Registraturer  („Mitteilungen  der  Kon. 
Preussischen  Archivverwaltung") . 

Blandt  de  Arkiver,  hvorfra  der  er  strømmet  en  Rigdom  af  Oplys- 
ninger om  den  nyere  Historie  ud  over  de  europæiske  Lande,  maa 
nævnes  Arkivet  i  Befæstningen  og  Borgen  i  Simancas  i  Kastilien,  der 
var  bleven  grundlagt  af  Karl  V  og  som  har  optaget  alle  de  kastiliske 
Kongers  diplomatiske  Aktstykker.  Adgangen  hertil  er  nu  aaben,  om 
end  under  besværlige  Forhold. 

Med  størst  Længsel  havde  Historikerne  set  hen  til,  om  ikke  det  for 
Europas  samtlige  Lande  vigtigste  Arkiv  i  Vatikanet  skulde  blive 
aabnet,  men  dets  Skatte  syntes  stadg  forbeholdte  dem,  der  arbejdede 
i  Pavestolens  eller  Katolicismens  Tjeneste.  I  Aarhundredets  Midte 
lykkedes  det  Nordmanden  P.  A.  Munch  at  faa  en  let  Adgang  til  Sam- 
lingens middelalderlige  Aktstykker,  han  kunde  sende  talrige  Afskrif- 
ter af  Pavebreve,  der  vedrørte  Norden,  til  de  nordiske  Lande,  lige- 
som han  var  den  første,  der  gav  en  udførlig  Beretning  om  Arkivets 
Indhold  og  Bestanddele,  tillige  med  Oplysninger  om  det  pavelige 
Kancellis  Indretning  i  ældre  Tider.  Beretningen  maatte  dog  ikke 
offentliggøres,  saalænge  Arkivets  daværende  Præfekt  Augustin  Thei- 
rer  levede.  Det  var  denne  fortjente  Kirkehistoriker,  Munch  skyldte 
de  opnaaede  Begunstigelser.  Theiner  mistede  senere  sin  Stilling,  efter 
at  han  havde  ladet  Aktstykker,  der  talte  imod  Pavens  Ufejlbarhed, 
komme  for  Dagen.  Efter  Leo  XIII's  Valg  til  Pave  er  Arkivet  bleven 
aabnet  for  almindelig  Benyttelse,  selv  om  der  er  Begrænsninger  for 
hvad  der  tør  afskrives.  Til  de  øvrige  italienske  Arkiver  har  nye  Be- 
stemmelser (1875,  1911)  givet  en  let  Adgang,  og  vejledende  Beskri- 
velser over  flere  Arkivers  Indhold  er  blevne  udgivne. 

Efter  at  saaledes  i  de  fleste  Lande  Adgangen  til  at  benytte  utrykt 
Materiale  er  bleven  muliggjort,  vil  det  kunne  forstaas,  at  det  ofte 

bliver  anset  som  en  Forsømmelse  eller  en  Ufuldkoinm.enhed  ved  et 
Arbejde,  der  i  øvrigt  stræber  mod  et  videnskabeligt  Maal,  at  det  har 
undladt  at  benytte  hvad  der  findes  af  utrykt  Stof  til  Oplysning  om 
Emnet  i  Biblioteker  og  Arkiver. 

Det  er  foran  skildret,  hvorledes  Tyskland  satte  sig  den  mægtige 
Opgave  at  offentliggøre  Kilderne  til  den  tyske  Oldtids  og  Middel- 
alders Historie  paa  en  Maade,  der  svarede  til  alle  Videnskabens  For- 
dringer, og  hvordan  dette  Eksempel  virkede  i  Frankrig  og  England. 
I  Frankrig  havde  desuden  „Académie  des  inscriptions  et  belles-let- 
tres"  overtaget  Arven  efter  Benediktinerne  ved  at  fortsætte  Dom 
Bouquets  Udgave  af  de  middelalderlige  Krøniker  og  af  Fremstillin- 
gen af  den  franske  Litteraturs  Historie.  Akademiet  har  udgivet  ti 
Bind  af  „Historiens  des  Gaules  et  de  la  France"  i  det  tidligere  Folio- 
Format,  men  er  efter  det  24.  Bind  (1904)  gaaet  over  til  en  mere  be- 
kvem Udgave  i  Kvart,  denne  „Recueil"  er  delt  i  flere  Afdelinger.  Som 
en  ypperlig  Medarbejder  ved  hele  denne  Virksomhed  maa  Overbi- 
bliothekaren  ved  „Bibliothéque  Nationale"  Leopold  Delisle  nævnes; 
han  har  ogsaa  i  talrige  andre  Udgaver  af  middelalderlige  Kilder  og  i 
videnskabelige  Undersøgelser  vist  en  enestaaende  Kendskab  til  Haand- 
skrif terne  og  en  omfattende  Viden.  „Histoire  littéraire  de  la  France" 
er  bleven  fortsat  med  en  Række  fortrinlige  Bind,  hvis  forskellige  Af- 
snit er  udarbejdede  af  Forfattere  enkeltvis. 

Efter  at  Belgien  var  blevet  et  eget  Rige,  overdroges  det  en  kgl. 
Historisk  Kommission  at  udgive  belgiske  Krøniker;  af  denne  „Col- 
lection  de  chroniques  belges  inédites"  er  en  Snes  Kvartbind  udkomne. 

I  England  blev  paa  Foranledning  af  The  master  of  the  rolls  og 
under  hans  Styrelse  oprettet  en  Rolls  Commission  med  det  Hverv 
at  udgive  Kilder.  Af  dens  „Chronicles  and  Memorials"  er  siden  1858 
udkommet  nogle  hundrede  Oktavbind,  der  foruden  Aarbøger  og 
Krøniker  omfatter  Brevsamlinger.  Karakteristisk  for  England  har  det 
været,  at  et  stort  Antal  private  Foreninger  paatog  sig  at  udgive  Kil- 
der til  Oplysning  om  Englands  almindelige  Historie  eller  om  særlige 
Dele  af  Kulturen  eller  Litteraturen.  Som  saadanne  Selskaber  kan 
nævnes  English  Historical  Society,  Early  English  Text  Society,  Cax- 
ton  Society,  Camden  Society,  Pipe  Roll  Society,  Selden  Society. 

Ved  Aarhundredets  Midte  begyndte  i  Tyskland  videnskabelige 
Akademier  at  lægge  sig  Udgivelsen  af  Kilder  paa  Hjerte.  Saaledes 
har  Berliner  iVkademiet  gjort  sig  fortjent  af  Frederik  II's  Historie  ved 
at  udgive  hans  Værker  (31  Bd.,  1846 — 51)  og  hans  „Politische  Kor- 
respondenz"  (hidtil  37  Bd.,  1879—1918),  desuden  har  det  offentlig- 

gjort  mange  Aktstykker  fra  den  store  Kurfyrstes  og  Frederik  II's 
Tid  samt  Værket  Acta  Borussica  til  Oplysning  om  den  preussiske 
Statsforvaltning  i  det  18.  Aarh..  Akademiet  i  Wien  blev  først  grundet 
1847,  men  paatog  sig  straks  ved  en  stadig  virkende  Kommission  at 
udgive  „Oesterreichische  Geschichtsquellen"  (Fontes  rerum  Austria- 
carum)  foruden  et  „Archiv  fiir  oesterreichische  Geschichte",  som 
optog  mange  mindre  Kilder,  ligeledes  udgav  det  Aktstykkesamlin- 
ger. 

Af  størst  Betydning,  baade  ved  den  mangesidige  Karakter  og  Ar- 
bejdernes Antal,  skulde  dog  den  Virksomhed  blive,  som  udgik  fra 
Bayern.  Her  vilde  Kong  Maximilian  II  udrette  noget  lignende  for 
Historien  som  det,  der  skyldtes  hans  Fader  Kong  Ludvig  paa  de 
skønne  Kunsters  Omraade.  Kongen  var  traadt  i  nøje  Forbindelse 
med  Ranke  og  ved  Universitetet  i  Miinchen  var  Sybel  Lærer,  med 
Bistand  af  disse  og  andre  Lærde  dannede  Kongen  en  Historisk  Kom- 
mission, til  hvis  Raadighed  han  stillede  betydelige  Midler.  Kommis- 
sionen udgav  Krøniker  fra  den  senere  Middelalder  og  Samlinger  af 
Aktstykker,  saaledes  „Chroniken  der  deutschen  Stådte",  „Reichs- 
tagsakten",  men  dens  Hovedopgave  blev  dog  paa  Rankes  Tilskyn- 
delse at  offentliggøre  Værker,  der  kunde  tjene  som  Vejledning  for 
en  prøvende  kildemæssig  Forskning,  og  dernæst  Fremstillinger  af  de 
enkelte  Videnskabers  Udvikling.  Som  „Jahrbiicher  des  deutschen 
Reichs"  udkom  en  Række  Arbejder  over  de  enkelte  tyske  Kongers 
og  Kejseres  Regering  i  Middelalderen;  der  var  i  dem  især  taget  Sigte 
paa  at  meddele  alt  hvad  der  var  forefaldet,  med  Oplysning  om 
Kildematerialet  for  hver  Meddelelse.  I  en  Snes  Værker  har  Viden- 
skabsmænd fremstillet  deres  Fags  Historie,  enten  i  Almindelighed 
(saaledes  Peschel,  Geschichte  der  Erdkunde)  eller  i  Tyskland  alene 
(som  Wegele,  Geschichte  der  deutschen  Historiographie). 

Endnu  et  tredie  af  den  Historiske  Kommissions  store  Foretagen- 
der skal  nævnes.  Man  skulde  tro,  at  de  Franske,  med  deres  udpræ- 
gede Sans  for  Memoirer  og  Biografier,  vilde  have  ydet  det  bedste 
biografiske  Hjælpemiddel.  I  Aarhundredets  Begyndelse  indtog  Mi- 
chauds  „Biographie  Universelle"  en  fremragende  Plads;  det  udkom 
fra  1845  i  en  ny  Udgave  (45.  Bd.).  Kirkehistorikeren  Dollinger  i 
Miinchen  bragtes  ved  dette  Forbillede  til  nogle  Gange  at  foreslaa 
Kommissionen  som  en  vigtig  Opgave  at  udgive  et  biografisk  Værk 
over  alle  Tyske,  og  1868  besluttede  Kommissionen  da  ogsaa  at  sætte 
et  saadant  Foretagende  i  Gang;  til  Leder  blev  Friherre  R.  von  Lilien- 
cron    valgt    (han    blev    senere    bistaaet    af    Wegele).    „Allgemeine 

Deutsche  Biographie"  udkom  fra  1875  til  1912  i  56  Bind.  Det  stam- 
mer saaledes  fra  det  tyske  Kejserriges  Tid,  og  man  kunde  vente  i 
Værket  at  fmde  et  Udtryk  for  Rigets  Regelrethed  i  Planer,  Sikker- 
hed i  Overledelse  og  Disciplin  i  Udførelse,  men  man  vil  studse  ved 
at  fmde  Modbilledet  dertil.  Værket  indeholder  ypperlige  Artikler  i 
stort  Antal,  men  der  er  ingen  Sikkerhed  i  Valget  af  de  medtagne 
Personer,  mange  Sider  af  P'orretningslivet  synes  forfordelte,  i  Artik- 
lernes Omfang  raader  den  største  Vilkaarlighed;  der  synes  ikke  at 
være  givet  Vejledning  om  hvad  Artiklerne  burde  medtage.  Det  til- 
svarende engelske,  rent  private  Foretagende  danner  en  karakteri- 
stisk Modsætning  hertil.  I  Løbet  af  forholdsvis  kort  Tid  (1885—1900) 
gennemførte  Leslie  Stephen  og  Sidney  Lee  Udgivelsen  af  „Dictio- 
nary  of  National  Biography"  (63  Bd.,  senere  udkom  Supplementer). 
Med  træffende  Skøn  har  baade  Artiklerne  været  udpegede  og  for- 
delte til  kyndige  Medarbejdere,  Ensartethed  i  Biografiernes  Indhold 
og  relative  Omfang  er  bleven  overholdt,  en  omfattende  Henvisning 
til  Bevissteder,  Kilder  og  Litteratur  fmdes.  Englændernes  afgjorte 
Interesse  for  Slægthistorie  og  Levnedsskildringer  har  vel  bidraget 
til  at  hidføre  det  gode  Resultat.  I  dette  Forhold  er  saaledes  England 
naaet  forrest,  Frankrig  har  for  Tiden  slet  intet  saadant  Værk;  der- 
imod har  flere  mindre  Stater,  saaledes  Belgien,  Danmark  (-Norge),  til- 
svarende gode  biografiske  Lexika. 

Her  skal  endnu,  med  Hensyn  til  Bestræbelserne  for  at  skabe  Støtte- 
punkter for  historisk  Granskning  og  for  Udgivelse  af  Kilder,  erin- 
dres om,  hvorledes  man  har  søgt  at  oprette  saadanne  i  den  klassiske 
Verdens  gamle  Lande.  I  Rom  har  saaledes  den  Franske  Skole  den 
Opgave,  foruden  at  drive  arkæologiske  Studier  og  Undersøgelser 
over  romersk  Historie,  tillige  at  lede  Granskninger  i  Vatikanets  Ar- 
kiv og  at  forberede  Udgivelsen  af  Pavebreve  fra  Middelalderen.  Her 
fmdes  ogsaa  siden  1880erne  et  Østerrigsk  Historisk  Institut,  et  Preus- 
sisk og  et  af  Gorres-Selskabet  oprettet,  der  har  Undersøgelsen  af  ita- 
lienske Arkiver  og  Biblioteker  til  Opgave,  de  har  delt  mellem  sig 
Udgivelsen  af  Aktstykker  vedrørende  Reformationen,  Indberetnin- 
ger til  Kurien  fra  de  pavelige  Udsendinge  („Nuntiaturberichte")  og 
lign.  Ogsaa  andre  Lande,  saaledes  Holland  og  Belgien,  har  tilsva- 
rende Instituter. 

14.    NATIONAL  HISTORIESKRIVNING,  ISÆR  I  DE  MINDRE 
ELLER  DE  NYE  STATER 

Det  er  i  det  foregaaende  paa  mange  Maader  skildret,  hvorledes 
nationale  Standpunkter  kom  frem  i  den  historiske  Opfattelse  hos 
Folkeslagene  eller  deres  forskellige  Forfattere,  og  hvordan  det  Folk, 
der  hidtil  havde  i  højere  Grad  end  andre  været  uden  en  national 
statlig  Følelse,  i  Løbet  af  Aarhundredet  var  naaet  langt  i  national 
Ensidighed.  Napoleon  I's  Erobrelyst  havde  ikke  blot  hos  Tyske, 
men  i  mange  Folkeslag  fremkaldt  en  Forstaaelse  af  Samhøren  i 
Kraft  af  fælles  Kultur  og  historisk  Overlevering,  og  den  vaagnede 
Sans  for  Modersmaalet  og  for  den  Litteratur  eller  de  mundtlige  Min- 
der, som  udtalte  sig  i  det,  havde  i  stærkere  Grad  end  hidtil  ladet 
Sproget  være  det  særlig  bestemmende  for  hvad  der  dannede  en  En- 
hed. 

Men  der  var  Lande,  hvor  forskellige  Nationaliteter  var  bosatte  og 
mulig  stærkt  blandede,  her  kunde  Følelsen  af  Forskellen  mulig  føre 
til  Kamp,  særlig  vilde  Følelsen  hos  den  Nationalitet,  der  var  i  Min- 
dretal eller  som  ikke  var  den  herskende,  let  give  sig  Udslag  i  Hi- 
storieskrivningen. Dette  viste,  sig  saaledes  i  Bøhmen.  Tsjekkerne 
følte  Trang  til  at  hævde  sig  som  Bebyggere  af  Landet  allerede  i  en 
meget  tidlig  Tid  og  som  et  meget  gammelt  Kulturfolk.  En  sprog- 
kyndig Bibliotekar  fremdrog  fra  en  Kirkehvælving  Pergamentsblade 
med  smukke  Digte  i  gammel  Sprogform,  der  skulde  vidne  om  Fol- 
kets Sagntid  og  om  dets  digteriske  Evne,  de  vakte  da  ogsaa  Begej- 
string i  Bøhmen  og  Opsigt  i  den  hele  Verden.  Nu  tvivler  ingen  om, 
at  her  foreligger  et  Falskneri,  men  i  et  Par  Menneskealdre  troede 
mange  paa  dem;  saaledes  forsvarede  Bøhmens  store  Historieskriver 
Frants  Palacky  deres  Ægthed.  Han  var  den  utrættelige  og  skarp- 
sindige Forsker  i  Folkets  Fortid  og  blev  som  den  nationale  For- 
kæmper kaldt  „Fædrelandets  Fader",  altsaa  med  det  Tilnavn,  som 
Tsjekkerne  havde  givet  deres  elskede  Konge,  den  tyske  Kejser  Karl 
IV.  En  Stilling  som  Universitetslærer  kunde  Palacky  ikke  opnaa, 
men  de  bøhmiske  Stænder  gjorde  ham  til  „Landshistoriograf" 
(1829),  og  en  Kreds  af  Lærlinge  sluttede  sig  til  ham.  Med  utrolig 
Flid  samlede  Palacky  rundt  om  i  Landene,  saaledes  ogsaa  i  Vati- 
kanets Arkiv,  hele  det  Stof,  hvorpaa  hans  Lands  Historie  saa  at  sige 
for  første  Gang  kunde  skrives.  Første  Bind  af  hans  ogsaa  fra  For- 
mens Side  mesterlige  „Bøhmens  Historie"  udkom  1836  paa  Tysk; 
efter  at  Røret  i  1848  havde  skaffet  Luft  for  den  nationale  Bevægelse 

kunde  Værket  udkomme  paa  Bøhmisk.  Palacky  var  i  dette  Aar  ble- 
ven Tsjekkernes  politiske  Fører,  i  Haab  om  at  faa  Støtte  hos  Rege- 
ringen i  Wien  mod  Germanismen  udtalte  han  de  bevingede  Ord,  at 
dersom  Østerrig  ikke  allerede  var  dannet,  maatte  man  i  Europas 
Interesse  opfinde  det.  Denne  Udtalelse  maatte  han  fortryde,  da  Re- 
aktionen kom;  fra  1852  blev  endog  det  bøhmiske  Museum  lukket  for 
ham,  skønt  han  var  dets  egentlige  Grundlægger.  Senere,  da  Rege- 
ringen slog  ind  paa  nye  Baner,  udnævntes  den  berømte  Lærde  til 
livsvarigt  Medlem  af  det  østerrigske  „Herrenhaus"   (1861). 

I  sin  Fremstilling  af  Landets  Historie  naaede  Palacky  til  Slaget 
ved  Mohaez  (1526).  Nogen  egentlig  Fortsættelse  har  Værket  ikke 
senere  faaet.  Mange  vigtige  Værker  har  dog  skildret  Perioder  saavel 
af  den  følgende  som  af  den  ældre  Historie  baade  fra  tysk  og  fra 
tsjekkisk  Standpunkt.  Karakteristisk  for  Bøhmens  Fortid  er  det  nøje 
Sammenhæng  mellem  Landets  politiske  og  dets  religiøse  eller  kirke- 
lige Historie,  og  Hussiterbevægelsen  og  Trediveaarskrigen  har  da 
ogsaa  været  de  Midtpunkter,  hvorom  den  historiske  Litteratur  med 
Forkærlighed  har  drejet  sig.  For  Palacky  var  Johan  Huss  en  Ynd- 
lingsskikkelse;  det  er  nu  almindelig  erkendt,  at  den  bøhmiske  Refor- 
mator var  i  sin  Lære  og  sit  Forsøg  paa  Udrensning  af  Kirken  stærkt 
paavirket  eller  afhængig  af  Wycliff,  men  man  har  tillige  paavist  for- 
reformatoriske  Bevægelser  i  Bøhmen  af  mere  selvstændig  Art.  Tre- 
diveaarskrigen blev  behandlet  af  Anton  Gindely,  Professor  i  Prag, 
i  et  sjældent  grundigt  Værk,  der  fremdrog  denne  Krigs  almeneuro- 
pæiske Karakter;  det  støttede  sig  til  et  enestaaende  Kendskab  til  de 
i  Europas  Arkiver  bevarede  Aktstykker  og  var  skrevet  fra  et  upar- 
tisk Standpunkt  baade  hvad  de  nationale  og  religiøse  Spørgsmaal 
angaar.  Gindely  er  stræng  i  sin  Dom  over  Wallenstein,  hvem  han 
tillægger  en  svigefuld  Holdning  overfor  Kejser  Ferdinand  allerede 
fra  et  meget  tidligt  Tidspunkt.  løvrigt  har  mange  nyudgivne  Akt- 
stykker klart  belyst  Wallensteins  hemmelige  Forhandlinger  med 
Førerne  for  de  svenske  Hære. 

Paa  lignende  Maade  som  Tsjekkerne  i  Bøhmen  har  historiske  For- 
fattere i  Rumænien  (Xenopol)  villet  hævde,  at  de  i  dette  Land  og 
Ungarn  boende  Rumænere  skal  fra  gammel  Tid  have  været  bosatte 
her  som  Efterkommere  af  romerske  Kolonister,  medens  det  rigtige 
synes  at  være,  at  de  først  i  Middelalderen  er  flyttede  derhen  fra  Lan- 
dene Syd  for  Donau. 

Hos  Russerne  var  i  lang  Tid  Historieskrivningen  skilt  ad  i  Ret- 
ninger ikke  netop  efter  Rigets  ulige  nationale  Sammensætning,  men 

efter  det  Eftertryk,  hvormed  et  russisk  Standpunkt  betonedes.  Ka- 
ramsin  var  ved  Aarhundredets  Begyndelse  en  af  de  mest  læste  For- 
fattere, hans  Skildringer,  Digte  og  Fortællinger  havde  vundet  en 
vid  Indgang  hos  Folket,  hans  Sprog  og  naturlige  Stilkunst  bragte 
en  hel  Omvæltning  i  den  russiske  Skrivemaade.  Men  Karamsin  hav- 
de lidt  under  Kejser  Pouls  Despoti,  han  følte  sig  befriet  ved  hans 
Mord  og  skrev  en  vidtløftig  Lovtale  over  Katarina  II;  den  nye  Kej- 
ser, som  i  sin  første  Proklamation  til  Folket  havde  erklæret,  at  han 
vilde  regere  efter  Katarina  den  Stores  Hjerte  og  efter  hendes  Love, 
gjorde  Karamsin  til  Rigshistoriograf,  tillige  paabød  Aleksander,  at 
alle  Arkiver  skulde  staa  aabne  for  ham.  Saaledes  var  Vejen  beredt 
for  Karamsin,  saa  at  han  kunde  gennemføre  den  Livsopgave,  han 
havde  sat  sig,  at  skrive  sit  Lands  Historie  efter  Hjertets  Behov  og 
paa  en  lignende  filosofisk  og  værdig  Maade  som  den,  hvoraf  andre 
Lande  var  stolte.  Han  tog  fat  med  Jærnflid,  og  Værket  vokede  frem 
under  Kejserens  Øje.  Karamsins  episk  holdte  Skildring  af  „Det  rus- 
siske Riges  Historie"  (1816 — 29,  12  Bind)  modtoges  med  Begejstring 
af  Folket,  den  var  skrevet  i  en  behagelig,  livlig  og  varm  Stil,  han 
gaar  ud  fra  den  Hovedtanke:  „Riget  er  grundet  af  Eneherskere,  bragt 
i  Fare  ved  Mangeherskere,  reddet  ved  Selvherskere,"  derfor  hylder 
han  afgjort  den  stærke  Statsmagt,  han  dvæler  mest  ved  Kongerne 
og  deres  Bedrifter  og  fortæller  i  mindre  Grad  om  Folket.  Karamsins 
Kritik  overfor  Kilderne  har  store  Mangler,  og  den  Dom,  som  Værket 
udtaler  om  Personer,  fældes  efter  Moralens  Bud.  I  sin  Fremstilling 
naaede  han  kun  til  1611,  saaledes  end  ikke  helt  til  Huset  Romanovs 
Overtagelse  af  Magten;  om  den  berømteste  af  dette  Huses  Herskere 
vidstes  det  dog,  at  Karamsin  havde  en  anden  Opfattelse  end  den 
almindelige,  han  fordømte  hans  Bestræbelser  for  at  give  Russerne 
en  europæisk  Kultur,  hvorved  Zaren  nedbrød  den  gamle  National- 
stolthed, paa  hvilken  al  sand  Fædrelandskærlighed  hviler,  den  førte 
til  en  Skilsmisse  mellem  Almuen  og  de  højere  Klasser,  der  alene 
blev  delagtige  i  den  nye  Kultur. 

Naturligvis  maatte  en  anden  Opfattelse  af  Ruslands  Historie  snart 
komme  til  Orde,  og  mellem  Karamsins  Bekæmpere  er  Sergjej  Solov- 
jev  den  mest  ansete.  Ogsaa  han  har  i  sin  „Ruslands  Historie"  (1851 
— 79,  29  Bd.)  fremdraget  meget  nyt  fra  Arkiverne,  det  tynger  endog 
hans  Fremstilling,  der  ikke  har  den  kunstneriske  Skønhed  som  Ka- 
ramsins. Men  han  har  draget  Nytte  af  de  tyske  Lærdes  Lære  om 
Kritik  af  Kilder,  han  forsvarer,  at  det  almenmenneskelige  meget 
godt  kan  harmonisk  forbindes  med  det  nationale,  „vi  er  Europæere 

Og  intet  europæisk  bør  være  os  fremmed",  tian  har  et  klogt  Blik  for 
Folket  i  Forhold  til  den  Jordbund,  hvorpaa  det  lever,  og  en  forstan- 
dig Indsigt  i  det  gamle  Slægtsamfund.  Solovjev  naaede  i  sin  Frem- 
stilling kun  til  1774,  men  han  har  i  andre  af  sine  fortjenstfulde  Ar- 
bejder grebet  ud  over  denne  Tid. 

En  Opfattelse  som  Solovjevs  kunde  ikke  fmde  Billigelse  hos  de 
overbevisningstro  Slavofiler,  der  ansaa  Vestens  Kultur  for  raadden, 
den  havde  kun  bragt  Fordærvelse  over  det  russiske  Folk.  Karakteri- 
stisk for  deres  Standpunkt  er,  at  de  end  ikke  vilde  godkende  den  af 
Nestors  Krønike  (o.  1000)  meddelte  Beretning  om  at  det  russiske 
Rige  var  grundlagt  af  Svenskeren  Rurik  og  hans  Skarer  (den  anti- 
normanniske  Skole),  herom  har  der  i  Rusland  været  stredet  endnu 
i  det  20.  Aarh.,  medens  det  i  Videnskaben  udenfor  Rusland  og  ogsaa 
af  de  flesle  af  dette  Lands  Historikere  er  erkendt,  at  svenske  Ny- 
byggere og  Erobrere  grundede  det  ældste  russiske  Rige. 

Hos  Polakkerne  havde  en  Historieskrivning  Vanskelighed  ved  at 
udfolde  sig  under  den  splittede  Tilstand,  hvori  Folket  levede  i  for- 
skellige Riger,  tilmed  som  oftest  med  Tvang  og  Censur  over  deres 
Hoved.  Den  lærdeste  og  indholdsrigeste  „Polens  Historie",  ligesom 
mange  Undersøgelser  over  Enkeltheder  af  Landets  Historie  og  over 
den  polske  Litteratur  skyldes  J.  Lelewel,  der  som  en  af  Hovedmæn- 
dene for  Polakkernes  Rejsning  1830  maatte  forlade  Warschau,  se- 
nere opholdt  han  sig  mest  i  Bruxelles;  han  har  ogsaa  store  Fortje- 
nester af  Oldtidens  og  Middelalderens  Geografi.  I  den  nyeste  Tid 
har  polske  Forfattere  især  arbejdet  paa  ved  gode  Udgaver  af  vigtige 
Kilder  at  skabe  et  sikkert  Grundlag  for  Behandlingen  af  den  polske 
Historie. 

Saaledes  har  der  i  forskellige  Lande  været  gjort  Forsøg  paa  at 
give  en  udførligere  Fremstilling  af  Fædrelandets  Historie  gennem 
Tiderne.  Det  nyeste  Eksempel  paa,  hvordan  en  Historiker  med  Held 
har  løst  en  saa  omfattende  Opgave  eller  i  alt  Fald  er  naaet  vidt  frem 
mod  Maalet  har  Belgieren  Henri  Pirenne  givet  i  sin  Fremstilling  af 
„Belgiens  Historie"  (Bind  1 — 4  er  naaet  til  den  vestfalske  Fred;  1900 
— 13).  I  dets  Hjemland  har  Værket  vundet  den  største  Udbredelse 
og  almindelig  Beundring,  Udlandets  Videnskabsmænd  har  hilst 
Fremstillingen  som  sjælden  vellykket,  det  har  en  Rigdom  paa  nye 
Synspunkter  og  lærerige  Betragtninger.  Skønt  Valloner  af  Fødsel 
har  Pirenne  med  fuld  Forstaaelse  og  lige  saa  varm  Interesse  skil- 
dret den  flamske  Befolknings  Historie  og  Tilstande;  ikke  heller 
har  noget  Parti  kunnet  klage  over  hans  Opfattelse  af  de  religiøse 

Stridigheder.  Han  har  paa  en  lykkelig  Maade  givet  sin  Fremstilling 
af  de  belgiske  Landes  Fortid  fra  det  karakteristiske  Standpunkt, 
at  det  var  Grænselandet  mellem  tysk  og  fransk  Kultur,  hvorfor 
Overherredømmet  over  de  enkelte  Landskaber  snart  maatte  falde 
til  Riget  i  Øst,  snart  til  franske  Herrer,  han  har  stærkt  betonet,  i 
hvor  høj  Grad  økonomiske  Synspunkter  maatte  gribe  ind  i  de  en- 
kelte Omraaders  Holdning  udadtil  eller  i  de  indre  Tilstande. 

En  anden  ung  Stat,  der  maatte  ønske  sin  Historie  skrevet,  var 
Fristaterne  i  Nordamerika,  og  disse  fik  i  Statsmanden  og  Diplo- 
maten George  Bancroft  en  Lærd,  der  saa  at  sige  blev  Grundlægger 
af  den  videnskabelige  Historieforskning  i  dette  Land.  Bancroft  hav- 
de studeret  ved  tyske  Universiteter  for  at  faa  tilstrækkelig  viden- 
skabelig Uddannelse,  han  havde  gransket  rundt  om  i  Europas  Ar- 
kiver for  at  indsamle  Oplysninger  om  Udvandrerne,  Kolonisterne 
og  Deltagerne  i  Kampen  for  Frigørelsen;  talrige  Gemmesteder  for 
Privatbreve  paa  begge  Sider  af  Atlanterhavet  var  blevet  aabnede  for 
ham,  han  skyede  intet  Otfer  for  at  skaffe  sig  Materiale  og  indkøbe 
Breve  og  Dagbøger.  Udrustet  paa  denne  Maade  kunde  han  skrive 
sin  omhyggelige  „De  Forenede  nordamerikanske  Staters  Historie" 
(1834 — 74,  10  Bd.),  der  naaede  til  Slutningen  af  Frihedskrigen  og 
blev  fortsat  med  „Forfatningens  Tilblivelse  i  de  Forenede  Stater" 
(1884,  2  Bd,).  Det  righoldige  Værk  har  en  tiltalende  Form,  om  det 
end  ikke  uagtet  alle  Bestræbelser  er  lykkedes  Bancroft  altid  at  finde 
den  rette,  ligefremme  Tone;  han  er  en  klog  Bedømmer,  samvittig- 
hedsfuld og  retfærdig  gør  han  hverken  Puritanere,  Jesuiter  eller 
Bekendere  af  nogen  anden  Tro  Uret,  saa  lidt  som  det  mærkes,  at 
han  i  politisk  Henseende  tager  Parti  for  Jefferson  og  Demokraterne 
eller  for  Føderalismens  Tilhængere  som  Hamilton,  ikke  heller  kan 
Moderlandet  England  klage  over  hans  Standpunkt.  Senere  Forskere 
har  naturligvis  paa  mange  Maader  kunnet  berigtige  og  udvide  hans 
Beretning,  de  har  undgaaet  den  Fejl  i  Bancrofts  Værk,  at  han  alt- 
for stærkt  har  Førerne  og  Lederne  for  Øje,  de  har  ogsaa  skildret 
Folkets  mangeartede  Bestanddele. 

Endnu  vil  der  være  Grund  til  at  betragte  den  forskellige  Maade, 
hvorpaa  det  i  de  nordiske  Riger  er  bleven  forsøgt  at  skrive  en 
Fædrelandets  Historie. 

I  langt  stærkere  Grad  end  i  de  to  andre  Lande  har  Danmark  gen- 
nem hele  Aarhundredet  maattet  vende  sin  Opmærksomhed  udefter, 
det  har  i  to  Krige  maattet  gaa  i  Kamp  for  sit  Folks  Sydgrænse  og 
har  gennem  hele  Aarhundredet  været  tvunget  til  at  forsvare  sin  na- 

tionale  Ret  ved  at  paavise  de  sande  historiske  Forhold.  Efter  i  de 
første  Aartier  især  at  være  optaget  af  kritiske  Studier  over  Oldtid 
og  Middelalder,  over  Sagaerne  og  Saxo  (P.  E.  Miiller,  N.  M.  Peter- 
sen, Velschow)  har  Historikerne  senere,  i  en  ligeligere  Grad  end  i 
de  to  Naboriger  optaget  alle  Perioder  af  Landets  Historie  til  Under- 
søgelse og  overalt  ved  en  gennemført  kritisk  Behandling,  ved  Frem- 
dragning af  meget  Materiale  og  Skildringer  af  de  enkelte  Tidsrum 
eller  Personligheder  lagt  alt  til  Rette  for  en  samlet  Opfattelse  af 
Folkets  Historie.  Men  ingen  Historiker  paatog  sig  at  skrive  Landets 
Historie  gennem  alle  Tider.  I  F.  C.  Allens  fortjenstfulde  Vejledning 
var  en  bestemt  Opfattelse  af  vor  Historie  udtalt,  men  den  var  kun 
en  „Haandbog";  den  var  præget  af  Forsvaret  for  vor  nationale  Ret 
og  Tanken  om  Nordens  Enhed,  endvidere  af  Samtidens  politiske 
Synsmaader  og  Ønsker,  saaledes  i  dens  Domme  over  de  tidligere 
Standsforskelle.  Hverken  i  dette  Arbejde  eller  i  noget  andet  i  Dan- 
mark udkommet  historisk  Værk  har  der  vist  sig  nogen  Trang  til 
en  filosoferende  Betragtning  af  Fortiden. 

Norge  havde  den  Lykke  i  P.  A.  Munchs  „Det  norske  Folks  Histo- 
rie", hvis  8  Bind  naar  indtil  Kalmarunionen  (1852 — 63),  at  faa  et 
berømt,  videnskabeligt  værdifuldt  og  grundlæggende  Nationalværk, 
men  den  store  Lærde  var  ikke  udrustet  med  Evner  til  at  finde  Ud- 
viklingens store  Linier  eller  til  at  fremmane  Aanden  i  de  forskel- 
lige Tider,  ikke  heller  havde  Munch  Kald  til  at  give  en  saadan  let- 
læst Fremstilling,  hvis  Varme  drager  Hvermand  til  sig  og  hvor  Skik- 
kelserne klart  springer  frem;  en  udpræget  Forfatterpersonlighed 
gjorde  sig  ikke  heller  gældende  i  Udsagnets  Form  eller  i  Stilen. 
Munch  havde  jo  desuden  ved  det  Motto,  han  satte  paa  Titelbladene, 
udtalt,  at  han  vilde  skrive  kritisk  Historie  ikke  efter  dunkle  Følel- 
ser, men  forskende,  han  vilde  ikke  give  „Resultater,  der  alene  ska- 
ber blinde  Meninger,  men  Undersøgelserne  selv  i  deres  hele  Om- 
fang" (Niebuhr). 

Derimod  fik  Norge  senere  i  Aarhundredet  en  Historiker,  hvis 
aandfulde  Fremstilling  af  den  norske  Nationalfølelses  Historie  gen- 
nem Tiderne  skulde  vinde  den  store  Læsekreds.  Ernst  Sars  havde 
det  Maal  for  sin  „Udsigt  over  den  norske  Historie"  (1873 — 91,  4 
Bd.)  at  paavise  Forbindelsen  mellem  Storhedstiden  i  Norges  Heden- 
old og  den  ældre  Middelalder  og  saa  Frihedstiden  efter  1814;  den 
mellemliggende  lange  Unionstid  burde  ikke  opfattes  som  en  util- 
talende Dvaletid,  det  nationale  Liv  gemte  sig,  men  voksede  i  indre 
Styrke  og  forberedte  en  ny  Udfoldelse.  Sars  var  paavirket  af  Natur- 

forskningens  Udviklingslære,  til  Dels  af  Comtes  Positivisme,  skønt 
han  netop  forsømte  at  undersøge  Landets  økonomiske  Tilstande; 
ubetinget  havde  han  dog  lært  mest  af  Frankrigs  Historikere  som 
Guizot  og  Tocqueville,  af  deres  Lære  om  at  fmde  Kontinuiteten,  at 
se  Institutionerne  i  deres  Ejendommelighed  og  i  deres  Udvikling, 
at  faa  Øje  for  de  raadende  Ideer  i  Tiden  og  disses  store  Indflydelse. 
Sars  vil  ikke  tillade  noget  uforstaaeligt,  alt  maa  kunne  lade  sig 
ordne  ind  i  Forbindelser  som  et  af  Trinene  fra  Aarsag  til  Virkning. 
Han  bestemmer  det  norske  Samfund  i  den  gamle  Kongetid  som  et 
udpræget  aristokratisk;  efter  at  Kongedømmet  har  sejret  over  Stor- 
ætterne og  paa  Hakon  V's  Tid  er  bleven  enevældigt,  drager  Slæg- 
terne sig  lydløst  tilbage,  men  forstærker  derved  kun  Bondesam- 
fundet og  gennemsyrer  det  med  en  fribaaren  Følelse.  Da  saa  Ti- 
derne atter  bliver  Bondestanden  gunstige,  viser  der  sig  et  Samfund 
af  Storbønder,  og  efter  at  Frihedsluftningen  er  gaaet  over  Europa, 
kan  det  kræve  en  fri  Forfatning  og  blive  dens  Bærer.  Sars  maatte 
ved  det  tankerige  Værk,  klædt  i  en  beaandet  Form,  og  ved  to  lig- 
nende Arbejder  over  Norges  Historie  i  det  19.  Aarh.  komme  til  at 
staa  som  en  Mærkesmand  for  den  nationale  Bevægelse,  der  kræ- 
vede Rigets  fulde  Selvstændighed,  han  fik  en  lignende  Betydning 
som  de  Historikere  i  de  store  Lande,  der  kastede  sig  ind  i  Tidens 
praktiske  Politik,  uden  at  Sars  dog  ønskede  eller  modtog  andre 
Hverv  end  at  vække  og  klare. 

Mest  ejendommelig  har  dog  Nationalhistorien  udfoldet  sig  i  Sve- 
rige; her  har  udmærkede  Forfattere  havt  Held  med  at  give  udfør- 
lige Skildringer  af  Sveriges  Historie  næsten  gennem  alle  Tidsrum. 
Anders  Fryxells  „Beråttelser  ur  svenska  historien  till  ungdomens 
tjånst"  (1823 — ^79)  giver  i  46  Bind  en  livfuld  og  beaandet  Fortælling 
om  Sveriges  Skæbner,  skrevet  1  et  klart,  letfatteligt  Sprog.  For  de 
første  Tidsrum  var  Fremstillingen  endnu  ikke  bygget  paa  selvstæn- 
digt Studium  af  Kilderne;  et  saadant  mærkedes  først  ved  Gustaf 
Vasas  Sønners  Tid,  og  som  Værket  skred  frem,  satte  Fryxells  Stu- 
dier og  hans  Benyttelse  af  Arkiverne  stadig  rigere  Frugt.  Han  er  en 
sundt  dømmende  Beretter,  uden  nogen  national  Fordom,  stundom 
noget  snæver  i  sit  Syn  og  med  en  for  stærk  Betoning  af  Handlin- 
gernes moralske  Værd. 

Nordens  betydeligste  Historiker  er  dog  Erik  Gustaf  Geijer.  For- 
uden at  hans  Værker  giver  et  Folks  Historie,  belæres  man  menne- 
skeligt i  højeste  Grad  af  dem,  de  behandler  Tilværelsens  højeste 
Spørgsmaal  og  indeholder  en  Livsbetragtning,  samtidig  med  at  de 

fylder  Læseren  med  Skønhedsglæde.  Oprindelig  var  Geijer  paavir- 
ket  af  de  filosoferende  Retninger,  der  bares  af  det  18.  Aarhundre- 
des  Aand,  ogsaa  af  Læren  om  Ideerne  og  deres  Virkeliggørelse;  ind- 
til sin  Død  opgav  Geijer  heller  ikke  ved  Tankens  Arbejde  at  finde 
Verdensgangens  Veje  og  Maalet  for  den.  Men  Geijers  ypperste  Vær- 
ker „Svea  rikes  håfder"  (1825),  „Svenska  folkets  historia"  (1832— 
36)  og  Skildringerne  af  Frihedstiden  og  Gustav  IIFs  Regering  byg- 
ger paa  realistiske  Iagttagelser  og  flittige  Kildestudier,  de  viser  hans 
sjælfulde  Rlik  paa  Nationens  Karakter,  paa  Folket  som  hensat  i  den 
omgivende  Natur;  han  har  Seerblik  til  at  finde  Udviklingslinier,  for- 
staa  Stænderkampe  og  opfatte  Karakterer.  Først  og  sidst  fængsles 
man  dog  af  den  i  alle  Geijers  Skrifter  fremtrædende  Personlighed, 
af  denne  efter  Sjæl  i  Mennesker  og  Tider  lyttende  Iagttager,  med 
den  opladte  kærlighedsfulde  Sans,  med  det  dybt  religiøse  Sind  og 
et  lyst  Alvor. 


15.    VERDENSHISTORIE  OG  HANGEN  TIL  SPECIALISERING 

Man  vil  af  det  foregaaende  have  faaet  det  Indtryk,  at  der  i  det 
Hele  var  faa  Forfattere,  der  naaede  at  skrive  deres  Lands  Historie 
gennem  alle  Tider  efter  et  virkeligt  Studium  af  selve  Kilderne,  og 
at  Modet  hertil  især  svigtede  i  Aarhundredets  Slutning.  Grunden 
var  den,  at  Historien  havde  vist  sig  som  et  saare  vanskeligt  Fag, 
hvis  Frugter  modnedes  langsomt  og  maatte  søges  ad  de  besværligste 
Veje.  Endnu  større  Vanskeligheder  maatte  der  vise  sig  ved  at  skrive 
en  Verdenshistorie,  og  som  vi  allerede  har  udtalt  var  der  i  den 
senere  Del  af  Aarhundredet  ingen  som  fik  gennemført  at  skrive  en 
saadan.  Hermed  skal  det  dog  ikke  være  glemt,  at  i  Italien  Cesare 
Cantu  1836  begyndte  at  offentliggøre  en  „Storia  Universale",  hvis 
35  Bind  efterhaanden  gav  en  beaandet  Fremstilling  af  Menneske- 
hedens Historie  i  Sammenhæng.  Selv  om  dette  Værk  ikke  var  i 
strængere  Forstand  et  videnskabeligt  Arbejde,  bragte  det  fra  et  be- 
stemt, af  Katolicismen  præget  Standpunkt  en  varmt  skrevet  tilta- 
lende Oversigt,  der  med  god  Grund  vandt  i  dets  forskellige  Udgaver 
en  overordentlig  Udbredelse  i  Italien  som  i  andre  Lande. 

Verdenshistorier  maatte  man  imidlertid  have,  og  derfor  vendte 
man  sig  i  Aarhundredets  sidste  Fjerdedel  til  det  kooperative  Ar- 
bejde. Et  saadant  var  den  af  W.  Oncken  ledede  „Allgemeine  Ge- 
schichte  in  Einzeldarstellungen",  hvor  o.  30  Forfattere  hver  i  sit 

selvstændige  Værk  behandlede  et  enkelt  Lands,  et  Folks  eller  oftere 
en  enkelt  Tidsalders  Historie.  De  fleste  af  disse  Bøger  var  fortrin- 
lige, nogle  endog  ypperlige,  men  der  var  gaaet  uden  om  Begrebet 
Verdenshistorie,  Lande  og  Folkeslag,  saaledes  de  nordiske,  var  ladte 
udenfor,  i  Fremstillingsmaaden  var  ingen  Ensartethed  forsøgt,  frem- 
for alt  holdt  ingen  forbindende  Tanke  de  mange  Enkeltfremstillin- 
ger sammen,  mod  et  almindeligt  Syn  paa  Verdensgangen  var  der 
ikke  stræbt. 

Mere  Plan  mærkedes  for  saa  vidt  i  den  af  H.  F.  Helmolt  ledede 
„Weltgeschichte"  (1899—1907,  9  Bd.).  Geografen  Fr.  Ratzel  havde 
i  tiere  lærerige  Arbejder  fremdraget  Jordbundens  Betydning  for  al 
politisk  Dannelse,  Statens  nøje  Tilknytning  til  Territoriet,  hvis 
Form,  Leddeling  og  Grundkarakter  maa  blive  afgørende  for  Statens 
hele  in^re  Ordning,  som  ogsaa  for  dens  ydre  politiske  Stilling.  Pla- 
nen for  Helmolts  Værk  var  nu  netop  at  faa  hele  Jordens  Kreds  ind- 
draget i  Fremstillingen,  at  fremhæve  Nationernes  Forhold  til  Jord- 
bunden og  til  Havene,  at  betone  en  Samhøren  efter  økonomiske 
Forhold  og  Interesser,  at  medtage  Naturfolkene  og  at  fremhæve  hos 
de  civiliserede  Folk  Kulturlivet,  især  det  materielle.  De  35  Medar- 
bejdere var  derfor  især  Videnskabsmænd,  som  fulgte  Ratzels  Op- 
fattelse eller  hyldede  sociologisk  Historieskrivning  og  Lamprechts 
Metode.  Uagtet  Værket,  der  hurtigt  udkom  i  2.  Udgave,  var  lærerigt 
i  mange  Henseender,  føltes  dog  den  mosaikagtige  Sammensætning, 
en  Overskæring  af  det  naturligt  sammenhørende  og  Utilstrækkelig- 
heden af  de  ledende  Synspunkter. 

I  Frankrig  har  Ernest  Lavisse  fulgt  en  anden  Fremgangsmaade. 
Sammen  med  A.  Rambaud  har  han  ledet  en  „Histoire  générale  du 
4e  siécle  å  nos  jours"  i  12  Bind  (1896 — 1901),  hvori  indenfor  hvert 
enkelt  Bind  10 — 20  Medarbejdere  har  behandlet  hver  sin  særlige 
Tid  eller  sit  særlige  Emne.  Senere  har  Lavisse  udgivet  „Histoire  de 
France  depuis  les  origines  jusqu'å  la  revolution"  (9  Bd.)  med  en 
lignende  Ordning,  dog  saaledes  at  som  Regel  Lavisse  eller  en  enkelt 
af  hans  15  Hjælpere  har  behandlet  helt  et  Tidsafsnit,  f.  Eks.  Lud- 
vig XIV's  Regeringstid.  Lavisse  har  ikke  blot  forstaaet  at  vælge  gode 
Medarbejdere,  men  ogsaa  at  bringe  dem  til  at  virke  paa  en  ret  ens- 
artet Maade,  ligesom  han  har  stræbt  efter  at  medgive  Værket  sam- 
lende Betragtninger. 

Især  er  dog  Andelstanken  bleven  anvendt  i  England,  og  Cam- 
bridge har  været  dens  Hovedsæde.  Efter  en  af  Lord  Aclon  lagt  Plan 
udgik  herfra  „The  Cambridge  modern  historv";  indenfor  hvert  af 

dets  12  Bind  (med  2  Supplementbind)  har  en  Snes  Videnskabsmænd 
fra  forskellige  Lande  skrevet  hver  om  sit  Emne.  Den  stærke  Ud- 
stykning har  gjort,  at  Indholdet  er  rigt  og  mangesidigt,  men  det 
skorter  Værket  paa  Enhedspræg,  og  det  er  en  Misforstaaelse,  naar 
Kirkehistorikeren  M.  Creighton  i  Indledningen  til  det  første  Bind 
fremhæver  som  et  Fortrin  ved  denne  Ordning,  at  et  Helhedssyn 
ikke  bliver  Læseren  paatvunget.  Efter  ganske  tilsvarende  Principer 
er  der  siden  1911  udkommet  de  første  Bind  af  „Cambridge  medie- 
val history"  —  det  er  sandt,  men  ret  karakteristisk,  naar  det  i  en 
Fortale  siges,  at  her  enkelte  Perioder  og  Emner  er  behandlede,  hvor- 
om der  aldrig  før  har  været  skrevet  paa  Engelsk  —  endvidere  den 
omfattende,  fortrinlige  „Cambridge  History  of  english  literature" 
(14  Bd.). 

Det  er  sikkert,  at  saafremt  Historiens  Maal  er  at  fremstille  „hvor- 
dan det  egentlig  har  været",  har  denne  Arbejdsmaade,  hvor  Afsnit- 
tene betros  netop  de  Forskere,  som  er  særlig  inde  i  den  tildelte  Lod, 
store  Fordele,  men  lige  overfor  den  anden  store  Vinding  i  den  nye 
Tids  Forskning,  at  kunne  paavise  Udvikling,  at  forfølge  som  paa 
Guizots  Maade  de  lange  Tilblivelseslinier,  at  fremdrage  Rodtræv- 
lerne eller  at  paavise  Forbindelseslinier  ud  over  Verden  og  skildre 
parallel  Vækst  under  tilsvarende  eller  afvigende  Forhold,  har  Ud- 
parcelleringen store  Mangler,  og  man  naar  vel  endda  ikke  ved  den 
det  fulde  Syn  paa  det  virkelig  skete. 

1  ethvert  Fald  vidner  den  fulgte  Fremgangsmaade  om,  i  hvilken 
Grad  Historieskrivningen  er  bleven  vanskelig  og  i  hvor  stort  et  Om- 
fang den  kræver  Specialister;  vi  staar  ved  den  skære  Modsætning  til 
Polyhistoriets  Tid  for  et  Par  Aarhundreder  siden.  Det  kan  spørges, 
om  ikke  Specialiseringen  er  gaaet  for  vidt,  og  om  man  ikke  har 
overdrevet  Læren  om  Mesterskabet  i  Begrænsningen. 

Naar  der  stiftes  Foreninger,  som  har  Belysningen  af  en  enkelt 
Landsdels  Historie  eller  en  enkelt  Bys  Fortid  til  Opgave  —  og  saa- 
danne  Foreninger  er  opstaaede  i  alle  Lande  —  er  de  jo  fuldt  beret- 
tigede og  vidner  om  den  vakte  store  Interesse  for  Fortiden  og  dens 
Minder.  Derimod  kan  man  vel  nok  fmde,  at  Specialiseringen  er 
gaaet  vidt,  naar  der  i  Paris  findes  Foreninger,  med  tilsvarende  Tids- 
skrifter, eller  alene  Tidsskrifter  „for  det  18.  Aarh.s  Historie",  „for 
Revolutionens  Historie",  „for  Robespierre-Studier",  „for  Revolutio- 
nens og  Kejserdømmets  Historie",  „for  Napoleonske  Studier",  „for 
Februar-Revolutionens  Historie",  „for  den  diplomatiske  Historie", 
„for  Nutidens   Historie".   Et  ejendommeligt  Bevis  paa   Hangen   til 

Specialisering  var  det,  da  Paris'  Kommune  1886  oprettede  en  særlig 
Professorpost  i  Revolutionens  Historie,  tilmed  under  det  Paalæg,  at 
Indehaveren  skulde  forsvare  Revolutionen  og  gendrive  Taine.  Over- 
for Aulard,  som  Kommunen  udpegede  til  denne  Stilling,  har  den 
ikke  havt  Grund  til  at  anvende  sin  Opsigelsesret,  han  har  været  Re- 
volutionens ihærdige  Forsvarer,  lykkeligvis  tillige  en  samvittigheds- 
fuld og  kundskabsrig  Forsker,  hvem  lærerige  Arbejder  over  denne 
Periode  skyldes,  ligeledes  den  store  Udgave  af  Velfærdsudvalgets 
Protokoller  og  Papirer. 

Saafremt  den  historiske  Forskning  alene  gennem  Specialstudiet 
kunde  naa  sit  Maal,  vilde  der  intet  være  at  indvende  mod  Tidens 
Retning,  men  unægtelig  har  de  vidtspredte  Undersøgelser  ofte  en 
saa  centrumflyende  Karakter,  at  man  kan  faa  Tvivl  om  Historien 
som  Videnskab  har  et  Midtpunkt.  Det  var  Følelsen  af  en  Mangel  i 
denne  Henseende  og  en  Fare,  der  fik  Henri  Berr  til  at  grundlægge 
,;Revue  de  synthése  historique"(1900).  Dette  Tidsskrift  har  til  Op- 
gave at  meddele  Undersøgelser  over  Historiens  Formaal  og  Metode, 
ligeledes  at  give  samlende  Artikler,  der  oplyser  om,  hvor  langt  alle 
de  spredte  Arbejder  om  enkelte  Perioder,  enkelte  store  Skikkelser 
eller  vigtige  Emner  er  naaede. 


16.    RELIGIØSE  STANDPUNKTER 

Ved  Siden  af  det  nationale  Standpunkt  vil  det  religiøse  gerne 
være  det,  der  mest  sætter  Spor  i  en  Forfatters  Arbejder.  Saaledes 
var  det  i  alt  Fald  tidligere,  det  19.  Aarh.  har  i  denne  Henseende  vist 
mærkelige  Svingninger. 

Romantikerne  havde  været  betagne  af  Sværmeri  for  Middelalde- 
ren, mange  var  gledne  bort  fra  deres  gamle  Tro  og  havde  nærmet 
sig  Katolicismen.  En  saadan  Mand  var  den  i  Frankfurt  fødte  J.  F. 
Bohmer.  Joh.  v.  Miillers  følelsesfulde  Historieskrivning  havde  fyldt 
den  unge  Mands  Sind,  han  var  stolt  over  sin  Fødebys  Fortid,  grebet 
af  Had  mod  de  erobrende  Franskmænd,  modnet  ved  Kants  Lære 
om  Villiens  Kraft,  ogsaa  til  at  øve  Modstand.  Bohmer  vilde  være 
med  til  at  rejse  Nationen,  og  han  saa  Idealet  af  hvad  der  kunde 
naas  i  det  gamle  Rige  under  Karolingerne  og  de  følgende  Hersker- 
slægter.  Kun  gennem  en  tilbagevundet  religiøs  Tro  kunde  en  saa- 
dan Tidsalder  oprinde  paany.  Uden  at  bryde  med  Protestantismen 
saa  Bohmer  op  til  Pavekirken  som  den  uforlignelige  Aandsmagt,  der 

havde  Evne  til  at  samle  og  fastholde  —  hans  Ven  Digteren  Bren- 
tano,  der  var  gaaet  over  til  Romerkirken,  sagde:  Bohmer  er  mere 
katolsk  end  jeg  —  han  saa  i  Katedralerne  og  den  gamle  kirkelige 
Billedkunst  et  Højdemaal  af  Skønhed  og  Tankerigdom,  han  levede 
med  i  den  ældre  tyske  Digtning.  Bohmer  vilde  ikke  selv  skildre  disse 
Tidsrum,  han  vilde  kun  brænde  den  Tegl  og  hugge  de  Sten,  hvor- 
med andre  kunde  bygge  op,  og  det  lykkedes  ham.  Han  stillede  sig 
til  Pertz's  Tjeneste  ved  Udgivelsen  af  „Monumenta"  og  blev  en  af 
hans  bedste  Støtter.  Men  Bohmer  ansaa  ikke  Krøniker  og  Levneds- 
skildringer for  Historiens  paalideligste  Stof,  Diplomerne,  som  var 
skrevne  uden  Tanke  om  hvad  de  skulde  fortælle  en  sen  Eftertid, 
maatte  være  et  Materiale  af  større  Sandhedsindhold.  Han  indsam- 
lede de  gamle  Kongers  og  Kejseres  Breve  og  udgav  Værker  som 
„Regesta  chronologico-diplomatica  regum  atque  imperatorum  Ro- 
manorum" (1831),  eller  som  „Regesta  imperii",  han  belyste  hvert 
enkelt  Brevs  Indhold  ved  Hjælp  af  andre  Kilder  og  viste  under 
denne  Gerning  en  Indsigt  og  Omhu,  saa  at  hans  Arbejder  blev  et  af 
de  vigtigste  Midler  til  Oplysning  om  fem  Aarhundreder  af  Tysk- 
lands Fortid,  desuden  om  mange  Landes  Historie,  der  stod  under 
den  tyske  Kejser  eller  hvis  Politik  berørtes  af  Rigets.  Hvor  meget 
end  Kundskaben  om  Diplomer  og  Kritiken  af  dem  senere  er  gaaet 
frem,  er  dette  Værk  i  en  ny  og  berigtiget  Udgave  ved  Bohmer  selv, 
senere  ved  Ficker  og  andre,  vedblevet  at  være  et  Hjælpemiddel  for 
Forskningen  af  første  Rang.  Utaalmodig  efter  at  sprede  Kærlighed 
til  Fortiden  i  Folket  udgav  han  Kilder  fra  de  senere  Dele  af  Mid- 
delalderen („Fontes  Rerum  Germanicarum"),  hvorhen  den  langsomt 
virkende  Udgivelse  af  „Monumenta"  først  sent  vilde  naa. 

En  Romantiker,  der  paa  lignende  Maade  som  Bohmer  var  opfj^ldt 
af  den  tyske  Fortids  Myter  og  Minder,  dens  Folke-  og  Kunstdigt- 
ning, var  J.  J.  Gorres  fra  Koblenz.  Han  havde  med  talrige  Flyve- 
skrifter deltaget  i  Bevægelsen  for  Løsrivelsen  fra  Napoleons  Vælde, 
og  efter  mange  Omskiftelser  endte  denne  fantastiske  og  uklare 
Mand  som  Professor  i  Historie  i  Miinchen,  hvor  han  blev  Midt- 
punkt i  en  katolsk  Kreds.  Paa  Hundredaarsdagen  efter  hans  Fødsel 
(1876)  stiftede  man  et  „Gorres-Gesellschaft",  der  i  sit  Program  hæv- 
der, at  „Kristus  er  Historiens  Midtpunkt,  og  at  den  katolske  Kirke 
er  den  Opdragelsesanstalt  for  Menneskeslægten,  som  Gud  har  vil- 
let". Af  dette  Selskab  udgives  siden  1880  „Historisches  Jahrbuch". 
der  har  afgjort  katolsk  Holdning. 

Men  den  Tid  skulde  komme,  da  selv  Katoliker  maatte  tage  Af- 


I.  DOLLINGER  95 

stand  fra  Gorres-Selskabets  Virksomhed.  I.  Dollinger,  Professor  ved 
Universitetet  i  Miinchen,  havde  hørt  med  til  „Kongregationen"  om- 
kring Gorres,  han  havde  vundet  Anseelse  som  en  Førstemand  inden- 
for den  katolske  Teologi  og  Kirkehistorie,  dog  havde  han  ofte  ud- 
talt sig  imod  Pavemagtens  Overgreb  og  hævdet  Videnskabens  Fri- 
hed. Netop  i  Anledning  af  en  af  Gorres-Selskabets  Publikationer 
maatte  man  bringe  en  af  Dollingers  Udtalelser  i  Erindring,  at  man 
maatte  høre  op  med  at  tale  om,  at  der  fandtes  en  katolsk  og  en 
protestantisk  Opfattelse  af  Historien,  efter  at  der  for  en  Men- 
neskealder siden  var  skabt  en  historisk  Videnskab,  hvortil  tyske 
Mænd  havde  bidraget  mest.  Stadig  dristigere  udtalte  Dollinger 
sine  afvigende  Meninger,  og  da  han  nægtede  at  godkende  Vati- 
kanerkonciliets  Beslutning  om  Pavens  Ufejlbarhed,  blev  han  sat  i 
Band. 

.  Dollinger  havde  i  sine  tidligere  Aar  udtalt  skarpe  Domme  over 
Luther,  men  han  naaede  inden  sit  Livs  Slutning  til  at  anerkende 
denne  Reformators  Storhed,  til  Dels  ogsaa  til  en  retfærdig  Dom  over 
Protestantismen.  Ganske  anderledes  skulde  Udtalelserne  lyde  fra  en 
Discipel  af  Bohmer  og  hans  store  Beundrer,  Katoliken  Joh.  Janssen. 
I  sin  „Det  tyske  Folks  Historie"  (fra  det  15.  Aarh.,  1876—88)  skil- 
drede han  Middelalderens  sidste  Del  som  en  gylden  Tid,  da  Riget 
og  Folket  naaede  et  Højdepunkt,  hvortil  det  var  bleven  forberedt 
gennem  nogle  Aarhundreders  Arbejde;  her  lød  en  Lovsang  over 
„den  virkelige  Reformationsperiode",  der  strækker  sig  fra  1440  ind- 
til Luther  fremtraadte,  thi  Luther  standsede  kun  Væksten  af  hvad 
der  var  indledet,  foruden  at  han  aabnede  en  Kamp  mod  de  højt  for- 
tjente Fyrster  af  det  habsburgske  Hus.  Hvor  meget  end  Janssen 
havde  læst  og  indsamlet,  drog  han  Slutninger  deraf  med  et  mærke- 
ligt Godtykke;  en  levende  Polemik  maatte  blive  Følgen,  og  Mod- 
standerne havde  let  ved  at  paavise,  i  hvilken  Grad  han  havde  und- 
ladt at  benytte  Kilder  og  Kendsgerninger,  der  vilde  berigtige  hans 
Vildfarelser.  Hvor  bestemt  Værkets  Ensidighed  og  dets  Mangler  er 
erkendt  fra  ultramontan  Side,  fremgaar  af  det  Arbejde,  der  senere 
har  behandlet  denne  Tid.  Under  Romerkirkens  Beskj^ttelse  og  med 
rig  Benyttelse  af  Vatikanets  Arkiv  har  Jesuiten  L.  Pastor  skrevet 
„Pavernes  Historie  efter  Middelalderens  Slutning"  (1886 — 1909,  5 
Bd.).  Pastor  lægger  ikke  Skjul  paa  mange  Misgreb  i  hin  Tids  Kirke, 
han  dadler  Pavernes  verdslige  Styrelse,  og  han  vil  ikke  forsvare 
deres  personlige  Vandel.  Om  man  end  kan  beklage  Pastors  Forsig- 
tighed, maa  man  erkende  Værkets  Fortjeneste  som  skrevet  af  e  i 

saare  flittig  og  kundskabsrig  Lærd,  der  altid  søger  at  staa  med  Be- 
vis i  Haand  for  sine  Udtalelser. 

Det  omfattende  Studimn  af  Historie  i  det  19.  Aarh.  har  sat  sin 
store  Frugt  i  den  religiøse  Tolerance,  som  har  udmærket  det  i 
Sammenligning  med  tidligere  Tider.  Den  uforsonlige  Tone,  hvormed 
Fornægtere  for  hundrede  Aar  siden  vendte  sig  mod  anderledes  tæn- 
kende, lader  sig  nu  ikke  hore;  mildt  og  værdigt  har  Renan  og  Taine 
kunnet  tale  ud  fra  deres  Overbevisning  og  er  bleven  læste  med  op- 
rigtig Sympati  af  dem,  der  maatte  forkaste  den  fremsatte  Opfat- 
telse, ligesom  af  dem,  der  kunde  dele  den.  Antallet  af  de  helt  reli- 
gionsløse  er  sunket  dybt,  hvor  stærkt  end  Tallet  af  de  under  Tvivl 
prøvende  er  vokset,  man  har  i  en  ganske  anden  Grad  lært  at  agte 
de  alvorligt  søgende.  Naar  Aarhundredet  var  begyndt  med  en  fuld- 
kommen Uforstand  paa  det  religiøse  Livs  Betydning  og  paa  den 
umaadelige  Indvirkning,  Gudsbevidstheden  altid  havde  øvet,  naar 
til  Eks.  Menneskers  Drift  til  religiøs  Propaganda  var  ganske  ufor- 
staaelig  for  hin  Tid,  skulde  Aarhundredet  ende  med  en  spændt  Op- 
mærksomhed for  Troslivet.  Ret  karakteristisk  var  det  ogsaa,  hvor- 
ledes efter  de  første  Aartiers  Sløvhed  en  levende  Opmærksomhed 
var  vakt  for  ældre  kirkelig  Kunst,  ikke  dens  Arkitektur  alene,  men 
dens  Billedhugger-  og  Malerkunst. 

Et  karakteristisk  Vidnesbyrd  om  hvorledes  i  de  sidste  forløbne 
Aartier  Spørgsmaal  af  denne  Natur  kunde  gribe  Almenheden,  var 
den  Bevægelse,  som  de  af  Paul  Sabatier  fremdragne  Aktstykker  om 
Frants  af  Assisi  og  hans  ypperlige  Skildring  af  Helgenen  (1894) 
fremkaldte.  Bogens  franske  Original  udkom  i  nærved  halvhundrede 
Oplag,  den  oversattes  paa  mange  Sprog  og  modtog  Kuriens  Velsig- 
nelse for  kort  efter  at  blive  sat  paa  Indeks.  I  det  store  Røre  og  den 
levende  Polemik,  som  Sabatiers  Omvurdering  af  Kilder  og  hans 
Fund  af  nye  Aktstykker  gav  Anledning  til,  kunde  man  finde  Saba- 
tier paa  Traditionens  Standpunkt  overfor  Jesuiter,  der  tvivlede,  og 
baade  i  protestantiske  og  katolske  Lande  har  Foreninger  og  Tids- 
skrifter, udelukkende  bestemte  for  Franciskaner-Studier,  vidnet  om 
i  hvor  høj  Grad  Emnet  og  de  Sider  af  Troslivet,  for  hvilke  Frants 
havde  givet  Udtryk,  stemmede  med  Tanker  og  Følelser  i  Tiden. 
Uden  at  forlade  den  reformerte  Lære  gjorde  Sabatier  sig  til  Tals- 
mand for  Modernismen  indenfor  den  katolske  Kirke,  hvori  han 
fandt  en  Afspejling  af  Frants'  Opfattelse  af  den  kristne  Tro. 

Taalsomheden  er  bleven  støttet  ved  Interessen  for  Religiøsitet  i 
■dette  Begrebs  videste  Omfang  og  i  alle  dets  Former,  selv  de  tidligste 

Og  svagest  udprægede.  Denne  Interesse  har  i  de  sidste  Menneske- 
aldre affødt  en  hel  ny  Videnskab  Religionshistorien.  Dette  Fag  sig- 
ter mod  langt  mere  end  en  Beskrivelse  af  de  enkelte  Stammers  og 
Folks  Forhold  til  overmenneskelige  Magter,  som  de  tror  paa  og 
føler  sig  underlagte.  Ligesom  mange  andre  Fag  er  det  begyndt  med 
en  Granskning  over  Tilblivelse  og  Vorden.  Man  har  iagttaget  i  de 
enkelte  Religioner  en  Forandring  og  Udvikling  og  søgt  efter  Anled- 
ningen dertil;  hos  forskellige  Folk  har  man  truffet  Forandringer  i 
de  religiøse  Anskuelser  under  saa  tilsvarende  Forhold,  at  man  mente 
at  kunne  se,  hvad  der  tilhørte  Menneskehedens  tidligere  og  senere 
Standpunkter,  ja  man  har  næsten  kunnet  paavise  „Love",  for  saa 
vidt  man  da  derved  kun  vil  forstaa  Regelmæssigheder,  der  hvert 
Øjeblik  dog  var  udsat  for  Brud.  Maalet  har  været  at  fmde  de  sjæle- 
lige Indlryk,  der  bragte  Folkene  til  visse  Forestillinger  eller  lod  dem 
iagttage  bestemte  religiøse  Skikke. 

Delte  Fag,  der  i  Begyndelsen  syntes  at  skulle  benyttes  som  et 
Vaaben  mod  Kristendommen,  bliver  nu  opfattet  helt  anderledes 
baade  af  Katoliker  og  Protestanter,  det  har  som  Videnskab  vundet 
saa  stor  Fasthed  og  Betydning,  at  det  er  blevel  et  Lærefag  ved 
mange  Universiteter;  en  af  dets  Grundlæggere  var  C.  P.  Tiele,  Pro- 
fessor i  Leiden  i  almindelig  Religionshistorie.  Fra  denne  Videnskab 
har  den  almindelige  Historie  ofte  modtaget  betydningsfuld  Vejled- 
ning, og  fra  den  er  forskellige  Begreber  gaaet  over  til  daglig  An- 
vendelse under  Betragtningen  af  Fortidens  Kulturtilstande.  Vi  har 
saaledes  lært  Animisme  at  kende  som  en  væsentlig  Del  af  de  primi- 
tive Folks  aandelige  Liv,  Troen  paa  at  der  er  Aand  og  Sjæl  i  Lighed 
med  Menneskets  i  alt  levende  eller  endog  i  det  for  vort  Øje  livløse. 
I  Slægt  hermed  er  Sjæletroen,  Troen  paa  de  bortgangnes  forlsatle 
usynlige  Tilværelse,  der  har  affødt  mangfoldige  Skikke  eller  Arter 
af  Overtro  og  sat  dybe  Spor  i  hedenske  Myter,  endvidere  den  Art 
Sjæletro,  der  endog  fremtræder  som  en  Anekultus,  hvor  urigtigt  det 
end  kan  være  at  se  i  en  saadan  Kultus  det  første  Grundstof  for  al 
Religion.  Gennem  disse  Studier  blev  vi  først  fortrolige  med  den  store 
Indvirkning,  som  Læren  om  det  rene,  urørlige,  fra  mystiske  Magter 
stammende  (Tabu)  havde,  om  Totem,  den  Dyreklasse,  hvis  Navn 
og  Billede  blev  en  Stammes  Symbol  eller  Forbundsmærke.  Vi  har 
endvidere  faaet  Indsigt  i,  at  en  Stats  officielle  Tro  eller  den  Kultus, 
der  var  de  højere  Klassers  og  fandt  sit  Udtryk  gennem  Digtningen, 
ikke  faldt  sammen  med  de  i  Folket  og  Almuen  nærede  religiøse 
Forestillinger.  Som  et  Vidnesbyrd  om,  hvor  dybt  og  ad  hvor  mange 

Veje  man  var  naaet  at  trænge  ind  i  et  Folks  religiøse  Liv  gennem 
talrige  Udslag  og  i  alle  Trin  af  dets  Udvikling,  kan  nævnes  Erwin 
Rohdes  „Psyche.  Seelencultus  und  Unsterblichkeitsglaube  der  Grie- 
chen"  (1890—94). 

Til  Slutning  skal  her,  med  Hensyn  til  den  ved  historisk  Forsk- 
ning fulgte  Metode,  erindres  om,  i  hvor  høj  Grad  den  verdslige  Hi- 
storie slaar  i  Gæld  til  Bibelkritiken.  Efter  at  i  det  forrige  Aarhun- 
dredes  Midte  Lægen  Aslruc  havde  paavist,  at  Udsagn  og  Ord  i  første 
Mose  Bog  pegede  paa,  at  to  bestemt  forskellige  Kilder  maatte  være 
benyttede  som  Grundlag  for  den  foreliggende  Tekst,  er  man  gaaet 
langt  videre  ad  denne  Vej  og  har  kunnet  forfølge  bestemte  Stadier 
i  Tilblivelsen  baade  af  Mosebøgerne  og  af  andre  Skrifter  i  det  Gamle 
Testament,  Indvirkninger,  der  har  sat  deres  Mærke  baade  paa  Form 
og  Indhold.  Disse  Iagttagelser  har  i  høj  Grad  bragt  Frugt  ogsaa  in- 
denfor Studiet  af  den  rent  verdslige  Historie,  man  har  ved  Hjælp  af 
anvendte  Udtryk  eller  Stilvendinger  kunnet  udskille  det  forskellige 
Grundlag,  hvorpaa  en  Kilde  er  bygget  op.  Man  har  lært  at  udsondre 
ulige  Bestanddele  i  det,  der  tilsyneladende  fremtraadte  som  en  En- 
hed, man  har  iagttaget,  hvordan  et  forskelligt  Standpunkt  eller  en 
afvigende  Tendens  syntes  at  komme  til  Orde  bag  den  udvortes  En- 
hed og  derfor  lod  os  se,  at  Teksten  maatte  stamme  fra  mere  end  en 
enkelt  Forfatter  eller  at  den  samme  Forfatter  havde  skrevet  paa  for- 
skellige Tidspunkter,  i  hvilke  hans  Synsmaader  havde  undergaaet 
en  Forandring. 

I  Studiet  af  det  Nye  Testaments  Skrifter  bragte  F.  C.  Baur  og  hans 
Tilhængere  (Tiibingerskolen)  en  stærk  Bevægelse,  da  de  forsøgte  en 
Paavisning  af,  hvorledes  Testamentets  enkelte  Skrifter  skulde  bære 
Vidne  om  en  forskellig  Opfattelse  af  Kristendommen  —  en  udrenset 
Jødedom  eller  den  rene,  ogsaa  for  Hedninger  bestemte  Kristendom 
—  hvorfor  herved  ogsaa  Tidspunktet  for  hvert  Skrifts  Tilblivelse 
kunde  bestemmes.  Denne  Lære,  der  var  stærkt  paavirket  af  det  He- 
gelske Princip  om  Udvikling  i  Kraft  af  Brydninger  mellem  modsatte 
^Standpunkter,  har  vel  i  denne  Form  ikke  længer  Tilhængere,  men 
den  virkede  som  en  af  de  mange  Tilskyndelser  til  altid  at  gøre  sig 
en  Forfatters  eller  et  Skrifts  indre  Standpunkt  klar.  Paa  de  talrige 
Studier  over  den  forskellige  Tilblivelsestid  og  ulige  Aand,  der  for- 
mentlig lader  sig  paavise  indenfor  Grupper  af  det  Gamle  eller  det 
Ny  Testaments  Skrifter,  vil  det  ikke  være  muligt  her  at  komme  ind. 

17.  DE  MEST  BETEGNENDE  FREMSKRIDT  INDENFOR 
NUTIDENS  HISTORIESKRIVNING 

Det  største  Fremskridt  indenfor  Historieskrivningen  skyldes  vel 
Kildekritiken,  saaledes  vil  i  alt  Fald  mange  paastaa.  Hvor  meget  den 
har  udrettet,  er  paa  talrige  Maader  skildret  i  det  foregaaende,  baade 
de  mange  Omraader,  hvor  den  har  virket,  og  de  mange  Former  og 
Afskygninger,  Kritiken  maa  modtage  efter  det  Materiale,  hvorpaa 
den  anvendes.  Fra  den  store  Menighed  har  der  lydt  Klage  over,  at 
Forskerne  var  alt  for  optagne  af  disse  Forundersøgelser,  medens  Re- 
sultaterne alene  kunde  have  Interesse  for  alle,  endnu  mere  har  man 
dadlet  den  Tvivlelyst,  som  var  avlet,  en  Forkærlighed  for  at  ned- 
bryde det  overleverede.  Det  maa  indrømmes,  at  Tvivlen  ofte  har  havt 
Lunets  eller  Nyhedslystens  Karakter  og  endda  har  kunnet  optræde 
paa  en  Farsots  Maade,  men  man  maa  til  Gengæld  erindre,  at  vi  først 
ved  Hjælp  af  Kildekritiken  har  naaet  Kundskab  om  mangfoldigt,  som 
tidligere  var  helt  skjult  for  os,  og  at  hvad  der  nu  er  indgaaet  i  Hi- 
storien staar  paa  langt  tryggere  Fod. 

Men  unægtelig  har  der  i  Aarhundredets  Løb  været  rejst  Tvivl  om 
Kilder,  der  senere  har  vist  sig  uanfægtelige.  Det  har  været  letsindigt 
at  betvivle,  at  paa  Otto  den  Stores  Tid  Nonnen  Hroswith  kunde  have 
skrevet  latinske  Digte  om  Kejserens  Bedrifter  foruden  flere  Skuespil. 
De  af  kj'ndige  forkastede  udførlige  skildrende  Digte  om  Henrik  IV's 
Sachserkrig  og  om  Frederik  Barbarossas  Bedrifter  og  hans  sejrrige 
Tog  til  Milano  („Ligurinus")  viste  sig  ved  nøjere  Prøvelse  at  være 
fuldt  ud  ægte  og  skrevne  af  samtidige.  Det  haarde  Angreb  paa  den 
florentinske  Historiker  Dino  Compagni  har  maattet  tages  tilbage  eller 
l)egrænses  til  at  Krøniken  ikke  forelaa  i  sin  originale  Skikkelse.  En 
næsten  uoverskuelig  Litteratur  af  Bøger  og  Afhandlinger  har  lie- 
skæftiget  sig  med  Maria  Stuart  og  særlig  med  Spørgsmaalet  om  hen- 
des Skyld  i  Darnleys  Mord  eller  Medviden  om  det;  et  Hovedvidnes- 
byrd for  Afgørelsen  vil  ligge  i,  om  de  saakaldte  Kassettebreve  er 
ægte  eller  ikke.  Vel  strides  der  endnu  herom,  dog  synes  Beviserne 
for,  at  de  fleste  er  ægte,  at  være  stærke  og  derved  hendes  Skyld 
givet.  Da  Katarina  H's  Memoirer  offentliggjordes,  blev  deres  Ægthed 
nægtet,  og  Kejserinden  har  selv  fralagt  sig  saadanne,  men  ikke  des- 
mindre  maa  disse  Erindringer  stamme  fra  hende  paa  en  eller  anden 
Maade. 

Den  Grundtanke,  der  skiller  den  historiske  Opfattelse  og  Studiet 
i  det  19.  Aarhundrede  fra  hvad  der  var  raadende  i  den  forudgaaende 

Tid,  er  Erkendelsen  af  at  alt  er  tilblevet,  dets  Spirer  kan  erkendes, 
dets  Vækst  forfølges.  Pustel  de  Coulanges  siger  med  Grund,  at  al  Hi- 
storie egentlig  er  Lære  om  Vorden.  Man  saa  tidligere  paa  Tidernes 
Forskel  som  paa  Jordlag,  der  hvilede  over  hinanden,  uden  at  gruble 
over,  at  alt  langsomt  var  aflagret.  Man  eftersporede  ikke  Begyndelser 
eller  gav  Agt  paa  det  fra  forskelligt  Hold  fremskridende,  der  maatte 
gro  sammen  i  sin  Vækst.  De,  som  troede  paa  et  Forsyn,  der  kunde 
lade  alt  ske,  forsømte  at  undersøge  de  mange  halvskjulte  Veje,  som 
Forsynet  fulgte,  og  dog  havde  den  ikke  kristent  troende  Gibbon  i  sit 
Værk  om  „Romerrigets  Tilbagegangstid  og  Undergang"  givet  en 
kirkehistorisk  Fremstilling,  som  tog  Hensyn  til  alle  Forhold,  der 
maatte  lede  det  religiøse  Liv  eller  det  kirkelige  Syn  ind  paa  nye 
Baner. 

Derfor  forsvandt  ogsaa  i  en  mærkelig  Grad  „Hændelsen",  der  saa 
ofte  saas  i  den  ældre  Tids  Fremstillinger,  ud  af  Historien.  Ander- 
ledes gik  det  Læren  om  „Fremskridtet",  der  havde  berust  „Filoso- 
ferne",  men  de  havde  saa  godt  som  alene  taget  Hensyn  til  de  ydre 
Vilkaar  for  Menneskers  Levevis  eller  til  de  store  tekniske  Opfindel- 
ser, flere  Tænkere  hyldede  desuden  blot  Forestillingen  om  Verdens- 
udviklingens spiralagtige  Kredsgang.  I  det  19.  Aarhundrede  har  de 
fleste  Historikere  og  Tænkere  erklæret,  at  de  ikke  var  i  Stand  til  i 
Historien  at  se  det  ubetingede  Fremskridt,  og  at  det  i  ethvert  Fald 
kun  viste  sig  paa  Omraader,  der  laa  udenfor  Moralens  Verden.  Og 
derom  synes  der  Enighed  blandt  alle,  at  om  end  ubestrideligt  for 
enhver  Stand  i  Folket  de  økonomiske  Forhold  har  bedret  sig,  er 
Menneskehedens  Lykkefølelse  overalt  dalet,  til  Eks.  i  Sammenligning 
med  Tiden  før  den  franske  Revolution. 

Paa  mangfoldige  Maader  mærker  man,  hvorledes  Tanken  om  Til- 
blivelse og  Udvikling  griber  ind  i  den  historiske  Betragtning.  Hegel 
havde  lært,  at  alt,  hvad  der  er,  er  fornuftigt,  og  saaledes  blev  man 
tvunget  til  at  søge  Begrundelsen  for  alt,  hvad  der  var,  og  Spirerne 
til  det.  I  Modsætning  til  den  tidligere  Opfattelse  af  Sproget  som  givet 
af  Gud  viste  Romantikernes  Filologer,  hvor  inderligt  Sproget  var  for- 
bundet med  Folkets  Udvikling  og  viste  Trinene  i  dets  Historie.  Nie- 
buhr  benyttede  de  sildige  Institutioner  hos  Romerne  til  deraf  at  ud- 
finde, hvad  den  ældre  Forfatning  havde  indeholdt,  eftersom  en  Vækst 
paa  denne  Maade  nødvendig  maatte  være  gaaet  forud.  Guizot  og 
andre  franske  Historikere  var  fuldt  optagne  af  gennem  Stændernes 
Sammensætning  og  Udfoldelse  til  forskellige  Tider  at  vise  Samfun- 
dets fremskridende  Ordning  og  Bevægelsens  Linier.  Overalt  søgte 


SJÆLELÆRE  101 

man  efter  Aarsager,  og  det  er  betegnende,  at  Thiers  og  Mignet,  fordi 
de  havde  paavist  Revolutionens  nøje  Sammenhæng  med  de  forud- 
gaaende  Tilstande,  blev  af  Chateaubriand  og  andre  beskyldte  for  et 
fatalistisk  Syn  og  for  at  danne  en  fatalistisk  Skole.  Alene  i  Titlen 
paa  mange  Værker  fra  vor  Tid  vil  man  spore,  hvor  stærkt  Tilblivelse 
fremtræder  som  Synspunkt  (The  making  of  . . ,  The  dawning  of  . . , 
The  growth  .  .,  The  foundations  .  .).  Naar  man  tidligere  under  Stu- 
dier af  den  engelske  Forfatning  især  fæstede  Opmærksomheden  ved 
Magna  Charta  eller  ved  Parlamentet  og  dets  Historie,  har  man  nu 
lært  at  trænge  ind  i  hele  det  borgerlige  Samfunds  Karakter,  hvorfra 
et  saadant  Aktstykke  eller  en  saadan  Institution  var  udgaaet  som 
betegnende  Udslag. 

Som  et  andet  Hovedforhold  maa  nævnes,  at  Opfattelse  og  For- 
staaelse  af  Sjæleliv  nu  er  skredet  vidt  frem  fra  Standpunktet  for 
hundrede  Aar  siden.  Psykologien  er  fra  Askepot  i  Krogen  bleven 
Fyrstinde,  den  har  faaet  en  ukendt  Spændvidde,  ikke  mindst  hvor 
man  nærr^er  sig  det  ubevidste  Liv  eller  de  ved  Sygdom  anfægtede 
Tilstande.  Videnskaben  herom  har  samlet  Materiale  fra  Fortid  og 
Samtid  og  har  taget  Eksperimentet  i  sin  Tjeneste,  Lægevidenskaben 
og  endvidere  den  nye  Tids  i  saa  høj  Grad  mod  Sjælestudiet  vendte 
Digtning  har  bragt  Historien  den  rigeste  Belæring.  Der  er  faldet  Lys 
over  Israels  Profeter  og  over  Mystikere  i  Middelalderen  eller  den 
nyere  Tid,  over  Besættelser  og  aandelige  Epidemier,  over  Baggrun- 
den for  de  uhyggelige  Hekseprocesser  eller  Bekendelser  overfor  In- 
kvisitionens Dommere.  Man  har  kunnet  forstaa  Gemyttets  Svingnin- 
ger hos  nervøst  anlagte  historiske  Skikkelser,  mange  særlige  Former 
af  Sindssyge  er  bleven  genkendte  i  Beretninger  om  mærkelige  Mænd 
og  Kvinder  fra  Fortiden.  Man  har  lært  at  se,  hvordan  Enkeltmand, 
Grupper  af  Personer  eller  en  Folkeskare  kan  pludselig  fatte  en  Be- 
slutning og  udføre  den  uagtet  dens  Voldsomhed  eller  Grufuldhed; 
man  har  saaledes  indset,  at  Bartolomæusnatten  og  dens  Rædsler  ikke 
stammede  fra  forud  lagte  Planer,  men  brød  ud  som  naar  en  tilfældig 
Gnist  falder  i  det  tørre  Hø.  Der  fældes  ikke  længer  straks  en  mo- 
ralsk Dom,  man  søger  efter  at  fmde  en  Forstaaelse  af  det  tilsyne- 
ladende uforklarlige,  man  er  tilbøjelig  til  at  erkende  det  efter  de 
samtidige  Forhold  delvis  berettigede  i  en  Mands  Handlemaade. 

Ligesom  man  ikke  længer  i  Romaner  eller  Skuespil  vil  taale  Per- 
soner, der  synes  kun  at  indeholde  det  ondes  Princip  i  legemliggjort 
Skikkelse,  eller  som  blot  er  Typer  for  en  Hovedlidenskab,  uden  at 
præges  tillige  af  gode  eller  uheldige  Egenskaber  af  anden  Art,  saa- 

ledes  er  det  ogsaa  gaaet  i  Historien.  Af  nyere  Forskere  er  med  Grund 
Cæsar  Borgia  taget  i  Forsvar,  hans  ubestridelige  Evne  til  at  styre 
Romagnaen  har  man  erkendt,  og  man  har  borttaget  enkelte  Pletter 
af  hans  Vandel;  hans  Søster  Lucrezia  anses  afgjort  ikke  længer  som 
et  saadant  Uhyre,  som  man  havde  skildret  hende  i  Historien  og  ikke 
mindst  i  Digtningen.  Først  i  vor  Tid  er  det  bleven  forstaaet,  hvad 
der  kan  tale  til  Forsvar  for  de  Principer,  som  Macchiavelli  opstillede 
i  sit  Skrift  „Om  Fyrsten",  eller  hvad  der  i  hvert  Fald  giver  en  For- 
klaring af  hans  Tanker  og  peger  hen  paa,  at  der  laa  et  ædelt  For- 
maal  bagved  den  fordømmelige  Politik,  som  han  gjorde  sig  til  Tals- 
mand for. 

Som  en  anden  Ejendommelighed  ved  Forskningen  maa  nævnes 
den  stærke  Samvirken  mellem  Historien  og  andre  Fag  —  større  end 
mellem  de  forskellige  Naturfag  indbyrdes  —  og  hvad  der  er  beslæg- 
tet dermed,  at  andre  Fag  i  høj  Grad  er  slaaede  ind  paa  en  historisk 
Arbejdsmaade.  Sprogvidenskaben  har  rakt  Historien  en  uvurderlig 
Hjælp,  men  den  har  selv  langt  stærkere  end  tidligere  faaet  en  histo- 
risk Baggrund,  „der  er  ingen  Filologi,  som  ikke  er  Historie"  (Bockh). 
Historiens  gamle  Tilknytning  til  Retsvidenskaben  er  vedblevet,  men 
i  Stedet  for  „Lovhistorie"  med  et  antikvitetsmæssig  Præg  er  der  op- 
staaet  en  fyldig  Retshistorie,  som  stiller  Retten  i  nært  Forhold  til 
Folkets  Kultur;  den  stærke  Anvendelse  ogsaa  af  de  Privates  Diplo- 
mer har  i  den  sidste  Halvdel  af  Aarhundredet  ført  Studiet  yderligere 
ind  paa  denne  Vej.  Ved  Udviklingen  af  den  gældende  Ret  har  man 
forstaaet  Nødvendigheden  af  ikke  uforsigtigt  at  bryde  med  det  hi- 
storisk overleverede  og  ikke  at  eksperimentere  med  det  fremmede. 
Naar  i  Tyskland  Romerretslæreren  Savigny  vendte  sig  imod  Code 
Napoleon,  har  i  den  sidste  Del  af  Aarhundredet  andre  Jurister  kæm- 
pet mod  Romerretten  og  hævdet  Forbindelsen  med  den  gamle  ger- 
manske Ret  (O.  Gierke). 

Økonomien  har  forstaaet  at  drage  Lære  af  det  historisk  erfarede 
i  eget  Land  og  andre  Lande,  Sociologien  er  traadt  i  et  Søskendefor- 
hold til  Historien  og  har  delvis  overtaget  Opgaver,  som  Historien 
søgte  at  løse,  Statsmænd  og  Politikere  har  idelig  anvendt  Historiens 
Kendsgerninger  ved  Spørgsmaal  om  Folkeret,  Staters  indbyrdes 
Forhold  og  Forfatningens  Ordning.  Ved  et  mere  indgaaende  Stu- 
dium af  Kunsthistorien,  ikke  blot  ved  Undersøgelse  af  Kunstens 
Værker,  men  ved  Granskning  af  de  skrevne  Kilder,  har  man  faaet 
helt  ukendte  Oplysninger  om  Kunstarterne  og  deres  Hjemstavn, 
man  har  erfaret,  at  den  „gotiske"  Kunst  er  af  fransk  Oprindelse,  og 

at  der  i  det  Hele  er  fra  Frankrig  i  Middelalderen  udgaaet  en  rig 
kunstnerisk  Paavirkning  paa  Landene  i  Øst,  man  har  lært  at  se 
Kunstens  Forhold  til  de  enkelte  Tiders  Kultur  og  faaet  et  retfær- 
digere Syn  paa  mange  Kunstarter,  til  Eks.  Barokken.  I  det  Hele  har 
denne  Fortrolighed  med  Kunstens  Udfoldelse  paa  forskellige  Tids- 
punkter virket  i  høj  Grad  ind  paa  Nutidens  Opfattelse  af  det  Skønne 
og  paa  Kunstindustrien. 

Ved  den  her  berørte  Samvirken  mellem  Fagene  bør  det  ogsaa 
erindres,  i  hvilken  Grad  de  Bifag  eller  Hjælpevidenskaber,  hvortil 
Historien  allerede  i  tidligere  Tid  støttede  sig,  er  bleven  uddybede  og 
udvidede.  Epigrafiken  har  udfoldet  sig  til  at  blive  et  omfattende 
Fag.  I  Læren  om  Diplomer  er  Videnskaben  gaaet  lange  Skridt  frem- 
ad, Seglvæsen  og  Heraldik  er  bleven  grundigt  studerede,  den  histo- 
riske Geografi  har  skaffet  omhyggeligt  udarbejdede  Kort,  Møntkund- 
skaben har  ved  sit  overordentlig  udvidede  Omfang  kunnet  give  rig- 
holdige Oplysninger  om  den  politiske  Historie  saavel  som  om  Vær- 
dier, Priser  og  andre  økonomiske  Forhold. 

Netop  ved  at  bemærke  som  egent  for  den  historiske  Granskning 
eller  Opfattelse,  at  den  maa  søge  Støtte  mange  Steder,  bliver  man 
Ensidigheden  var  hos  de  Retninger  eller  hos  de  Forskere,  der  har 
villet  finde  udelukkende  i  en  enkelt  Faktor  Forklaringen  af  den  histo- 
riske Udvikling  eller  Forstaaelsen  af  en  Personlighed.  I  Begyndelsen 
af  Aarhundredet  var  man  hildet  af  Tanken  om  Racer  og  deres  Blan- 
ding og  saa  deri  det  store  Middel  til  en  Løsning  af  mange  Spørgs- 
maal,  senere  vilde  man  gøre  Kampe  mellem  Samfundsklasser  eller 
økonomiske  Forhold  til  de  store  Bevægaarsager,  i  x\arhundredets 
senere  Del  var  der  Videnskabsmænd,  der  lagde  al  Vægt  paa  Milieu 
og  Omgivelser  eller  paa  Afstamning.  x\lle  fejlede  ved  at  vende  Tan- 
ken mod  en  eneste  Aarsag  i  Stedet  for  at  se  de  menneskelige  Vil- 
kaar  i  al  deres  Mangfoldighed  og  Traadenes  og  Motivernes  ofte  uop- 
trævlelige  Fletning.  Carlyle  havde  Uret  i  at  lade  Heroerne  være  dem, 
der  skabte  Tiden,  men  lige  saa  urigtig  var  Taines  Antagelse  om,  at 
Milieuet  dannede  Manden.  Det  var  en  almindelig  Vildfarelse  i  Old- 
tid og  Middelalder,  at  man  lod  Enkeltmænd  og  Heroer  være  Grund- 
læggere af  Stater,  Omordnere  af  Samfund  eller  Ophav  til  Lovgiv- 
ninger, medens  dog  alt  dette  var  fremvokset  paa  anden  Maade  og 
kun  af  Traditionen  fæstet  til  den  enkelte  Mand:  men  man  har  paa 
den  anden  Side  i  den  nyeste  Tid  været  altfor  tilbøjelig  til  at  stryge 
Betydningen  af  den  enkeltes  Virken  og  til  at  lade  alt  faa  en  „navn- 
løs" Vækst. 

Hvis  man  nu  af  alt  del  anførte  vilde  fremdrage  som  en  Hoved- 
sætning, at  Historiens  Genstand  er  gaaet  over  til  at  være  Kulturen, 
vilde  det  være  en  stor  Fejltagelse.  Det  vilde  ogsåa  være  altfor  sørge- 
ligt, da  Kulturhistorie  —  i  ethvert  Fald  for  saa  vidt  den  beskriver 
Tilstande  eller  udmaler  Tiders  ydre  Fremtræden,  der  ofte  har  en 
tilfældig  Karakter  eller  er  rent  ligegyldig  —  snarere  tilfredsstiller 
Videlysten  end  den  giver  nogen  frugtbringende  Lære.  I  Kulturhisto- 
rien savnes  som  oftest  det,  der  fra  alle  Dages  Begyndelse  har  været 
Historiens  store  Tiltrækning,  at  den  lærer  os  menneskelige  Person- 
ligheder at  kende,  deres  Udvikling,  Kampe,  Nederlag  eller  Sejr,  at 
den  ved  at  fremstille  de  store,  dragende  eller  advarende  Forbilleder 
giver  en  æggende  Lære  om  Handlekraft,  at  den  underviser  om  Folke- 
slagenes Prøvelser  og  Skæbner  og  lærer  at  opfatte  menneskelige 
Karakterer;  den  lader  sig  ikke  nøje  med  at  give  Anskuelser  og  Bil- 
leder, men  indøver  i  at  tænke  og  lærer  at  beslutte.  Derimod  er  det 
sandt,  at  Historien  er  i  væsentlig  Grad  bleven  gennemsyret  af  den 
kulturelle  Betragtningsmaade. 

I  øvrigt  er  Kulturhistorie  et  Begreb  af  ret  ubestemmelig  Art,  med 
svajende  Linier.  Nogle  tænker  sig  som  dens  Emne  især  Folkenes 
første  Civilisationstrin,  de  betoner  Menneskenes  naturhistoriske 
Side,  Samfundenes  første  Grundlag  og  de  materielle  Vilkaar,  medens 
andre  i  Kulturhistorien  netop  dvæler  ved  Aandslivets  højeste  Frem- 
bringelser. Der  findes  „Tidsskrifter  for  Kulturhistorie",  men  de  frem- 
byder det  mest  brogede  Indhold.  Netop  fordi  Kulturhistorie  er  ble- 
vet en  saa  væsentlig  Del  af  al  Historie,  vil  saadanne  Tidsskrifter 
være  langt  mere  paa  deres  Plads,  der  forfølger  en  enkelt  Gren  af 
Kulturen,  saaledes  naar  der  i  Tyskland  findes  Tidsskrifter  „for  so- 
cial og  økonomisk  Historie",  „for  sammenlignende  Litteraturhisto- 
rie", for  Retshistoriens  germanistiske  og  for  dens  romanistiske  Side. 

Til  Slutning  skal  erindres  om  den  i  vor  Tid  gjorte  Erfaring  om, 
hvor  begrænset  den  Sikkerhed  er,  hvorpaa  al  Viden  om  de  svundne 
Tider  hviler.  Historien  er  ikke  en  Skildring  af  Fortiden  som  den  var, 
men  som  den  nødvendig  maa  se  ud  for  vor  Opfattelse. 


18.    FREMSTILLINGSKUNST 

Den  historiske  Fremstillingskunst  har  havt  Vanskeligheder  at 
overvinde,  man  i  tidligere  Tider  ikke  kendte  til.  Hvor  Fantasien  for- 
hen kunde  tumle  sig  lystigt,  maa  den  nu  gaa  i  Tømme.  Taler,  som 

Forfatteren  i  Virkeligheden  holdt,  men  lagde  de  optrædende  Per- 
soner i  Munden,  var  allerede  i  en  ældre  Periode  forstummede,  de 
Bevæggrunde  og  Planer,  som  laa  bagved  de  handlendes  Gerning, 
kunde  de  ikke  selv  paa  denne  Maade  redegøre  for.  Forfatteren  maa 
give  en  Vejledning  derom  ved  andre  Midler;  overhovedet  tør  der 
nu  i  en  historisk  Fremstilling  ikke  fmdes  andet  mellem  Anførsels- 
tegn end  hvad  ordret  læses  i  en  Kilde.  Det  kræves  endvidere  af 
ethvert  videnskabeligt  Arbejde,  at  der  overalt  henvises  til  Kilder 
som  Støttepunkt,  helst  ved  hver  enkelt  Meddelelse,  i  hvert  Fald  ved 
en  almindelig  Redegørelse  for  det  Grundlag,  hvorpaa  der  bygges. 

Til  Gengæld  kan  Nutiden  med  langt  større  Lethed  komme  Frem- 
stillingen til  Hjælp  ved  at  ledsage  den  med  Billeder  og  Kort,  men 
atter  her  ses  en  Forandring  fra  Fortiden  deri,  at  de  tidligere  ret 
almindelige  Fremstillinger  af  hvorledes  en  Begivenhed  eller  endog 
en  Person  efter  Forfatterens  eller  Tegnerens  Formodning  kunde 
have  set  ud,  nu  ordentligvis  er  forladt,  endog  i  de  for  Menigmand 
bestemte  Bøger.  Det  er  nu  ved  Gengivelse  af  Sager  eller  Mindes- 
mærker fra  den  skildrede  Tid  eller  ved  Fremstillinger  af  Begiven- 
heden, der  skyldes  en  samtidig,  at  man  giver  en  Forestilling  om 
Kulturen  i  de  svundne  Tider  eller  om  Tildragelsen  i  dens  ydre 
Fremtræden. 

I  „Revue  des  deux  mondes",  grundet  1830,  havde  de  Franske 
faaet  en  Øvelsesplads  for  populær  Fremstilling,  der  yderligere  paa- 
virkede Folkets  naturlige  Evne  til  at  skrive  klart  og  fængslende 
endog  om  ikke  let  tilgængelige  Spørgsmaal.  Her  har  været  en  ud- 
mærket Skole  for  de  lærde,  og  de  fleste  betydelige  Historikere  har 
skrevet  i  dette  Tidsskrift  og  uddannet  sig  derved.  I  England  fandtes 
der  fra  Aarh.s  første  Aar  Tidsskrifter  af  denne  Art,  hvori  histori- 
ske Emner  ofte  blev  behandlede  (saaledes  The  Edinburgh  Review, 
The  Quarterly  Review)  og  de  voksede  snart  i  Tal;  maaske  tilskj^n- 
dedes  de  engelske  Historikere  derved  for  stærkt  til  en  litterær  Virk- 
somhed af  denne  Art  gennem  Essays,  den  har  været  ret  omfattende, 
sammenholdt  med  den  rent  videnskabelige  historiske  Litteratur. 
Tyskland  fik  egentlig  først  1874  i  „Deutsche  Rundschau"  et  Tids- 
skrift af  lignende  Karakter.  Men  det  har  ikke  ligget  ret  for  de 
Tyskes  Talent  at  behandle  Emner  gennem  Essays.  Man  kunde  fri- 
stes til  at  sige,  at  et  Ophold  i  Udlandet  var  nødvendigt  herfor,  i 
ethvert  Fald  har  de  to  bedste  Essayister  været  den  i  Frankrig  le- 
vende Karl  Hillebrand  og  Æresborgeren  i  Rom  Ferd.  Gregorovius. 
Begge  var  iøvrigt  Forfattere  af  store  fortjenstfulde  Værker,  prægede 

af  et  originalt  og  aandfuldt  Syn,  Hillebrand  skildrede  Frankrig 
under  Julikongedømmet  (1879),  Gregorovius  skrev  Byen  Roms  Hi- 
storie i  Middelalderen  (1859 — 72,  8  Bd.),  senere  en  Bog  om  Athen 
i  Middelalderen  (1889).  En  ypperlig  Skildrer  af  de  tyskes  Kulturliv 
var  Romanforfatteren  og  Politikeren  Gustav  Freytag,  hans  „Bille- 
der fra  den  tyske  Fortid",  der  er  lige  saa  fortrinlige  ved  videnska- 
))elig  Opfattelse  som  ved  sund  og  livfuld  Fremstilling,  fik  en  stor 
folkelig  Betydning. 

I  ældre  Tid  vurderedes  i  Landskabsmaleriet  især  det  „heroiske"; 
det  prægedes  af  de  store  samlende  Linier  og  havde  vel  endog  i  et 
Hjørne  et  Oldtidstempel  eller  togaklædte  Skikkelser.  Paa  en  lig- 
nende Maade  maatte  de  historiske  Arbejder  søge  at  vise  sig  den  al- 
vorsfulde Muse  værdige.  I  vor  Tid  er  Historien  veget  stærkt  bort 
derfra.  Macaulay  smilede  ad  den  Fornemhed,  som  Historikerne 
mentes  at  skulle  overholde,  han  bragte  unægtelig  ogsaa  Historien  i 
Nærheden  af  Skønlitteraturen  i  dens  Sommerdragt.  Andre  er  gaaet 
videre  i  at  føre  Historien  over  i  Genren. 

Den  i  Tyverne  og  Trediverne  i  Frankrig  raadende  Retning,  der 
især  betonede  det  som  Opgave  for  Historikeren  at  være  Tidernes 
Maler  (Michelet)  eller  som  i  høj  Grad  fremdrog  Detaillen,  der  for- 
mentlig indeholdt  „Historiens  Sjæl"  (Amédée  Thierry),  eller  som 
yndede  den  af  Sted,  Tid  og  Nationalitet  givne  ejendommelige 
Grundfarve  (Brødrene  Thierry,  de  Barante)  skulde  senere  faa  Ef- 
terlignere hos  amerikanske  Historikere.  Saadanne  Skrifter  var  W. 
H.  Prescotts  Fremstilling  af  Spaniens  Historie  under  Ferdinand  og 
Isabella  (1838)  og  under  Filip  II  (1855 — 58),  ligesom  hans  „Mexi- 
kos  Erobring"  (1843),  dernæst  J.  L.  Molleys  Værker  om  Nederlan- 
denes Opstand  mod  Filip  II  og  den  hollandske  Republiks  Historie 
indtil  Olden  Barnevelds  Død  (1856 — 74).  Det  var  Arbejder,  skrevne 
med  livfuld  Anskuelighed  og  en  saa  fængslende  Kraft  som  var  del 
Romaner,  hvorfor  de  ogsaa  fandt  sig  en  Læsekreds  i  den  hele  Ver- 
den; i  videnskabelig  Henseende  har  de  store  Fortjenester  ved  en 
omfattende  Benyttelse  af  Kilder.  Prescott  har,  hvor  meget  han  end 
satte  sig  Retfærdighed  til  Maal,  ikke  naaet  fuldt  til  Bunds  i  sin  Be- 
dømmelse af  de  spanske  Herskere  og  Erobrere  eller  af  deres  Sam- 
tid, Motley  viser  en  større  Sikkerhed  i  Dom  og  Opfattelse,  skønt 
han  ser  paa  den  hollandske  Opstand  for  meget  med  det  Sind  og 
Syn,  som  var  naturligt  for  en  Forsker  fra  en  af  de  amerikanske 
Fristater. 

Den  Side  af  Historien,  hvor  en  Evne  til  Fremstilling  lettest  vil 
kunne  gøre  sig  gældende,  er  Memoiren,  og  der  har  i  denne  Del  af 
Litteraturen  været  et  frodigere  Liv  end  i  noget  foregaaende  Tids- 
rum. Franskmændene,  som  altid  er  gaaet  forrest  i  Evnen  til  at 
skrive  Memoirer,  har  bevaret  denne  Stilling.  Efter  at  der  havde  væ- 
ret almindelig  Taushed  under  Napoleons  Styre,  begyndte  der  fra 
Tiden  1825  at  mylre  Memoirer  frem  i  stort  Antal  om  de  forudgaa- 
ende,  paa  Begivenheder  saa  rige  Menneskealdre,  ofte  var  de  dog  af 
tvivlsom  Værdi  eller  Ægthed.  Ogsaa  senere  i  Aarhundredet  udkom 
der  Memoirer  fra  denne  Tid.  Med  overordentlig  Forventning  havde 
man  i  Europa  set  hen  til  Offentliggørelsen  af  Talleyrands  Erindrin- 
ger, men  led  en  stor  Skuffelse,  idet  de  kun  gav  en  skematisk  Frem- 
stilling af  Tildragelserne,  hvorfor  da  ogsaa  Tvivl  blev  rejst  om  deres 
Ægthed.  Denne  kan  dog  ikke  bestrides,  deres  uheldige  Skikkelse 
maa  forklares  af  den  Maade,  hvorpaa  de  var  bleven  til.  Af  Talley- 
rand  havde  Mad.  de  Rémusat  modtaget  vigtige  Meddelelser,  og  hun 
havde  knyttet  dem  sammen  med  hvad  hun  selv  med  sit  skarpt  iagt- 
tagende Blik  havde  set  ved  Hoffet,  hendes  værdifulde,  psykologisk 
interessante  Memoirer  hører  vel  nok,  tillige  med  de  Erindringer,  der 
skyldes  Napoleons  tapre  General  Marbot,  til  de  mærkeligste  inden- 
for den  i  Frankrig  fremkomne  Litteratur.  Men  netop  overfor  Mar- 
bots  Fremstilling  maatte  man  erfare,  at  Memoirer  hører  til  det  van- 
skeligste Stof  for  en  Historiker  at  benytte,  de  rummede  meget,  som 
ikke  kunde  skyldes  Erindringen,  men  Studiet  af  Bøger. 

I  England  har  som  sædvanlig  mange  Politikere  og  Forfattere 
skrevet  Livserindringer,  hvorimod  der  i  Tyskland  før  Aarhundre- 
dets  Midte  forholdsvis  sjældent  forfattedes  Memoirer,  i  Østerrig 
endda  i  endnu  mindre  Grad.  Senere  er  denne  Litteratur  dog  vokset 
i  Omfang,  og  man  kan  fra  hele  Aarhundredet  nævne  betydnings- 
fulde Memoirer,  saaledes  dem,  der  skyldes  Metternich  og  Bismarck, 
Varnhagen  von  Ense  og  Hertug  Ernst  H  af  Sachsen- Coburg. 

Efter  disse  spredte  Tilføjelser  til  hvad  der  i  mange  tidligere  Af- 
snit er  udviklet  om  de  enkelte  Historikeres  Stil  og  Fremstilling  eller 
om  Retninger  indenfor  den  historiske  Skildrekunst,  er  der  Grund 
til  at  kaste  et  Blik  tilbage  paa,  i  hvilken  Grad  Historieskrivningen 
har  gjort  sig  gældende  overfor  det  store  Publikum  og  faaet  Folket 
i  dets  Helhed  i  Tale.  Der  paatrænger  sig  her  især  Indtrykket  af, 
hvor  stærkt  Historieskrivningen  har  stræbt  efter  at  tilfredsstille  alle 
Krav,  hvad  enten  disse  gik  ud  paa  en  Udvidelse  af  Kundskab,  en 

skærpet  Indsigt,  æsthetisk  Nydelse  eller  endog  Svar  paa  Spørgsmaal 
indenfor  Moralen  eller  Troslivet,  mulig  Forstaaelsen  af  den  hele 
Verdensgang. 

Der  er  bleven  talt  til  alle  Sanifundstrin  og  til  alle  Aldre,  ogsaa  de 
yngste.  Det  er  karakteristisk,  at  W.  Scott  ikke  mindre  end  Guizot 
henvendte  sig  ogsaa  til  Ungdommen  i  Bøger,  der  i  deres  Art  er  klas- 
siske. W.  Scott  var  ikke  blot  Romanforfatter,  men  en  kyndig  Hi- 
storiker og  skrev  „Tales  of  a  Grandfather",  Guizot  var  83  Aar  gam- 
mel, da  han  skrev  „Histoire  de  France,  racontée  å  mes  petits- 
enfants".  Efter  Haanden  som  tvungen  Skolegang  blev  paabudt  rundt 
om  i  Landene,  begyndte  ogsaa  Historie  at  være  et  af  de  Fag,  hvori 
der  meddeltes  Kundskab  i  Almueskolen,  rigtignok  mest  gennem 
Læsestykker.  Det  er  næppe  før  i  Aarhundredets  sidste  Halvdel  eller 
Fjerdedel,  al  Historie  ogsaa  blev  optaget  sOm  egentligt  Fag. 

Men  der  blev  endvidere  virket  paa  mange  Maader  for  at  vække 
historisk  Interesse  i  Folket.  Mindesmærker  over  berømte  historiske 
Skikkelser,  Mindetavler  om  navnkundige  Begivenheder,  Opkaldelse 
af  Steder  efler  Fortidens  Tildragelser,  alt  dette  blev  Midler  til  at 
holde  Sansen  for  Folkets  Historie  levende,  ligeledes  historiske  Mu- 
seer, og  medens  disse  tidligere  især  havde  bragt  Kongernes  Liv  og 
Skæbne  i  Erindring,  søgte  de  nu  ogsaa  at  anskueliggøre  Folkets 
Levevis  under  daglige  Forhold  (Folkemuseer). 

I  mange  forskellige  Tonearter  har  Historikerne  ment  at  burde 
holde  deres  Fremstilling.  Endnu  i  den  første  Tid  virkede,  som  alt 
fortalt,  klassiske  Forbilleder  stærkt,  det  sømmede  sig  at  skrive  som 
Livius  eller  Tacitus.  Schiller  taler  i  sin  ædelt  holdte  Fremstilling 
med  løftet  Stemme,  hos  Joh.  Muller  mærkes  især  den  af  Følelse 
skælvende  Røst,  fra  de  fleste  Historikere  lød  Talen  som  fra  Lære- 
stolen eller  foran  Skranken,  hos  Ranke  fandt  man  den  roligt  over- 
vejende Betragter,  Geijers  tankerige,  skønhedsfyldte  Personlighed 
genspejlede  sig  i  alt  hvad  han  skrev.  Imidlertid  var  den  histori- 
ske Roman  fremkommet  og  havde  øvet  sin  Indvirkning.  Allerede 
Chateaubriand  var  inde  paa  denne  Vej,  men  især  gav  Walter  Scotts 
Romaner  Historien  ikke  blot  nyt  Indhold,  de  førte  til  den  nylig  om- 
talte malende  Fortællemaade.  Aug.  Thierry  lod  sig  helt  inspirere  af 
Waverley-Novellerne,  Ranke  var  opfyldt  af  dem  indtil  det  Øjeblik, 
da  han  saa,  at  deres  Fortælling  ikke  svarede  til  Kildernes  Udsagn. 
Gennem  en  Menneskealder  mærkes  dog  hos  Videnskabsmændene 
Paavirkning  af  W.  Scott,  i  Frankrig  opstod  der  desuden  en  histo- 
risk Digtning  af  høj  Værdi.  Alfred  de  Vigny  har  i  „Cinq'Mars"  og 

Victor  Hugo  i  mange  Digte,  Romaner  og  Dramer  ofte  fejlet  over- 
for den  historiske  Sandhed,  men  de  har  tillige  tidt  kunnet  bringe 
et  sandt  Pust  fra  de  gamle  Tider  og  i  hvert  Fald  bidraget  til  at 
indgyde  historisk  Interesse.  Andre  er  senere  fulgt  efter,  saaledes 
Flaubert  paa  en  ejendommelig  Maade  i  „Salammbo".  I  Tyskland 
blev  derimod  Historien  ikke  Plejemoder  for  nogen  Digtning  — 
efter  de  store  Digteres  Bortgang  henimod  Aarhundredets  Midte 
kom  Digtningen  jo  ogsaa  til  at  indtage  en  beskeden  Plads  i  Sammen- 
ligning med  den  tyske  Videnskabs  mægtige  Udfoldelse.  Derimod  paa- 
tog  Lærde  sig  at  gøre  Fortiden  levende  ved  at  omstøbe  deres  Kund- 
skab i  Romanens  Form  og  især  fremdrage  det  kulturhistoriske  Stof 
(Georg  Ebers'  ægyptiske  Romaner,  Felix  Dahns  „En  Kamp  om 
Rom"). 

Det  har  været  karakteristisk  for  Flerheden  af  de  historiske  Vær- 
ker i  den  sidste  Menneskealder,  at  de  har  en  bestemt  Heldning  bort 
fra  Skønlitteraturen  og  snarest  viser  en  vis  Frygt  for  at  sætte  Til- 
liden til  deres  videnskabelige  Paalidelighed  over  Styr  ved  altfor 
stærkt  at  fremdrage  det  underholdende,  ligesom  der  ogsaa  i  dem 
mærkes  en  Skyhed  for  at  Forfatterens  Personlighed  skal  træde  Læ- 
seren altfor  umiddelbart  i  Møde.  Renan  og  Taine  var  endnu  i  Aar- 
hundredets sidste  Del  Repræsentanter  for  den  gamle  Opfattelse,  da 
et  historisk  Arbejde  ved  sin  Stil  og  Fremstilling  tog  Sigte  paa  til- 
lige at  være  et  litterært  Værk,  og  da  Forfatterens  Individualitet  kom 
til  Orde  ogsaa  om  Spørgsmaal,  der  laa  Arbejdets  egentlige  Emne 
fjernt;  derfor  har  mange  Værker  fra  Aarhundredets  første  Halvdel 
beholdt  en  litterær  Værdi,  selv  efter  at  de  i  videnskabelig  Hen- 
seende—  og  ikke  mindst  ved  nyere  Undersøgelser  —  er  fundne  util- 
fredsstillende. Historikerne  er  derimod  gaaet  ind  i  det  tyvende  Aar- 
hundrede  med  Tilbøjelighed  til  alene  at  vise  Fremstillingens  Kunst 
ved  Værkets  gode  Opbygning  og  Undersøgelsens  Klarhed,  ved  Tan- 
kernes Tydelighed  og  Stilens  Naturlighed. 

Sluttelig  kan  det  til  Vejledning  være  værdt  at  erindre  om  føl- 
gende. I  en  Fremstilling  som  den,  der  foran  er  givet,  er  det  uund- 
gaaeligt,  at  mange  ypperlige  Værker,  og  derimellem  Værker  i  den 
nordiske  Litteratur,  er  ladt  uomtalte,  Arbejder,  som  den  forskende 
netop  mest  burde  raadspørge  og  som  den  kyndige  netop  snarest 
vilde  tilraade  andre  at  søge  hen  til,  mulig  ogsaa  fordi  de  havde  en 
sjælden  Evne  til  at  trænge  ind  i  Hjerte  og  Tanke.  Men  saaledes  gaar 
det  jo  ikke  alene  paa  et  Omraade  af  Litteraturens  Historie,  som 
det  her  behandlede.  Ogsaa  i  Fremstillingen  af  den  almindelige  Hi- 

slorie  og  Fortællingen  om  Begivenhederne  gennem  Tiderne  maa  Hi- 
storikeren nævne  Personer,  som  uden  egen  Fortjeneste  og  mulig 
paa  dadelværdig  Maade  gav  Anledning  til  en  Bevægelse,  han  vil  ofte 
være  udelukket  fra  at  omtale  mange,  som  hver  paa  sin  Maade  ydede 
Hjælp  til,  at  noget  blev  bygget  op,  der  var  betydningsfuldt  og  pris- 
værdigt. Historie  er  nu  engang  ikke  en  St.  Pauls  Kirke  eller  et  Pan- 
theon,  hvor  Æreminder  findes,  den  er  en  sandfærdig  Fortælling  om 
alt  hvad  der  virkningsfuldt,  med  lykkelig  eller  med  uheldig  Ud- 
gang, har  havt  Indflydelse  paa  Udviklingen,  altsaa  for  at  blive  ved 
Bogens  Emne,  alt  hvad  der  greb  betydningsfuldt  ind  i  Forstaaelsen 
af  den  historiske  Forsknings  rette  Karakter,  i  Opfattelsen  af  og 
Synet  for  Historie  og  i  Fremstillingen  af  den. 

